
नेपालभाषाय्‌ आधुनिक कविता धा: न्ह्याकेगुलि छम्ह 
प्रतिनिधि कवि खः, वयूकलं नेपालभाषाया आधुनिक कविताया धाः 
न्ह्याकेगुया नापनापं थःगु बिस्कं कविताया न्ह्याका: उकियात मदिक्क 
न्ह्याकाच्वनेफुम्ह कवि खः भी डा. आनन्द जोशी । थौंया कविता 
लँपुइ जि, जिग यात्रा सफू वयूकःया नेपालभाषाया काव्य यात्रा जक 
मखु नेपालभाषाया काव्य यात्रायात कया नं च्वयातयादीगु दु । 
थुकिइ नेपालभाषाया आधुनिक कविताया चुल्ह्वनाया वंखँ नं दु 
वय्‌कलं नेपालभाषाया वर्तमान नेपालभाषाया काव्यया अवस्थाया 
च्यूताः कयाः चिन्तन मनन याना थीथी खुपु च्वसु च्वयाः थुगु सफू 
भी सकसियां न्ह्यःने न्ह्यब्वये हयादीगु दु । थुकिं नेपालभाषाया 
ख्यलय्‌ आलाउलु हइ धयागु भल्सा कयाः । अथेहे वयूकःया काव्य 
यात्राया न्ययूदँया लसताय्‌ पिदंगु अन्तर्वार्ता नं दुथ्याके खंगुलिं कुतः 
पिकाक तसकं लयूताः । 
डा. आनन्द जोशीया काव्य यात्रा थुकथं मदिक्क कविताया 
मार्फत्‌ हाइकुया मार्फत्‌ अले च्वसुया मार्फतं न्ह्यानाच्चनीगु भलस 
कयाच्चना । थुगु सफूया नं पिका जुयेगु अबसर बियादीगुलिं भी 
हनेबहःम्ह डा. आनन्द जोशीयात यक्व यक्व सुभाय्‌ चछाना । कृतः 
या थुगु पिथनायात नं सकल वब्वमिपिसं ययेकादी धयागु पास्यानाच्चना 
। जय नेपालभाषा ! 
बिमल ताम्राकार 
ने.सं. ११३४ चिल्लागा: ७ 

थःगु खँ 
साहित्यया विकासया यात्राय्‌ जि छम्ह लँजुवा: । थम्हं हे लँ दयेका, 
पंग: चित्तुचिइका, दःसां थः हे दनाः 'जि'नाप न्ह्याःवनाम्ह जि । थथे 
कविता विधाया लँपुइ जिगु यात्रा न्यागू दशक पूवनेधुंकल । अझ नं 
सन्तोषयाय्‌ मफु जिं थःगु सृजना यानाच्वनेगु बानीयात, विभिन्न खंत, 
बिचा:, भाव थःगु अनुभवनाप अभिव्यक्त याना हे वनेमानि थें न्ह्याबले 
जिं तायेकाच्वना । थःदुने दनाः वइगु बिचाःया लबु, थः, विश्व, देय्‌ व 
जनता तथा श्रोतयागु स्वापू व थ्व दकव नापया अन्तरनिहीत सम्वन्धयात 
न्ह्याबले जीवन्त यायेत स्वया जिं - कविताय्‌, हाइकुइ व च्वसुइ । थ्व 
हे प्रयासया लिच्वलं थ्व सफू पिकायेत जित: प्रेरितयात । 
तःदँ न्ह्यःनिसेँ थःगु विषय व ज्यायात कया Autobiography ( 
आत्मबाखं) च्वयेगु तातुना च्वनागु खः । थ्व जिगु प्रयास मेपिनिगु 
Autobi0raphy स्वया: बिस्कं रुपं प्रस्तुत यायेगु जिगु आज्जु 
अनुरुप थः व थः छचाखेरंया लकस, व्यवस्था, परिवार, पासापिं, 
जिगु काव्य प्रवृत्ति व साहित्यिक गतिविधि आदियात विश्लेषण 
याना च्वयाः वनेगु जिगु ग्वसाः दु । थ्व च्वसुपाखें जीवन, समाज, 
साहित्य, व्यवस्था, मनू व थौंकन्हेया विडम्वना, आस्था व अनास्था 
थुइकेत नं ग्वहालि जूवनि धयागु जितः विश्वास दु । 
न्ह्याबले छुँ न्हूगु सिर्जना याना न्ह्याःवनेत बःबियाच्चपिं डा. कुन्जनी 
जोशी, डा. रुवी जोशी, ई. रिकि जोशी, डा. शिशिर बाताजु व डा. 
मेरिन जोशीयात यक्व यक्व सुभाय्‌ दु । अथे हे थ्व सफूया प्रुफ 
स्वया: व प्रकाशन यायेत हःपा: बियादीम्ह हाइजिन बिमल तामाकार 
, कृतः पिकाकयात दनुगुलनिसें यक्व सभाय दु । 

अनुभूतियात मूर्तरुप बिइत 
न्स्याबलें जितः घ्वाना च्वनीम्ह 
भावयात जीवन्तरुपं ब्वयेत 
बःबिया च्वनीम्ह 
डा. कुन्जनीयात 
व 
न्ह्याःवनेत प्रेरणाया श्रोत जुयाच्वपिं जिन्दगीतय्‌त 
थ्व सफू । 


- आनन्द 

थौंया कविताया उपलब्धि व 
वर्तमानय्‌ खने दुगु दिशा संकट 
क्तेः कविताया याक लँजवा २ 
थौंया कविताया यात्राय्‌ जि याक: लँजुवाः .................. द्‌ 
थोंया कविताया अभियान व विकासय्‌ भाषानिभाः 
प्रेम दाइ (प्रेमबहादुर कसांकार) व जि 
७ थोंया कविताय्‌ अस्तित्वबोध 
७ प्रतिसरा सायमिया काव्य प्रवृत्ति 
= कविताया बिस्कं 
थोंया कविताया हूलय बिस्क पहिचान 


अन्तर्वार्ता 
७ डा. आनन्द जोशीनापं खँल्हाबल्हा 

शौया कविताया ल॑ँपुड़ 
जि, जिंगु यात्रा 

शौंया कविताया उपलब्धि 
व 


वर्तमानय्‌ खनेदुगु दिशा संकट 
पृष्ठभूमि 


ईनाप क्रमिकरुपं हिउपा: वयाः लकसय्‌ जक मखु, भीगु म्वायेगु 
पद्धतिइ, जीवनया मू, मान्यता व आस्थाय्‌ यक्व किसिमं परिवर्तन 
वयाच्चनि । थ्व हिउपाः लिसे गुलिखें भीगु म्वायेगु आधार, कीगु 
विश्वासत, भीगु संकल्पत नं सहभागी जया: न्ह्याःवनेफु । थन्याःगु 
एकिकृत प्रकृयां न्हूगु हे प्रारपया विकास जुयाः, न्हूगु हे दिशा 
सिर्जना जुयाः जिन्दगीयात ईकथं व्यवस्थितरुपं म्वायेत सक्षमता 
प्रदान याना यंनेफु । तर थन्याःगु प्रकूयागत क्रमप्रति च्यूताः तक 
मतसे व हे परम्परागत किलं नयेधुंकूगु थांयात म्वायेगु आधारया 
रुपय्‌ बःकयाः थ्व हे छगू जक ल॑ खः धकाः धिपियाइपिं नं मदुगु 
मखु । थथे हे गुलिखे जिन्दगीत ला थ्व क्रमया दौडय्‌ ब्वाँय वने 
मफया वा हतास जुया बीचय्‌ हे दिना: अलमलय्‌ जुयाः च्चनेफु, 
च्वपिं नं दु । थन्याःगु परिस्थिति साहित्यया विभिन्न धाःयागु विकासय्‌ 
इलय्‌ व्यलय्‌ वःगु दसि इतिहासय्‌ विद्यमान हे दु । ईनापया परिवर्तनया 
प्रवाहलिसें साहित्यय्‌ नं हिउपा: वया, ब्वलनाः वर्तमान जीवन तथा 
म्वायेगु पद्धतिइ न्हूगु दिशा प्रादूर्भाव जुयावनिगु स्वभाविक हे खः, 
छायकि प्रवाह नाप न्ह्याःवनेगु हे जीवन खः, जीवन्तताया दसु खः । 
नेपाल भाषाया विभिन्न विधा मध्ये कविता क्षेत्रयात थन्याःगु परिवर्तनं 
दकसिबे संवेदितरुपं प्रभावित याःगु खनेद्‌ । 

नेपालभाषाय्‌ थौंया कविताया विकासक्रम 


नेपालभाषाया काव्य विधाय्‌ थौंया कविता (न्हू कविता, आधुनिक 
कविता, समसामयिक कविता) छगू अभियानया मूर्तरुप कया: 
न्ह्याःवंगु प्यंगू दशक पुला: वनेधुंकल । थौंया कविताया शुरुया 
इतिहास व विकासया विभिन्न त्वाथःया यात्राया खँ तःहाक: । 
समष्टिरुपं धायेगु खःसा “सीमित लागा दुने कयकनाः म्वायेमाःगु 
वाध्यता, न्हूगु लँ दयेका: न्ह्याःवनेत स्वःगु कृत:या न्ह्यःने पःखाः 
जुया: दंवइगु परम्परागत मू, मान्यता व सर्ग: थें म्वायेत स्वःगु 
कृतःयात चुंचुं थलाबिइगु षडयन्त्रया विरोधय्‌ ब्वलंगु अभियान खः 
- थौंया कविता” (आनन्द जोशी, ११३३) । विश्वया विभिन्न पक्षय, 
गथेकि आर्थिक, सामाजिक, वैज्ञानिक तथा प्रविधि व राजनैतिक 
क्षेत्रय्‌ न्ह्याःवंगु विकासया क्रमं व थ्वपाखें पिज्वःगु परिवर्तनं जीवनया 
म्वायेगु तरिकाय, सोचय्‌, धारणाय, बिचालय्‌, दृष्टिकोणय्‌, न्हिन्हिं 
म्वायेगु पनय्‌ व कन्हेया लँ निर्धारण याना वनेगु प्रक्रिया सम्वन्धय्‌ 
नं यक्व हिउपाः वयेधुंकूगु दु । थन्याःगु हिउपा: तथा जिन्दगीं भोगय्‌ 
यानाच्वंगु स्थितियात विश्लेषण याना: कन्हे न्ह्या:वनेमा:गु लँ ल्ययेत 
नं थौंया कवितां तःधंगु भूमिका म्हितूगु दु । 


नेपालभाषाया काव्य विधाया विकासय्‌ गाजल दाःगु चा (१०८६)या 
प्रकाशनं छगू तःधंगु मोड हया: न्हूग॒ स्वरुप, न्हूगु पन, न्हूगु बिचाः, 
न्हूगु मू, मान्यता नीस्वनेत बः बिल । थ्व अभियान नाप बुगु थ्व धाः 
नं जीवनया विभिन्न पक्षयात विश्लेषण याना जक मखु, विषयगत 
क्षेत्रय नं यक्व हे विविधता व व्यापकता हया: सशक्त तवरं अभिव्यक्त 


यानाः न्ह्याःवनाच्वंगु दु । थोंया कविताया विकासयात्राया क्रमय्‌ 

पूर्ण बैद्यया “सरासु” (१०८७), “लः लः खः” (१११५), डा. आनन्द 
जोशीया “विस्थापित जि-'जि' मखु” (११००), “कोशल्वहं”(१११३), 
बुद्ध सायमिया “जि जिगु वर्तमान” (१०९४), “जिन्दगी बँय्‌ वाःगु 
हि चेतनाया मि” (१११७), डा. योगेन्द्र प्रधानया “छगू दीप छगू 
लाश” (१०८८), सुन्दर मधिक:मिया “आल तनी मखु” (१०९९), 
थःगु हे घालं (१११७), डा. केशवमान शाक्यया “बिनाच्वंगु पहर” 
(१०९६), सुदन खुसःया “तनावंगु लागा” (११०६), नवीन चित्रकारया 
“स्वकुमि जि जि दुनेया” (१११७), प्रतिसरा सायमिया 'तिकिनंगु 
भि’ (११२१), रजनी मिलाया जि पियागु ई थ्व हे खः' (११२६), 
सुरेश किरणया 'थौं घण्टाघरं जिके ई न्यनाच्वन' (११३१) व थौंया 
पिढींया मेपिं कवितयूगु कविता नं कोशल्बहं सावित जुया कीगु 
काव्य इतिहासया ख्यःयात चकंका यंकूगु दु । 

शौंया कविताया उपलव्धि 


थौंया कवितायात विकास याना वनेगु अभियानय्‌ ब्वति कयाः न्हू 
कवितयूसं यक्व उपलव्धि नं हासिल यात - 

१) वर्तमान ईयात मियाः, बन्ह: तयाः वा वालघरि कया मखु, थःगु 
हे ई याना म्वायेत थौया कवितां हःपाः बिल । 

२) सुल्प्या जुयाः म्वानाच्चंगु संस्कार, पुलांगु ताल्जु व धकं थौंया 
ज्या, थौंया विकास, थौंया दृष्टिकोणयात मूल्यांकन यानावंगु श्रृंखला, 
पुलांगु लँय्‌ हे अलमलय्‌ जुया: म्वानाः बिइमाःगु वाध्यता, भी भी 
जुयाः म्वाये मदुगु क्रमयात च्वफुना स्वतन्त्र, निष्पक्ष, अडिग जुया 
न्ह्याःवनेत, म्वायेत लँ कयन । 

३) सीमित लागादुने लिरुथिरु जुइत वाध्यगु जीवन पद्धति, 

परम्परायगत मू, मान्यताया पंज: दुने कय्‌कुना म्वायेमाःगु म्हगस, 
इच्छा, विश्वासया विरोधय्‌ सर्ग: थें चकना म्वायेत ब: बिल थौंया 
कवितां । 

४) हिउपाः इलं हइ, ब्वलनि सुनानं पने फइमखु । थ्व वःगु थौंया 
कविताया हिउपाःयात नकारय्‌ याना: हानं हानं खोरदुने द्ृहां वनेत 
उत्प्रेरित यानाच्वंगु अर्ति, दिशा व उपदेश दक्वसित अर्थहीन घोषणा 
याना हिउपा: लः खः, सुनां पनि वयात तछयाना न्ह्या:वनि वा सुनां 
पनि वयात नं चुइकायंकि धयागु संदेश थौंया कविताय्‌ अभिव्यक्त 
याना न्ह्याःवन । 

५) विषयवस्तुया सीमितता, जिन्दगी व विभिन्न स्थितियात स्वयेगु 
संकीर्ण दृष्टिकोणयात वांछ्वया, विषयवस्तुयात विस्तृत मिखां स्वया: 
ब्वयेगु ज्या जुल । उदाहरणया रुपय्‌ न्हूगु विषय क्षेत्र, गथेकि 
शहरीकरण, वैज्ञानिक प्रगति व थ्वया प्रभाव, प्रदूषण, मनूतयगु 
स्वापू, चिचीधंगु टापुयागु अस्तित्व संकट, जलवायु परिवर्तन व 
थ्वपाखें प्रभावित लकस व जिन्दगी आदियात दुथ्याका: थौंया कवितां 
थःगु लागा चककावन । 

६) थौंया कवितां थःगु देयूया जक समस्या मखु, विश्वया समस्यायात 
नं अध्ययन, चिन्तन मनन याना थ्व देयूया मनूत नं विश्व समस्यायात 
समाधान यायेगुलि वा व्यवस्थापन यायेगुलि सक्रियरुपं सहभागी 
जुयावंगु दु धकाः न्हूगु क्षेत्र (जलवायु परिवर्तन, शहरीकरण, प्रदूषण, 
मरुभूमिकरण, दिगो विकास, यान्त्रिक जीवन पद्धति, भू उपयोग 
आदि), थ्वया प्रभाव व व्यवस्थापन यायेगु पक्षयात न्ह्यःने ब्वयेह:गु 
दु । 

७) थौंया कविता प्रारम्भ जुइ न्ह्यःया परम्परागत पुलांपिं स्थापित 
कवितय्‌सं व साहित्यकारतयूसं न्हूगु पिढींया पलाःयात स्वागत 
याःगु व न्हूगु पिढींया अभियानयात हःपाः बिया सहयोग याःगु गनं 
नं अभिलेख खने मदु । तर थौंया स्थापित कवितयसं थःगु कविताया 
माध्यमं न्हूगु पिढींतयत स्वतन्त्ररुपं न्ह्याःवनेत आह्वान याःगु दु । 
उदाहरण - 


स्व, थःगु हे अभियान नाप न्ह्याःवनाच्वंपिं 

ल्यायूम्हत/ ल्यासेत/ मस्त (न्हूगु पिंढी ) 

इमिसं ला - 

व आधारहीन आधारयात अन्वेषण याना थुइकल कि - 
थ्व दथुइ म्वानाः 

'जि'यात अभिव्यक्त यायेत स्वयेगु 

महानगरय्‌ दुषित मजुगु फय्‌ व लः मालेगु प्रयास जक खः 


इमिसं ला - 
व सम्मोहनय्‌ तक्यंगु भीडय्‌ थौं तक्क म्वाना थुइकल कि 


व ला मात्र भीड खः 

गन थःगु ख्वा: तंका म्वायेत बाध्य मनू ! 

थ्व स्वीकार्य मखु इमित 

उकि  न्ह्याःवनाच्चन इपिं थःगु हे अभियाननाप 
निखेया सि तछयाना पिहां वयाच्चंगु दु इपिं 
चेतनाया मुहान जुयाः 

आस्थाया पुसा जुया: 
पनेत स्वयेमते इमिगु प्रयास 
प्याकेब्यु/ ब्वलनेब्यु 
विशालता 
(गुगुली संकीर्णता मदु 
सर्ग: जुया: चकंनिगु निश्चितता जक दु !) 
- डा. आनन्द जोशी (१११३ख) 
चेतनाया क्वा: जलं नंनं नायावनाच्वंगु ई : 
न्हूगु पिंढीया पला: 
थःपिन्सं हे पंग: दकव फुक्क चिडका: लँ दयेकाः न्ह्यावंगु न्हूगु 
पिढीया पलाखं न्हूगु दृष्टिकोण, उपयुक्त मू, मान्यता स्थापना याना 
जीवन्त गतिनाप जिन्दमीत आ: म्वाइगु विश्वास क्वयूया कविताय्‌ 
डा. आनन्द जोशी व्यक्त याःगु दु - 


स्व, व भीड/ हलया धालं 
विस्थापित जुया: न्ह्याःवनाच्चन 


आः, जीवन्त गतिनाप 
म्वाइ जिन्दगीत । 

- डा. आनन्द जोशी (११३१) 
चक्रव्यूह त्वाःथलाः न्ह्याःवंगु पलाखं हे जीवन्त लँ बुइकी 


थौंया कविताया लँपुइ जि, जिगु यात्रा/ १३ 





८) थौंया कवितय्‌सं इलय्‌ ब्यलय्‌ थःगु धारणा स्पष्टरुपं न्ह्यःने 
हया: (सफूया रुपय, वक्तव्यय्‌, अन्तर्वार्ताय्‌, च्वसुइ आदि) थपिन्सं 
न्ह्याकागु व सहभागी जुयागु यात्राया उपलब्धिया मूल्यांकन, कमी 
कमजोरि पहिचाननापं कन्हे वनेमा:गु लँ नं स्पष्ट यानावंगु दु । 


समष्टिरुपय्‌ धायेगु खःसा थौंया कविताया यात्रा विकट तथा संकटपूर्ण 
जूसां थुकिया उपलव्धि कोशल्वहंया रुपय्‌ अगिंकार मयासें मगाः । 
थ्व धाः नं छगू तःधंगु हिउपाः हःगु जक मखु, जीवनयात स्वयेगु 
पहलय्‌, जीवन म्वानाच्चनेत वाध्य जूगु व्यवस्थाया मूल्यांकन यायेगु 
आधार, थौंया ईयात थःगु हे तबरं म्वायेगु दृढता, कन्हेया दिशा नं 
थःपिंसं हे निर्धारण याना न्ह्याःवनेगु साहसयात बुइका:, ब्वलंका: 
साहित्यया मेमेगु विधाय सिबें थ्व कविता विधां बिस्क इतिहास 
किइत सफल जूगु दु । 

शौया कविताया वर्तमान यात्रा 


थौंया कविताया यात्राय्‌ इलय्‌ व्यलय्‌ न्हून्हपिं कवित नं प्याहां वल, 
वयावं च्वन । थ्व न्हू पिंढीया कवितयूसं स्थापित कवितयूसं न्ट्याकूगु 
धा:यात व चयन याना अभिव्यक्त याना वनाच्वंगु विषय क्षेत्रयात हे 
निरन्तरता बिया वंगु खनेदु, छम्ह निम्ह कवितय्‌गु कवितात बाहेक । 
आ: तक्कया थौंया कविताया समष्ठिगत विषय क्षेत्रत क्वय्‌ 
बियाच्चनागु दु - 


१. प्राकृतिक श्रोतया स्थिति व बिम्वया रुपय्‌ छयलाः 
सत्यया उदघाटन । 


२. जीवनया विभिन्न पक्ष, अस्तित्वया संकट, विसंगति, 

विरोधाभाष व विद्रोहया सः । 


३. सामाजिक क्षेत्र सामाजिक स्थिति, सामाजिक जीवन 
पद्धति आदि । 

४. धार्मिक व सांस्कृतिक पक्ष धर्म, पर्व, नखः चखः, 
धार्मिक पद्धति आदि । 

५. विकास गां, शहर, पूर्वाधार व आर्थिक विकास, श्रोतया 
उपयोग, वातावरण संरक्षण, वैज्ञानिक तथा प्रविधि विकास 
आदि । 

६. समस्यात : प्रकोप, युद्ध, पुनर्स्थापना, वातावरणीय 
समस्या, मानवीय स्वतन्त्रता आदि । 


७. मनू मनूया स्वापू, स्थानीय व अन्तराष्ट्रिय सम्वन्ध । 


८. मनू मनू जुयाः म्वायेफइगु ल॑या खोज व विकास । 


थौंया कविताया विकासया सिंहावलोकन याना स्वल धा:सा विविध 
विषयवस्तुया प्रादुर्भाव व थ्वयात विश्लेषण याना प्रस्तुत यायेगु 
पनय्‌ व चिन्तन मनन यायेगु प्रविधिगत लँ पाखे नं उल्लेखनीय 
न्हूगु पन व जीवन म्वायेत, स्वतन्त्ररुपं जीवन यापन यायेत मदयेक 
मगाःगु आधार, लिधंसा विषय व विकल्पया लँ सम्बन्धय्‌ नं एकिकूतरुपं 
स्वयेगु कुतःया कमी खनेदु। आः पिहां वःगु बहुसंख्यक कविता 
देयया स्थिति, द्वन्द्, वाध्यता, नारावादय्‌ केन्द्रित जुया: वनाच्चन । 
थ्व विषयवस्तुयात कलाया आवरणं त्वपुया अभिव्यक्त यायेफ:सा 
जक थन्या:गु विषयया कविता नं शाश्वत तथा तत्कालिक मूल्यनाप 
सम्वन्धित जुयाः जीवननाप स्वाप नीस्वनेत सफल जुयाबिइ। थौं 

बहुसंख्यक स्थापित कवित नं छगू चाक: (घेरा), गुगु थम्हं निर्माण 
यात, अनं हे चाहिला: यात्रा यानावं थें च्वं । छगू हे लँयात तहाक: 
याना यंकेगु स्वया:, जवं खवं जक तब्या: यायेगुलि तलिन जुयाच्वन । 
अथे हे बहुसंख्यक न्हूपिं कवित नं व हे लँय्‌ न्ह्याःवनाच्चन, व हे 
श्रृंखला दुने हे सृजना यानाच्वनेत व्यस्त । खः, स्थीर जुयावंगु 
पुखुलिइ गुबले गुबले लःफ्वं खने दयावइ थे छपु निपु न्हूगु पनया 
कविता सिर्जना धा:सा जुयाच्वंगु दु । थ्व हे क्रमय्‌ विगतया विश्वया 
प्रयास व आन्दोलनयात भीसं ल्वःमंके मज्यू । विश्वय्‌ न्हू कवितायात 
संस्थागतरुपं विकास यायेत विभिन्न आन्दोलन जुल गथेकि भूखी 
पिंढी (हंगरि जेनेरेशन), दिगम्वर पिढी, युयुत्सु पिढी, बीट अभियान, 
श्मशान पिंढी आदि । थ्व मध्ये बहुसंख्यक अभियान छुँ दिन, छुँ 
महिना, छुं द॑ सशक्तरुपं न्ह्याःवन, तर बर्षा यामया बा: (भेल) थें 
तनावन, सुषुप्त जुयाबिल । अहो, मिंया ला अन्त्य थथे मजुइमाःगु 
खः ! थथे जूगुया मू कारण खः - जिन्दगीया विभिन्न पक्षयात, 
विभिन्न समस्यायात, अन्तर सम्वन्धयात बहुआयामिक तवरं 
विश्लेषण, अध्ययन, चिन्तन मनन यानाः: न्ह्याःवनेगु कमी व संस्थागत 
रुपं छगू हे उद्देश्य, छपँ जुया न्ह्याःवनेगु दृढता व संकल्पया कमी । 
छगू हे फर्मा, छगू हे नारा दुने सीमित जुया इया हिलानापं ल्वयेकः 
हिला: वनेमफुगु कमजोरीं याना थ्व प्रयास सुषुप्त जुयावन । थथे हे 
थौं झीगु कविता यात्रा म्हिगःया हे फर्मा दुने, रुटिन स्वरुपगत 
अभिव्यक्ति पनय्‌, व पुलांगु हे विषय, विम्व, प्रतीकयात हानं हानं 
प्रयोग याना: वनेगु प्रवृत्ति स्वत्तुस्वयाः वनधाःसा च्चय्‌ उल्लेखित 
अभियान थें बीचय्‌ हे सुषुप्त मजुइ धका: सुनां धायफु ?! 

थौं छगू न्ह्यसः दनाः वयाच्वंगु दु - छु भी वनाच्वनागु लँ बाहेक 
उखे थखे मेगु छु नं लँ मन्त ला ? छु ल दयेका: न्ह्याःवनेत थाय्‌ हे 
मन्त ला ? न्हूगु विषयया चिन्तन मनन यायेत श्रोत हे सुना: वन 
ला ? न्हूगु आस्था, मू, मान्यता सम्वन्धयात अन्वेषण याना वनेगु 
जोश व प्रवृत्ति हे सुना: वनेधुंकल ला ? थन स्पष्ट यायेमाःगु खनेद्‌ 
- कवितय्‌गु लागि न्हूगु विषयवस्तु, धारणा, पन गुबले नं सुइमखु, 
अध्ययन, चिन्तन मनन नापनापं अनुभव आवश्यक दु, छु नं विषय, 
छु नं घटना, छु नं ज्याया लिच्वः, छु नं प्रयासया परिणाम आदियात 
दुग्यंक एकिकूतरुपं विश्लेषणया आधारय्‌ मूल्यांकन यायेफःसा न्हूगु 
पन, न्हूगु धारणा, न्हूगु लँ लुइकेफु । थ्व दिशापाखें झीगु पला: 
न्ह्याःवन धाःसा झीगु थौंया कवितां बिस्कं पहिचान दयेकेत 
सफल जुइ । 

विकल्पया ल॑ व कार्यान्वयन याना: वनेमा :गु नीतिगत प्रयास 


झीगु कविता क्षेत्रया प्रगति स्वलधा:सा भीगु गतिइ सुस्तता खनेद्‌, 
तर अस्वस्थ, अपांग, अशक्त जुया ग्वारातुलेत्यंगु स्थिति ला थ्यंगु 
अवश्य नं मखु । आः थ्व धाःयात ईया दौड अनुरुप गति बिया: 
न्ह्यःने यंकेत क्वय्‌ छुं नीतिगत लँ उल्लेख यानाच्चना । 


(क) थौंया विषयवस्तुइ विविधता व व्यापकता 


इया परिवर्तननाप विषयवस्तुइ न्हून्हूगु क्षेत्र नं विकास तथा विस्तार 


जुयाः प्रभावित यानावनि । थ्वया मतलव पुलांगु विषय क्षेत्र न्हनावनि, 
तनावनि धयागु मखु, साश्वतता दुगु, जीवन्तता दुगु पुलांगु विषय 


RI) 


क्षेत्र ई अनुसार परिवर्तननापं निरन्तर गति कयाः थःत न्ह्याबले 

स्थापित याना जिन्दगीनाप अन्तर सम्वन्ध तया हे च्वनि । थ्व नाप 
नाप सामाजिक, आर्थिक, सांस्कृतिक, वैज्ञानिक व प्रविधि, राजनीति 
तथा विकासनाप सम्वन्धित न्हून्ह्गु समस्या, सम्भावना, विकल्प, 
मू, मान्यता, आस्था तथा विश्वास नं खनेदया हे वयाच्वनि । थ्व 
श्रृंखलां जिन्दगीया न्हिया न्हिथंया प्रवाहयात स्पष्ट खनेदयेक वा 
मदयेक प्रभावित याना यंकि । थन्याःगु प्रभावं यक्व न्ह्यसः थनाः 
बिइफु, अझ ला छुं ई तक ख्युलं व्याप्त याना हिमीचायेकेफु, लं 
ल्ययेत नं अलमले जुइत वाध्य यायेफु । थन्याःगु समस्या व थ्वया 
फैलावट, थ्वपाखेया प्रभाव आदियात अनुसन्धान तथा न्हूगु दुष्टिकोणं, 
चिन्तन मननं तथा विश्लेषण याना वनेगु ज्याय्‌ विश्वया वुद्धिजीवीत, 
वैज्ञानिकत, नीतिज्ञत, राजनीतिज्ञत, अर्थविदत, योजनाविदत, 
वातावरणविद्त सक्रिय जुयाच्चंगु दु । थ्व सम्वन्धय्‌ साहित्यकारत 
नं थःथःगु क्षेत्रय्‌ सहभागी जुयाः न्ह्याःवनाच्चंगु दु । थ्व विद्यमान 
जुजं वंगु समस्यायागु स्थिति प्रभाव, संभावित लिच्च: व निराकरण 
यायेगु विकल्प विभिन्न विधाय अभिव्यक्तनापं जनतातयूत वोध 
याना वनेफुसा जक ईया दौडय्‌ नेपालभाषाया थौंया साहित्यकारतयूस 
न ब्वति कयाः वनाच्वंगु दु धयागु प्रमाणित जूवनि । खला थौंकन्हय्‌ 
विकासोन्मुख देसय्‌ जक मखु, विकसित देसय्‌ नं थौंया कविताय्‌ 
न्हूगु विषयक्षेत्रतयूत समावेश याना यंकेगु क्रम तसक कम जुयाच्चंगु 
खनेदु । विकसित देसय्‌ इज़ा पाउन्ड, टि. एस. इलियट, ग्रिन्सवर्ग 
आदि व लिपाया कवितयूगु विषयवस्तु मूख्य याना यान्त्रिक जीवन, 
युद्ध तथा असुरक्षित वातावरणनाप सम्वन्धित जुयावंगु दुसां 
विकासोन्मुख देयूया कविता न्हिन्हिंया म्वायेगु समस्या, अस्तित्ववोध, 

युद्ध, राजनैतिक अस्थिरता, मानवीय स्वापू सम्वन्धि विषयवस्तुइ 
केन्द्रित जुया: वनाच्वंगु दु । वास्तवय्‌ खने दयाच्वंगु विभिन्न समस्या 
व खनेद:वःगु विभिन्न प्रवृत्ति गथेकि प्राकृतिक श्रोतया विकास तथा 
उपयोग, भौतिक विकास व सांस्कृतिक विकास, जीवनयात सुखमय 
व भविष्ययात सुरक्षित याना यंकेत याःगु प्रयास, राजनैतिक तथा 
स्वतन्त्रता व लकसयात सन्तुलितरुपं विकास याना वनेगु दृष्टिकोण 
व योजनाया कार्यान्वयन सम्वन्धित प्रकृति, दायरा, प्रभावित याइगु 
क्षमता आदि नापं सम्बन्धित न्ह्यसः, समस्यायात चिन्तन मनन 
याना ल॑ लुइका न्ह्यावनेमा:गु खः । तर थथे मजुसे विस्तारं स्थीर 
जुया: वनाच्वंगु स्थिति कन्हय्‌ धाप सिद्ध जूवनेफु । थन्याःगु स्थितियात 
त्वाःथला निकास पत्ता लगय्‌ याना न्ह्या:वनेगु दक्वसिया दायित्व 
खः । तर दुखःया खँ छु दु धाःसा थ्व स्थितियात थुइका, विश्लेषण 
याना दिशा संकेत याइपिं तसक हे म्ह दु भीगु साहित्यया क्षेत्रय्‌ । 
जिं स्वये थौंया कविताया सम्पूर्ण हिउपाः मखु, ई अनुसार विषयवस्तुइ 
परिवर्तन हया: न्ह्याःवनेमाःगु दु, ई सापेक्ष तथ्यया उदघाटन याना 
वनेमाःगु दु, थौंया जिन्दगी भोगय्‌ यानाच्चंगु यथार्थता, देय्‌ व 
विश्वया स्थिति, मनू दुनेया उर्जायात एकिकृतरुपं विश्लेषण याना 
व्यक्त याना वनेगुलि प्राथमिकता बिया: वनेमाःगु खनेदु । न्हगु 
विषयवस्तुयात भीगु कविताय्‌ समावेश याना थ्वया प्रकृति, थ्वया 
लागा, थ्वया प्रभाव व थ्वया विस्तारयात थःगु अनुभव, अध्ययन 
तथा चिन्तन मननं पिज्वःगु बिचा:यात अभिव्यक्त याना वनेफुसा 
थौंया कविताय्‌ जीवन्तता दयाः न्ह्याःवनि । 

(ख) संस्थागत विकास 


न्ह्यागु अभियानयात दिगोरुपं व्यवस्थापन याना, विकास याना 
यंकेत संस्थां त:धंगु भूमिका म्हिती । कीगु नेपालभाषाया थौंया 
कविताया क्षेत्रम्‌ छगू विडम्वना थ्व नं खः कि गाजलं दागु चा ( 
१०८६) प्रकाशन लिपा गुबले नं संस्थागत प्रयास न्ह्यज्याकाः 
मूर्तरुप बिया वने मफुत । प्रत्येक कवि, साहित्यकार थःथःगु लँय्‌ हे 
तलिन, थःगु हे पनय्‌, थःगु हे गतिइ मस्त । स्पष्टं धायेगु खःसा 
स्थापित कवित व न्हूपि कवित नं मंका: आज्जुहीन यात्राया लँजुवा: । 
उकि थौंया कविताया विकास सुस्त पहल न्ह्याःवनाच्चन, थ्वया 
अर्थ थोंया कविताया विकासं छुं नं उपलव्धि हासिल मज्‌ धायेत्यनागु 


मखु, बुलुहं सां सशक्तता धाःसा दु न्हू कविताया विकासया क्रमय्‌ । 


SS 


खः नं इलय्‌ व्यलय्‌ हिउपाः हया न्हूगु रुप बिइत जक मखु, 


सस्थागत रुपं न्ह्याःवनेत नं स्वःगु स्पष्ट खनेदु । न्हूपिं कवितय्‌सं छु 
छुं विषयलय्‌ न्हूगु दृष्टिकोण न्हूगु स्वरुप बिया: अभिव्यक्त यायेगु 


दु, तर थ्व कूतःयात निरन्तरता बिया न्ह्या:वनेत 
मस्वल वा मफुत । थथे हे संस्थागत प्रयासयात स्वलधा:सा कीर्ति 
सफूक्‌थि नापं सम्बन्धित छपुच: नच्चापिं साहित्यकारपिंसं कोशल्बहं 
(१११०) नांया कविता पत्रिका (गुकिया सल्लाहकारत डा. मोहनहिमांशु 
थापा, डा. आनन्द जोशी व सम्पादक सुरेश किरण)या प्रकाशन 
याना गति बिइत स्वल, थ्व प्रयासयात नं निरन्तरता बिया: यंकेमफुत । 
मेगु संस्थागत विकासया नामय इलय्‌ ब्यलय्‌ कविताया विशेषांक 
प्रकाशन, सम्मेलन, क्वथा मुना तथा गोष्ठी, विचार विमर्श जूगु दु, 
जुयाच्वंगु दु । तर स्थायीरुपं, योजनावद्ध तवरं नीति प्रतिपादन तथा 


प्रयास याःगु दु 

कार्यान्वयन याना वनेत, मूल्यांकन यायेत व दिशा संकेत यायेत छु 
नं न्हू कविताया संस्था नीस्वनेगु प्रयास जूगु खने मदु । थ्व कमिया 
लिच्च: कवितय्‌ बिचय्‌ बिचाःया सहलह याना वनेगु, वर्तमानया 
प्रयासया मूल्यांकन यायेगु कार्यक्रमया तर्जुमा व आ: वनेमाःगु 
लँयात यकिन यायेगु वातावरण तयार हे जुइ मफुत । याक: याकः 
हे कवि, याक: याक: हे समालोचक, थः हे पाठक, थः हे प्रकाशक 
जुयाच्चन । थ्व स्थिर स्थितियात गुबले तक्क तछयाना पिहां वयेफइ 
मखु, झीगु कविता थथे हे मंका: मजुसे व्यक्ति व्यक्तिया दथुइ जक 
जीवित जुयाच्वनि । उकिं संस्थागतरुपं दकव मुना: थौंया कवितायात 
विकास याना वनेमाःगु लँय्‌ भीपिं न्ह्याःवनेमाःगु दु । 


(ग) मूल्यांकन व कन्हयूया लँ 


न्हू कविताया प्रादुर्भाव लिपा इलय्‌ व्यलय्‌ कीगु कविताया सिद्धान्त, 
प्रस्तुति, विषयवस्तुया विविधता आदिइ हिउपा: वःगु दु, सैद्धान्तिक 
पक्षय्‌ नं सुदृढिकरण यायेगु प्रयास जुयावंगु दु । प्रत्येक दशकय्‌ छु 
प्रगति जुल, कमी कमजोरी छु दु, कन्हेया ल॑या पहिचान, विश्वया 
न्हू कविताय्‌ भीगु स्तरया मूल्यांकन जुसा जक सशक्तरुपं न्ह्याःवनेत 
बः जूवनि । थथे जुड मफुत, तःगू दशक पुला: वनेधुंकाः नं थन्याःगु 
प्रयास जूगु खने मदु । थथे जूगुया मू कारण खः दकव थःथःगु लँय्‌, 
सहलहया कमी, संस्थागत प्रयासयात नीस्वने मफुगु कमजोरी व 
थःत थम्हं हे दक्ष तायेकेगु बानी । आः न्हू कविताया थौंतकया 
विकास व विस्तारया गति, उपलव्धि, कमी कमजोरी व यायेमानिगु 
ज्याया मूल्यांकन याना कन्हय्‌ वनेगु दिशा स्पष्ट याना वनेगु पाखे 

भीसं प्राथमिकता बिया: वनेमाःगु दु । थ्व ज्या व्यक्तिं जक मखु, 
संघ सस्थां विशेषरुपं प्राथमिकता बिया: याना वनेगु प्रयास जुइमाःगु 
खनेदु । थ्व सन्दर्भय्‌ महत्वपूर्ण पला: नेपालभाषा एकेडमी, नेपालभाषा 
केन्द्रिय विभाग, एम.ए. स्तरया नेपालभाषाया शोधकार्य 
अनुसन्धानपाखेँ न्ह्याकेगु उपयुक्त जुइ । 

(घ) अध्ययन, चिन्तन मनन व विश्लेषण 


थःदुने दनावःगु बिचाःयात तथा बुयावःगु अनुभूतियात चिन्तन मनन, 
विश्लेषण व अनुसन्धान विना छकलं हे अभिव्यक्त याना कविता वा 
च्वसुया रुप बिइगु हथायपह भीके दु । सशक्त कविता च्वयेत वा 
च्वसु च्वयेत न्हापा ला £7९0०7 स्पष्ट जुइमा:, व 
fra2mM€w0०Kयात मूर्त रुप बिइत यक्व आधार, तत्व व विश्लेषण 
आवश्यक जू । थ्व हे सिलसिलाय्‌ चिन्तन मनन जक मखु, गुबले 
गुबले ला अनुसन्धात्मक रुपं विश्लेषण तक न याये मालेफु । छपु 
स्यलाःगु कविता वा च्वसु छगू हे सिटिंगय्‌, घौछि दुने च्वया: 
क्वचाकेगु साहसयात व्यवाहारिक वा प्राविधिक रुपं न्याययुक्त माने 
यायेफइ मखु । खः तन्हुतक थःगु न्ह्यपुइ अनुसन्धात्मक पहलं 
जवाफ सवाफ, यक्व चिन्तन मननपाखें परिपक्व जुयाच्वंगु भावयात 
छगू सिटिंगय्‌ कविता वा च्वसुया रुप बिइफु, तर पूर्णरुपं धाःसा 
बिइफइ मखु । उकि यदि भीगु कवितायात विश्वया कविताया 
ख्यलय्‌ थनेगुसा भीगु कविताय्‌ सशक्तता दये हे मा: । थ्व पाखे 
अग्रसर जुया वनेत भी कवितयूसं अनुसन्धाननाप नाप विषयदुने व 
थ्वया विभिन्न पक्षयात दुवाला जक थःदुने ब्वलंगु अनूभतियात 
अभिव्यक्त याना वनेगु पाखें ध्यान बिइमाःगु दु । 

(ड) जनसहभागिता व प्रचार प्रसार 

थौंया कविता म्हिगःया कविता थें कल्पनाय जक ब्वयाः सिर्जना 
जुइगु धाः मखु, थौंया कविता ला थौं म्वानाच्वंगु जिन्दगीयागु 
जीवनया थाहांक्वहां, विद्रोह, आत्मसमर्पण, वाध्यता, प्रयास आदि 
प्रतिविम्वित जुइगु माध्यम खः, मतलब थ्व पक्षयात सुचुका: मखु, 
नग्न यथार्थरुपं अभिव्यक्त याइ थौंया कविं थःगु कविताय्‌ । थौंया 
जनतां थःगु हे जीवन, थःगु हे इच्छा, थःगु हे संघर्ष, थःगु हे 
वर्तमान, थःगु हे भविष्य कविताय्‌ प्रतिविम्वित जूगु अनुभव यायेमाः । 
अले जक जनतां व कवितायात थःगु हे कविता धका नालाकाइ । 
थौंकन्हय्‌ झीगु भाषाय्‌ पिहां वयाच्चंगु अप्व: कविता वर्तमान 
जिन्दगीया यथार्थ किपा स्वयां थःथःगु मनय्‌ वःगु खं, दुःख कनेगु 
माध्यमया रुपय्‌, व विद्रोह नं पोष्टर थें जक जुया: वनाच्वंगु दु । 
थन्याःगु कविता सिफ नांया जक कविता जुयाः, थ्व पाखे छुं नं 
उपलब्धि प्राप्त जूवनिमखु । उकि झीगु कविताय्‌ जनताया समस्या 
जक मखु, समस्याया निराकरणया लँ, आस्थाया सः, दिशासंकेत नं 
दयेमाः । 


मेगु महत्वपूर्ण पक्ष खः, भीगु थौंतकया उपलव्धियात विश्वया 
थौंया कविता बीचय्‌ ब्वयेत आवश्यक पूर्वाधारयागु व्यवस्थापनया 
पाखे भीगु कुत: कम जुयाच्चंगु दु । खला गुलिखे भीगु कविता 
विश्वया कवितायागु स्तरय्‌ लाःवः, तर भीगु व्वये ल्वःगु कवितायात 
नं थासय्‌ थ्यंके मफुगु भीगु हे कमजोरी खः। आ: प्राथमिकता 
बिया क्वय्‌ उल्लेखित ज्यायात न्ह्याका: यंकेमाःगु दु - 


(१) स्यलाःगु कविता, च्वस्‌ व समालोचनातयग अनुवाद 

व प्रचार प्रसार । 


(२) संस्थागतरुपं विश्वया विभिन्‍न संस्था व कवितनापं 
स्वापू नीस्वनेगु प्रयास व 


(३) विश्वय्‌ जुइगु सम्मेलन, गोष्ठीइ सहभागी जुया 
ब्वति काःवनेत मंका: कुतः । 
सन्दर्भ सफू व पत्रिका : 


डा. आनन्द जोशी, 


डा. आनन्द जोशी, 
डा.आनन्द जोशी, 


डा.आनन्द जोशी, 


डा.आनन्द जोशी, 


११००, विस्थापित जि 'जि' मखु, पासा 
मुना, यें । 

१११३क, कोशल्बहं, त्रिवेणी प्रकाशन, यें । 
१११३ख, चेतनाया क्वाजलं नँनं नायाः 
वनाच्चंगु ई : न्हूगु पिंढीया पलाः, कोशल्बहं, 
त्रिवेणी प्रकाशन, येँ । 

११३१, चक्रव्यूह त्वा: थला: न्ह्यावंगु 
पलाखं हे जीवन्त ल॑ बुइकी, नःलि, दं ६, 
ल्या: ११, पेज ३-४ 

११३३, थौंया कविताय्‌ वातावरण पक्ष व 
दिशासंकेत, थौंया कविता विधा : जीवन्त 
पलाः, कुतः पिकाक, ख्वप । 


डा. केशवमान शाक्य, १०९६, बिनाच्वंगु पहर, ल्यायम्ह पुचः, येँ । 


नवीन चित्रकार, 
प्रतिसरा सायमि, 


१११७, स्वकूमि जि जि दुनेया, यें। 
११२१, तिकिनंगु मि, नेपालभाषा मिसा खलः, 

पूर्ण बैद्य, 
पूर्ण बैद्य, 
बुद्ध सायूमि, 


बुद्ध सायूमि, 
योगेन्द्र प्रधान, 
रजनी मिला, 


सकलें द॑ प्रकाशन, 


सुदन खुसः, 


सुन्दर मधिकःमि, 


सुन्दर मधिकःमि, 
सुरेश किरण, 


नेपाल । 

१०८७, सरासु, पासा मुना, येँ 

१११५, लः लः खः, संयोजन गुथि, ख्वप । 
१०९४, जि जिगु वर्तमान, श्रेष्ठ प्रकाशन, 
यल । 


१११७, जिन्दगी बँयू वाःगु हि चेतनाया 
मि, नेपालभाषा मिसा खलः, नेपाल । 


१०८८, छगू दीप छगू लाश, झी पुस्तकालय 
प्रकाशन, ख्वप । 

११२६, जिं पियागु ई थ्व हे खः, न्हूजः गुठी, 
यँ । 

१०८६, गाजलं दाःगु चा, सकलें दं प्रकाशन, 
ख्वप । 

११०५, तनावंगु लागा, देग: म्हिचा सफू, 
यँ । 

१०९९, आल तनी मखु, मत कलांकि 
प्रकाशन, ख्वप । 

१११७, थःगु हे घालं, ख्वप । 


११३१, थौं घण्टाघरं जिके ई न्यनाच्वन, 
च्चसापासा, येँ । 

शौया कविताया यात्राय्‌ 
जि याक: लँजुवा: 


विकास, विनाश, घटना, प्रकोप, युद्ध, मनू मनू दथुइया घात प्रतिघात, 
विद्रोह, आत्मसमर्पण आदिया लिच्च: छु नं छु प्रकारं साहित्यया 
विभिन्न विधाय्‌ लाना: प्रभावित यानाच्वनि । थन्याःगु प्रभाव विशेष 
याना: कविता विधाय्‌ प्रभावकारी रुपं लानावंगु खँया पुष्टि इतिहासं 
क्यनाच्वंगु दु । विश्वय्‌ वःगु हिउपाः मध्ये अभियानया रुपय्‌ न्ह्याकूगु 
औद्योगिक क्रान्तिं, दुतत्तर आर्थिक विकासं व निगूगु विश्व युद्धय्‌ 
जूगु विध्वंशं, पूर्वाधारयागु क्षतिं, व्यवस्थाय्‌ जूगु भताभुंग, श्रोतयागु 
यःयःथें तथा अति दुरुपयोगया प्रकृयां पिज्वःगु त:धंगु प्रभावं लकसय्‌ 
व व्यवस्थाय्‌ जक असन्तुलन वःगु मखु, जिन्दगी न्ह्याकेत मदयेकं 
मगाःगु आधारभूत तत्व तथा जिन्दगी, श्रोत व विकासया सन्तुलन 
समेतय्‌ खलबल जुयाः न्हून्हूगु समस्या नं खने दःवल । मनू मनू 
दथुइ स्थापित जुयाच्चंगु आस्थाया तुता त्वधुल, स्थापित मू तथा 
मान्यता हास जुजुं वन, मनूतयूगु अस्तित्व तक नं संकटकालिन 
अवस्थाय ला:वन । न्ह्याथाय्‌ नं विद्यमान जुजुं वन - अभाव, 

असन्तुलन, अन्याय, अत्याचार, शोषण, दमनया विश्रृंखल स्थिति 
दुने मनू कैद, अव्यवस्थित श्रृंखला दुने मनू ततःमतः क्यनावंगु 
स्थिति, थोंकन्हय्‌ प्रति आशंका, स्वतन्त्रताहीन पंज: दुने वर्तमान ! 
थ्व भयावह स्थितिइ म्वाना च्वनेमा:गु वाध्यता सह याना चेतनशील 
तथा संवेदनशील साहित्यकारत, विचारकत, वौद्धिकवर्गत गथे हीमी 
मचासे छय॑ क्वछुकाच्चने फइ ? गथे थःगु सिर्जनाय्‌ थ्व अवस्थायात 
अभिव्यक्त मयासे यन्त्र जुया: म्वानाच्वने फइ ? इया इतिहासय्‌ 
अभिलिखित जुजुँ वंगु विसंगति, समस्या, विडम्वना, वाध्यता, 
अस्तित्वया न्ह्यसः, त्रासदिपूर्ण भविष्य आदियात यथार्थ तथा नग्नं 
रुपं ब्वयेत म्हिगःया क्यानभास चिधं सावित जुयाबिल । फलस्वरुप 
विषयवस्तुइ विविधतां थाय्‌ काल, विभिन्न न्ह-न्हूगु विम्व, प्रतीक, 
व उपमा जिन्दगीं भोगय्‌ यानाच्वंगु वास्तविक जीवन पद्धतियात 
अभिव्यक्त यायेत प्रयोग जुजुं वन, पुलांगु मू, मान्यताया थासय्‌ ई 
अनुसारया न्हूगु मू तथा मान्यता नीस्वनेत पला: न्ह्यात, जिन्दगीं 
थःदुनेया विशालता चकंकेत सर्गः माल, ख्यः माल, लँ माल । 
साहित्यकारतय्‌सं, वौद्धिकवर्गतयूसं व पत्रकारतय्‌सं थौंया स्थितिचित्र 
थःगु कृतिइ, शिल्प विधाय्‌ तथा क्यानभासय्‌ ब्वयेत साहस यात । 
अनिश्चित भविष्य व लँ लुइका: न्ह्याः:वने मफयाच्वंगु स्थितियात 
टि. एस. इलियटं, एज्रा पाउण्डं थःगु कविताय्‌ जक मखु, च्वसुइ, 
आलोचनाय्‌ नं मनूतयूसं भोगय्‌ यायेत वाध्य जीवनयात विस्तृत 
रुपं विश्लेषण याना: प्वंकल । अथे हे बीट कवि गिन्सवर्ग थःगु 
कविताय्‌ विश्वया अवस्था, मानवीय विभिन्न पक्षया हास, 
अवमूल्यनयात अभिव्यक्त यात सा शिल्पपाखे बीट शिल्पी डेविड 

पेकार्ड इया त्रासदी, भयावह स्थिति, मनूतयूसं भोगय्‌ यानाच्चंगु 
जीवन व वाध्यतायात थःगु कृतिइ प्रस्तुत यात । च्वसुपाखे काकेगार्ड, 
सार्त्र, नित्सेपिसं ईया विसंगतियात विश्लेषण याना: न्हूगु दर्शन हे 
प्रदूर्भाव याना मनूया मू, महत्व व भूमिका सम्वन्धय्‌ न्ह्यसः थनाः 
लिस: मालेगु प्रयास न्ह्याकल । विभिन्न देशय्‌ न्हूगु बिचाःयात 
मंकाःरुपं संस्थागत विकास यानाः यंकेगु उद्देश्यं विभिन्न धाः तथा 
संस्था नीस्वना: न्ह्याःवन । थन्याःगु हिउपाः विकसित देशय्‌ जक 
मखु, विकासोन्मुख देशय्‌ नं वल । भारतय्‌ न्हू कविताया विकास व 
न्हूगु पनया प्रयोग धूमिल, लीलाधर जूगडी, कुमार विकलपिन्सं 
न्स्याकूगु दुसा नेपालय खय्‌ भाषाय थन्याःगु प्रवाह आयामेली 
कविपिं वैरागी काइला व ईश्वर वल्लभ व मेपि कवित मोहन 
कोइराला, मदन रेग्मीपिसं व नेपालभाषाय्‌ डा. आनन्द जोशी, पूर्ण 


वैद्य, बुद्ध सायमि, श्यामसुन्दर संयज्‌, योगन्द्र प्रधान, सुन्दरपिसं 
न्हूगु कविता तथा न्हूगु अवधारणायात संस्थागतरुपं न्ह्याका: कोशल्वहं 
रुपं स्थापित यात । 


नेपालभाषाया काव्य विधाय्‌ तःधंगु हिउपाः वःगु द॑ बारे छुं 
मतभेद दःसां, प्रकाशनया आधारय्‌ गाजलं दाःगु चा पिहां वःगु 
द॑यात हे थौंया कविता शुरु जूगु दँ माने यायेमा: । थ्वया अर्थ ने.सं. 
१०८६दं दकसिवे महत्वपूर्ण द॑ खः - कविता धाःया विकासया 
इतिहासय्‌ । परम्परागत सोच, संकीर्ण दृष्टिकोण, संकीर्ण बिचाः, 
कयूकूना म्वायेमाःगु संस्कार व प्रवृत्ति, अर्थ तंकावंगु मू, मान्यता, 
अपांग जुइधुंकूगु आधार दक्वयात अस्वीकार यानाः: न्हूगु दृष्टिकोण, 


००० > 


सीमाहीन बिचा:या फैलावट, थौंया जिन्दगीत स्वतन्त्ररुपं म्वायेफइगु 

मू, मान्यता स्थापना यायेत न्ह्याकूगु अभियान खः - थौंया कविता 
( डा. आनन्द जोशी, ११३३) । न्हू कविताया प्रादूर्भाव निसें न्ह्याःगु 
वस्तुयात विस्तृत मिखां स्वयेगु कृत:या शुरुवात जुल, स्वतन्त्रताहीन 
सीमां कुने मफुत बिचा:या फैलावट, जिन्दगी थीं म्वानाच्वंगु स्थिति 
विश्लेषण याना: वर्तमान तथा भविष्यया लँ मालेगुलि व्यस्त जुल । 
मनू मनू जुयाः म्वाये फइगु लकस व आधारयागु खोज व थ्वया 
लिच्व: नीस्वनेगु कृतः न्ह्याःवन । विश्लेषणात्मक चिन्तन मननं 
प्याहां वःगु न्हूगु दृष्टिकोण, न्हूगु पक्ष थोंया कविताय्‌ जीवन्त रुपं 
एकिकृत याना अभिव्यक्त यानावनेत लुखा चाल । थ्व यात्राय्‌ जिं नं 
सक्रियरुपं ब्वति कयाः न्ह्याःवना विश्वास नाप, न्हूगु दृष्टिकोणनाप, 
न्हूगु मू, मान्यता व न्हूगु जीवनया बःयात प्रतिस्थापित यायेगु 


लँय्‌ । थ्व प्रयास बुलुहुं, तर सशक्तरुपं ब्वलंकेगुलि जि दुने बुयावःगु 
विस्तृतता व एकिकूतरुपं स्वयेगुपनया तःधंगु बः दु । जिं थ्व इलयूया 
स्थिति, जिन्दगी भोगय्‌ यानाच्वंगु वाध्यता, विवशता, अन्तर संघर्ष, 
अन्तरद्वन्द्र, विद्रोह, अनिश्चित थोंया अवस्था, कन्हय्‌या प्रति चिन्ता 
अभिव्यक्त याना थःगु कविताय्‌ । थ्व च्वसुइ विशेष याना तज्याःगु 
फुजियामा विद्रोहया छस: (आनन्द जोशी, ११३३) सफूया दुने च्वंगु 
जिगु प्रारम्भिक कविता, थ्व कविता च्वयाबलयया पृष्ठभूमि, मनूतयगु 
मनस्थिति व विभिन्न साहित्यकारतय॒गु धापूयात बःकयाः जिं न्ह्याकागु 
कविता यात्राय्‌ लाःगु प्रभावयात व्वयेत स्वयागु दु । 


जिगु प्रारम्भिक थौंया कविता मध्ये न्हूगु बिचाः, न्हूगु 
दृष्टिकोण न्हापां अभिव्यक्त जूगु कविता खः चिकिचा ब्याःगु लँ, 
गुगु जः पत्रिकाय्‌ १०८४ द॑य्‌ प्रकाशन जुल । थ्व कविता च्वयेत 

घ्वात्तुध्वा:गु पृष्ठभूमि विशेष याना उबले जि म्वानाच्वनागु परिवेश 
लिसे यक्व सम्वन्धित जुयाच्वंगु दु । जि म्वानाच्वनागु थाय, चुक, 
चिइक्‌ ! परम्परागत संस्कारं चिनातःगु जीवन पद्धति आलउल 
सना: म्वानाया नामय॒ म्वानाच्चंगु व चुक । व हे चुकय्‌ म्हितुम्हित्‌ं 
यक्व ई फुका: । न्ह्याबले व चुक चिकु थें, व चुक पिनेया लं 
चिकिचा ब्याः थें महसुस जुयाच्चनि जितः, खः नं जि नापनापं 
ब्वलनावंगु विशालता व चुकया लागाय, व लँया फैलावटय्‌ मन्ह्य: 
थें च्वनावइगु जितः । छु थ्व चुक खनेदुगु सर्ग: जक हे विश्‍व खः ला 
? थ्व चुक पिनेया लँ जक विश्वया ल॑ ख: ला ? थन्याःगु न्ह्यसलं 
न्ह्याबलें कन्हयूया स्वरुप हे भयाक्रान्त किपा: जुया: त्रस्त याना: 
च्वनीगु ल्वचं ग्रस्त जि ! जिगु म्हगसय्‌ लँ तव्याः यानाच्वंगु, चुक 
चकनावंगु जक दृश्य दःवइगु । तर यथार्थय्‌ चुक, चुकया पिनेया 
लया स्थिति व हे, छुं मपाःगु खना: जि छटपट ! थ्व हे जि दुने 
म्वानाच्चंगु बिचा: कविताय्‌ अभिव्यक्त जुयाः मूर्तरुप काःगु जुइमाः । 


जिगु थें जा:गु कयौं जीवनत 

अनं वनेत स्वइ 

तर थ्व लँ चिकिचा ब्याः ... 

थौं अन जिगु जीवनया 

स्वतन्त्रताया अभियान तक नं मन्ह्यं ! ! ! 


थः दुने विशालता बुइकाः, ब्वलंकाः म्वाये सुयाः मयः ? स्वतन्त्र 
जुयाः खुसि जुयाः व्वाँय्‌ वने सुया मयः ? तर न्ह्याबलें समस्या, 
परम्परागत बिचाः, स्वरुप, वन्धन, मू, मान्यताय्‌ ततःमतः क्यनाः 

न्ह्याबले दयेका: म्वायेत वाध्य जीवन पद्धति हे कीगु नियति खः कि 
धका शंका दनावं। थन्याःगु क्रम, छुं यायेत स्वःसां, छुं धायेत 
स्वःसां छुं नं याये मफुगु जिन्दगी धात्थें हे मोक्ष जुइमफुगु परम्परागत 
द्वपं खः कि धयागु अन्तर पीडा लेहें पुयाव: । थ्व हे थःगु अनुभूतियात 
व्यक्त याना: जिं निपु कविताय्‌ मोक्ष जुइमफुगु दुर्वासाया श्राप = 
वाध्यतां कःगु जीवन व निगः मिखा व 'देसय्‌मरु भया'लय्‌ 'ल्हाःमदुगु 
जीवन” ब्वयेत स्वइच्वना । 

थ्व इलय्‌ तक जिगु काव्य यात्रा थः दुनेया अन्तरद्वन्द्र, 
अन्तरसंघर्ष, अन्तर चिन्तन मननय्‌ हे सीमित जुया: छटपट जुयाच्चंगु 
जिगु कवितां स्पष्ट या: । थ्वयां लिपाः थथे वाक्क छिनाः गुलि म्वाये ? 
म्वायेगु स्वतन्त्रता जिन्दगीया अधिकार खः, दकव जिन्दगीया नं थः 
हे थः जुयाः म्वायेगु चाहना दु, थः हे थः जुयाः म्वाये खनेमाः धकाः 
जि दुने स: दना वयाच्चन । थ्व वाध्यता, थ्व विवशताया पःखा: प्रति 
विद्रोह दना वल । म्वायेत यक्व लँ मामां नं परम्परागत धारणा, 
वन्धन, सीमानां प्याहां वये मफुगु बलात्कृत जिन्दगी न्ह्य:ने दःवल । 
थन्याःगु वाध्यतापूर्ण जीवन पद्धति, हिउपाः हीन जीवन यापन, 
पत्तुपंकाः, थित्तुथिकाः, स्वत्तुस्वकाः ग्वन्हु म्वायेफइ जिन्दगी, ज्वालामुखी 
? छन्ह व ज्वालामुखी तज्याइ, विद्रोहया मि जुया: पिहां वइ । 
अस्वीकृत जिन्दगीयात विम्वया रुपय्‌ न्ह्यःने ब्वयाः, व जिन्दगी 
चाहे जूगु म्वायेगु अधिकार, जिन्दगी मनू जुया: म्वायेत मा:गु लकस 
बिइमा: धकाः व्यक्त यानाः जिं तज्याःगु फुजियामा : विद्रोहया 
छसः कविताय्‌। थ्व हे कविता गाजलं दाःगु चा सफू दुनेया 
न्हापांगु कविता खः । थ्व कवितां उगु ईया मनू, मनूया म्वायेगु 

अधिकार व परिवर्तन यस्सें मखु वाध्य जुया: हे बुझ, ब्वलनि धका: 
दनावःगु सःया प्रतिनिधित्व याःगु दु - 


छं छुं धायेत स्वयेमते ... 

भीसं माला मखु 

विवशताय्‌ हे भीसं परिवर्तन बुइका वनी 
वाउंगँ जीवन ज्वना: न्हिलीम्ह सितु थें ! 
उकि, न्हूधा: यायेवा 

यायेवा न्हृधाः छयननिसें तुतिइ थ्यंक ! 


गाजलं दागु चा दुनेया निपुगु कविता लासतयूत सिथंयंके मफुम्ह 
थ्व युग : लुसिपसया म्हायपिंन्त बलात्कार याये मफुम्ह जि ! लय्‌ 
विश्वया उगु ईया स्थिति, मनूतयसं कार्यान्वयन यानावंगु ज्या, 
प्रगति तथा भूल, जिन्दगीया वाध्यता, विवशता, स्वतन्त्रताहीन 
स्वतन्त्रतायात व्यक्त याना जिं थ्व कविताय्‌ । उदाहरणया रुपय्‌ थ्व 
कविताया छुं अंश क्वय्‌ बियाच्चना । 
उफ्‌ ! गलि खिति बःबः मुने धुंकल थौंया तुकुचिया कपालय्‌ 
उफ्‌ ! गलि खिति बःबः मुनेधुंकल थोंया भीगु कपालय्‌ 
भीग॒ प्रत्येक द्रपनय्‌ मुना वंगु खिति 
झीगु प्रत्येक अपराधय्‌ मुना वंगु खिति 
भगु प्रत्येक पापय्‌ मुना वंगु खिति 


आः, फइ मखुत वागमतीया लखं नं 


खिति तुइके - मुना वंगु खिति कपा:या !। _ 

उकिं, आ: मृगस्थलिइ 
छुव, तछव, वा ह्वःसां 
पुण्य दइमखुत कीत 
उकि, आ: दकव तीर्थ चाःह्यूसां 
पुण्य दइमखुत कीत 
पुण्य ला सी धुंकल - 
भीगु अपराधं त्यत्तुत्यलाः 
पुण्य ला सी धुंकल - 
भीगु पापं कात्तुकाकाः 


खनं न्ह्याबले ज्या मछिं ज्या मछिं म्वायेमा:गु वातावरण, 
सः दया नं थ्वये मफुगु पद्धति, तुति दयाः नं ल॑ दयेका न्ह्याःवने 
मजिक चिनात:गु तुति, ल्हाः दया नं विरोधय्‌ ल्ह्वने मफुगु झण्डा 
थन्याःगु भयावह स्थिति छखे दः हे दु, मेखे ख्युंया साम्राज्य चकना 
वनाच्वंगु हे दु, षड़यन्त्रया पंजाय्‌ देय्‌ देय्‌ लाना: वनाच्चंगु हे दु, 
थपिसं खनागु गालय्‌ थःत हे थुनाः च्वनेत वाध्य जीवन नं दु, युद्ध, 
हिंसा, बलात्कार, अत्याचारया श्रृंखला ढुंढ्ंचिना: गुँ जुयाः प्रगतिया 
तुति पनाच्वंगु हे दु । थ्व हे इतिहासयात हानं हानं दोहरय्‌ यानाः 
म्वाका च्वनेमाःगु वाध्यतायात अस्वीकार याना पिहां वःगु सः 
अभिव्यक्त जूगु दु थ्व कविताय्‌ - 


दोहरे यायेमाःगु मदु हानं थन 

मनुखं मनूयात गयावंगु स्वाहानय्‌ गया 
मनुखं मनूयात न्हुयावंगु स्वाहानय्‌ गया ! 


व्याप्त असह्य स्थितिया दुने नं थःगु अस्तित्व अटल व 
सुनानं न्हंकाः छुवयेफइ मखु धका: उदघोष याना कन्हय्‌ थःपिसं हे 
लँ दयेका न्ह्याःवनेगु आस्थाया सः प्वंकूगु दु थ्व कविताय्‌ । 


स्व, जिं हालाच्चना कथु सुक्क 
भीपिं यक्व हाले धुंकूगु म्ये-म्ये मखु 


भीपिं यक्व हायेकेधुंकूगु रिकर्ड-रिकर्ड मखु 
भीपिं यक्व सुइधुंकूगु ल: लः मखु 
खःसा भीपिं - 

हाले मानिगु म्ये 

हायेके मानिगु रिकर्ड 

न्ह्याये मानिगु लः 


थन्याःगु स्थिति दुने काना: वनाच्वंम्ह मनुखं थ्व स्थितियात 
हिइका: स्वच्छन्दरुपं जिन्दगी म्वायेत या:गु कृतःयात गय्‌ स्वीकार 
याइ न्ह्याबले ख्य बुइकाच्चंपिसं, न्ह्याबले षड़यन्त्रयात 
ब्वलंकाच्चंपिसं । इमित ला अस्वीकार्य - छुँ नं हिउपाः, छुं नं न्हगु 
पन, छुं नं प्रगति । मि हयाः प्रगति यायेत साहस याःम्ह प्रमेथियूसयात 

डण्ड बिया: अन्त यायेत स्वःगु विम्व जिं थःगु कविता जि - विद्रोह 
यायेत स्वस्वं हे सीमा:म्ह प्रमेथियूस ! लय्‌ व्यक्त याना । 


आ: ला, 
अम्बां थें थम्हं थःप्रति विरोध मुंका फगत विराध यानाच्वना 


छाय विरोध याये मफुत 

न्हिंन्हिं स्वं नःवइम्ह गीद्धयात ! 

छाय्‌ अस्वीकार यायेमफुत 

थःगु द्रं मखुसां फयाच्चने माःगु दण्ड ! 


थ्व जिगु प्रयास न्ह्यलं व्वानाःच्वनेत वाध्य जुया: च्वपिं 
जिन्दगीतयूत चेतना थनेगु प्रयास ख: । अन्तय्‌ जिं थःगु कविताय्‌ 


थथे च्वयेत नं वाध्य जुल छक्वलं सभ्य जुइगु छगू ग्यानापुगु 
अभियान । भीसं क्रमिक रुपं बुलुहं तर सशक्त रुपं विकास यानाः 


वनेमा: थाय्‌ छकलं सभ्य जुइत स्वयेगु प्रयासं ला कन पंज: दयेकाः 
थम्हं थःत कुनेत स्वयेगु कृतः ला जू मवं ला ? धयागु न्ह्यसः दंवःगु 


दु । 

थ्व जिगु काव्ययात्राया इलय्‌ विशेष याना जिं ज्वनाग 

विषय, स्वरुप, जिं छयलागु शैली, जिं दिशा संकेत यानागु लँयात 
स्वल धा:सा क्वय्‌ उल्लेखित विशेषता कयुच्यानाच्चंगु खनेदु - 

० कविताया विषय ई अनुसारया समस्या, जिन्दगी भोगय्‌ 

यानाच्वंगु वाध्यता, म्वायेगु आकांक्षा तथा छटपटिइ केन्द्रित 

जुयाच्वंगु दु । 

० कविताय्‌ विषयगत खयात ब्वयेगु पन व स्वरुप, थःगु हे पहल 

व बिस्क रुप पिज्वःगु दु । 

० जिन्दगी न्ह्याक्व हे वाध्यताय, समस्याय्‌ म्वाना च्चंसां आस्थावान 

जुयाः लँ माली धयागु संदेश दु । 

थ्व प्रारम्भिक काव्य इलय्‌ छम्ह सृजनशील व्यक्तिं भोगय्‌ 

याना च्वनेमाःगु समस्या व वाध्यता खः - थः दुनेया खँ व अनुभूतियात 
अभिव्यक्त यायेत स्वतन्त्रता मदु, सीमादुने च्वना: जक थःगु खँ प्वंके 
मा: । थ्व इलय्‌ छु नं वास्तविकतायात ब्वयेत विम्व, उपमा, प्रतीक 
आदियात बःकया जक अभिव्यक्त यायेगु पो मेगु लँ हे मदु । खला 
जिगु कविताया धा: व बिचा: त्वःताः मेपिनिगु कविता स्वल धाःसा 
उगु ईया पद्य कविताय्‌ विद्रोह दःसां छायावादयात लिधना: व मेपिं 
न्हून्हपिं कवितयगु विम्व तप्यंक मधासे भचा पाका: धायेगु पह दु । 
तर जिगु कविताया क्यानभास व अभिव्यक्तिया स्वरुप मेपिं लिसे 
पानाः म्वानाच्चंगु परिवेशया नांगागु यथार्थ पक्ष, जिन्दगी भोगय्‌ 
यानाच्वंगु वास्तविक यातना, वाध्यता, विवशता तप्यंक धायेगु व मनू 
दुनेया छटपटि, दनावःगु विद्रोहयात सशक्त रुपं तप्यंक च्वयेगु शिल्पगत 
पक्षं यानाः थःगु देयया वा विदेशया प्रतीक ब्वया: थःगु भावयात 
अभिव्यक्त यायेत जि वाध्य । उकि थ्व इलयया जिगु कविताय्‌ यक्व 
पौराणिक व ग्रीक म्याइथोलोजीया पात्रत प्रतीकया रुपय्‌ समावेश 
जूगुलिं समालोचक व साहित्यकारतयूसं जिगु कवितायात Verbose 
व विकृतिपनं जाःगु धकाः लाञ्छना तक नं यात । छुं उदाहरण क्वय्‌ 
बियाच्चना - 

“४ छयलातःगु अलंकार प्रतीकया दुर्वोधं यानाः कवि व च्वमिया 
दथुइ दयेमा:गु सम्पकय्‌ पंग: दनाच्व॑ थे च्वं ...” 
- डा. जनकलाल वैद्य (१०९२) 


“आनन्द जोशी व सँय्‌जुया कवितात क्लिष्ट, अले विशेष यानाः 
आनन्द जोशीजुया कृति उच्छवासपूर्ण व छवासुसे च्वंगु Verbose 


- कमलप्रकाश मल्ल (१०८४) 

“विदेशी बाखं खास याना: ग्रीक लेजिण्डं त्याये कयातःगु प्रतीक 

क्वच्यूगु चिनाखँया छगू त्यासा गन चिनाखं हे प्रतीकया लागि थें 
जुया: निरस जू ...” 

- डा. सन्दरकृष्ण जोशी (१०९०) 

“ छयलातःगु क्लिष्ट प्रतीक, उपमातय्‌सं यानाः कविता नया बजि 

जुया ब्यूगु दु...” 

- बालगोपाल (११०५) 

“.. पिनेया जीवनया मिथक, प्रतीक व विम्वतय्‌गु बां नापं मस्वाःपिं 

ब्वमितयगु लागि धाःसा वयकःया छुं कविताया सन्दर्भ क्लिष्ट 


- ध्रुव मधिकःमि, (२०६४) 

थन्याःगु यक्व मूल्यांकनया बाबजूद थःगु काव्य यात्रा जिं 

न्ह्याकाः हे च्वना । थ्व इलयया न्हूगु कविताया अभियानयात 
समालोचकतयसं तप्यंक निगू धा:या विकास जुयावंगु इंगित याःगु दु 
- छगू धाः आनन्द जोशीया धाः, मेगु धाः पूर्ण वैद्य, योगेन्द्र प्रधान, 

बुद्ध सायूमि, सुन्दर आदिया धा: । समष्टिरुपं स्वल धाःसा उगु इलय्‌ 
जि छगू धाःया याक: लँजुवा: थोंया कविताया यात्राय्‌ । थम्हं हे लँ 
दयेकाः न्ह्याःवनाम्ह । उगु इलय्‌ थ्व यात्राय्‌ ल्यूने स्वयेबलय्‌ थः 
ल्यूने सुं नं मदु, जि याक: । थ्व हे यात्राया मेगु धाः पाखे पूर्ण वैद्य, 
योगेन्द्र प्रधान, बुद्ध सायमि, सुन्दर नापनापं न्ह्याःवनाच्चन । इमिगु 
ल्यूने यक्व न्हून्हपिं कवित, कवयित्रीत नं न्ह्याःवनाच्चन । न्ह्यागुसां 
थ्व यात्राय्‌ जि याक: हे जूसां जि हतास मजुया । खला जिगु 
समकालिन कवित व जि छगू हे आज्जु ज्वना: न्हू कवितायात 
स्थापना यायेगु अभियानय्‌ सरिक जुयापिं खः । अयसां जिगु कविताया 
क्षेत्र शैली, प्रस्तुति, ब्वमितय्‌त बोध याकेत स्वयेगु ल॑ मेपिं स्वया: 
पाः । मेपिं समकालिन तथा थोंया अप्व: धया थें कविपिं नाप जिगु 
कविताया धाः पाःगु मुख्य मुख्य विशेषता व जिं थःगु कविताय्‌ अप्वः 
प्रयोग यानागु तत्व क्वय्‌ प्रस्तुत यानाच्चना - 


(१) जिं ल्ययेगु विषय थौंया विश्व, देय, मनूतयूसं भोगय्‌ 
यानाच्चंगु जिन्दगी, स्थिति, समस्या, छटपटि आदिइ 
केन्द्रित । 


२) थ्व विषययात छगू दृष्टिकोणं जक मूल्यांकन मयासें, 
बहु-दृष्टिं विश्लेषण यायेगु जिगु प्रयास । 

३) प्रस्तुति यायेबलय्‌ जिन्दगीयात, स्थितिनाप स्वापू दुगु 
विम्व, प्रतीक, उपमायागु प्रयोग । 





४) न्ह्यागु समस्यायात नं छानविन याना: वर्तमान अवस्था 
व कन्हय्‌ वनेमाःगु दिशा चिन्तन मनन याना जक कविताय्‌ 

प्रस्तुत यायेगु कृतः । 


(५) ई अनुरुप न्हून्हूगु विषयया चयन व आस्थाया सः 
समावेश यायेगु प्रयास व 


(६) मनू मनू जुयाः म्वायेगु ल॑या वकालत । ” 

थ्व हे पृष्ठभूमिं याना: जुड जिगु कविताया धालय्‌ खने दुगु 
मुख्य विशेषता गथेकि बिस्कं शैली, बिस्कं सोच, बिस्क प्रवाह, 
बिस्कं विषयवस्तुया चयन धका: साहित्यकारतयूसं थःगु च्वसुइ थथे 
व्यक्त याःगु दु - 


“भीगु कविताय्‌ दकलय्‌ पाःगु पह: व बौद्धिक ज्वलं आनन्द जोशीया 
कविताय्‌ दु ।” 
- कृष्णचन्द्र सिंह प्रधान (११०३) 
थुथायया हे थ्वयूकःया कवितां ज्वंगु विषयवस्तुया गाम्भीर्य, 
दृष्टिकोणया विस्तीर्णता वा न्यंकादीगु सःया सशक्त गुणं याना 
थ्वयूकलं थः ज्वलिंज्वःपिं कविपिंनाप पानाच्वंगु थःगु हे बिस्कं कवि 
- व्यक्तित्व पलिस्था याये फयेधुंकल - नेपालभाषा न्हू कविताया 
गोथिक महल रुपय्‌। ” 


- कमलप्रकाश मल्ल (१०८८) 


“थःगु कविताय्‌ न्ह्यब्वया तइगु बौद्धिक चिन्तनया धारा प्रवाहं 
चुइका जक यनीगु मखु प्रतीक व तर्कपूर्ण वयूक:या सशक्त सलं 
भीत इन्न मिंका बीफु ।” 


- डा. जनकलाल वद्य (११००) 

“नेपालभाषा साहित्य क्षेत्रय्‌ दकलय्‌ पूवंक “आधुनिक” कविता 
धायेछिंगु प्रवाह कवि आनन्द जोशीया रचनाय्‌ खनेदु ।” 
- माणिकलाल श्रेष्ठ (१०९७) 
“विश्वजनीन भावनायात स्थानीय परिवेशय्‌ ल्वइकथं सार्वजनीन 
स्वरुपय्‌ दुत हया: नेपालभाषाया काव्य विधाया स्वापू विश्वया अन्य 
भाषाया काव्य-विधालिसे हनेगु वयकःपाखें उत्थें हे न्ह्यथने-बहगु 
ज्या नं जूवंगु दु । म्हिगः तकयागु रोमानी शिल्प व शैलीया थासय्‌ 
थौंयागु वस्तुगत तथ्यं घ्वाःगु चातुर्य व प्रविधियात बः बिया: छत्वाथः 
च्चय्‌ थकायेगु ज्या नं जूवंगु दु ।” 
- माधवलाल कर्माचार्य (११०२) 


“कविं अवश्य नं असन्तोष, विद्रोहया सः थ्वयेक्‌ तर उग्रवादी वा 
यथार्थया सिमाना पिने वना: मखु कलात्मक ढंग शृक्ष्म शैलीया 


प्रवाहं थःगु अनूभूतियात व्यक्त यायेफुगु हे विशेषता खः । ” 
- पुष्प चित्रकार (१०८६) 


“ न्हू कविता आन्दोलनया छम्ह शिखर कवि खः आनन्द जोशी । न्हू 
कविताया छगू बिस्कं प्रवाहयात कवि आनन्द जोशी नीस्वना उकिया 
विकास नाप याःगु दु । ... थः समकालीन प्रतिनिधि कविपिनिगु 
नाप पला: छिना बिस्कं सौदर्य व शिल्पं थःगु बिस्कं म्हसिका 
किइफूगु हे कवि आनन्द जोशीया विशेषता खः ।” 
- इन्द्र माली (११३३) 
“कवि जोशीया कविताय्‌ दइगु प्रतीक व विम्व दुरुह मजू । थन 
तयजु याःवइगु विम्व व प्रतीक भीसं फयाच्चनागु, थुइका च्वनागु 

व न्हिथं छ्यला च्वनागुया लिधंसा पाखें हे कयातःगु खः । ” 

- ध्रुव मधिक:मि (२०५०) 
जि निरन्तर थःगु हे यात्राय्‌ संलग्न, थःगु हे काव्य साधनारत । छु द॑ 
लिपा ल्यूने स्वयाबलय्‌ छम्ह निम्ह न्हूपिं कवित जि ल्यूल्यू वयाच्वंगु 
खना । छम्ह निम्हसिनं जिगु काव्य प्रवृत्तियात नाला न्ह्याःवनाच्वंगु 
खनेदत । शायद थ्व जिगु यात्राया उपलब्धि जुइफु । 

“कवि आनन्द जोशी आधुनिक नेपालभाषा काव्य साहित्यया छम्ह 
प्रतिनिधि कवि खः गुम्हेसिगु काव्य प्रवृत्तियात ल्यू पिढीया कवितय्‌सं 
नाला वयाच्वंगु दु ।” 

- इन्द्र माली (१११०) 


जि थःगु हे बिस्क बिचाः, थःगु हे शेली व स्वरुपनाप 


यथार्थ, मनू दुने दनावंगु विस्तृतता, एकिकूतरुपं जिन्दगी, लकस व 
विकासयात विश्लेषण याना लँ मालेगु कुत:यात प्राथमिकता बिया: 
अभिव्यक्त यायेगुलिइ न्ह्याबले तत्पर । आ: जिगु कविताया प्राथमिक 
विषय विशेष याना मनू मनूया स्वापू, मनू मनू जुया म्वायेफइगु 
लकसया दिशा संकेत, स्वतन्त्रता नापं एकिकृत रुपं जिन्दगी 
न्ह्याःवनेफइगु स्थितिया वकालतनाप सम्वन्धित जुइ । 

नेपालभाषाया थौंया कविताया विकास व विस्तार न्हूगु 
दिशापाखे बिस्कंपन, न्हूगु दृष्टिकोण व मनू मनू जुया म्वायेफइगु 
लया अन्वेषण नाप न्ह्याःवनि धयागु विश्वास दु । अन्तय्‌ लँ थम्हं 
हे दयेका: छगू दृढ विशवासनाप न्ह्याःवंगु अभियानं थःगु “स्व” 
निश्चय नं थौं मखु सा कन्हय्‌ स्थापित याना: हे त्वतिइ । 

जोशीया “विस्थापित जि-'जि' मखु”, 
विस्थापित जि - 'जि’ मखु, कविता संग्रहया 
भूमिकाय्‌ उल्लेखित, पासामुना, असं । 


कृष्णचन्द्रसिंह प्रधान, ११०३, विद्रोह व बौद्धिकताया कवि आनन्द 


डा. जनकलाल वैद्य, 


डा. जनकलाल वैद्य, 


जोशी, कूला, द॑ ८, ल्या: ७। 

१०९२, नेपालभाषाय्‌ आधुनिकतां जाःगु 
कवितात, नेपालभाषा पत्रिका तपँपौ । 
११००, आनन्द जोशीया “विस्थापित जि - 
'जि' मखु”, विस्थापित जि - 'जि' मखु, 
कविता संग्रहया भूमिका, पासामुना, असं । 

धुव मधिकःमि, 


धुव मधिक:मि, 


पुष्प चित्रकार, 
बालगोपाल, 


माणिकलाल श्रेष्ठ, 


२०५०, कवि आनन्द जोशी व कोसल्वहं, 
पुनर्जागरण, माघ ५ गते, मंगलवा:, पौ ६ । 
२०६४, चेतनां थनाब्यूम्ह कवि आनन्द जोशी, 
आनन्द जोशीका कविताहरु सफुती दुध्या:गु 
भूमिका, भक्तपुर साहित्यिक समाज, ख्वप । 
१०८६, जिगु मिखाय्‌ गाजलं दाःगु चा, 
गाजलं दाःगु चा, सकले द॑ प्रकाशन, ख्वप । 
११०५, “विस्थापित जि - 'जि' मखु” दुनेया 
कविताय्‌ दुनाः, न्हू सुथ, दं १, ल्या: २। 
१०९७, “ससिवा” संकलनय्‌ प्रगतिवादी 
प्रवाह, ज्वालान्हायूकं, ल्या: ६ । 


माधवलाल कर्माचार्य, ११०२, आनन्द जोशी : जि “जि” मखु, 


खेलुइता:, ल्या:३ । 


डा. सुन्दरकृष्ण जोशी,१०९०, न्हू कविपिनि न्हू लँपु, सितु, ल्या: 
३३ । 

शाया कविताया अभियान व विकासय भाषा 
निमा: प्रेम दाइ (प्रेमवहादुरु कसांकार) व जि 


इया गतिनाप न्ह्याथाय्‌ नं, न्ह्यागु परिधि नं, न्ह्यागु 
वातावरणय्‌ नं, जिन्दगीया ज्या व पद्धतिइ नं हिउपा: वयाच्वनी । 
थन्याःगु हिउपा:या लिच्वःया प्रकार, स्तर, व फैलावत तथा प्रभाव 
गन्याःगु जुड धयागु यकिन याना धाये थाक्‌ । तर यदि लकस, 
म्वायेत माःगु आधारभूत श्रोत व जिन्दगीयागु सोच व जिन्दगीं 
कार्यान्वयन याःगु व याइगु ज्या नापंया क्वातुगु व सन्तुलनपूर्ण 
स्वापू कायम जूसा थन्या:गु अन्तर सम्वन्धं बुइगु हिउपाः व थ्वया 
उपलब्धिपाखें न्हूगु दिशा सिर्जना जुइगु तथ्य विगतया इतिहासं व 
घटनां पुष्टि याना ब्यूगु दु। निश्चय नं थन्याःगु हिउपा: छम्ह 
निम्हसिगु प्रयासं जक वइगु मखु, दक्वसिगु मंका: भावना, बिचा:, व 
आज्जुइ थ्यंकेगु दृढता तथा साहसं जक वइगु सम्भव जुइ । थ्व हे 
पृष्ठभूमिइ स्वल धा:सा नेपालभाषाया काव्य विधाय्‌ वःगु हिउपाः ( 
न्हू-कविता) इया माग अनुसार व व्यवस्थितरुपं बुगु व ब्वलंगु 
खनेदु । न्हूगु कवितायात विकास याना स्थायित्व बिइगुलिइ वृद्धिजिवी, 
साहित्यकार, समाजसेवीपिनिग मंका: कतलं, दृढ संकल्पं तथा 

दिशासंकेतं महत्वपूर्ण भूमिका म्हितूगु दु । थ्व च्वसुइ विशेष याना 
न्हूगु कविताया विकासया शुरुवातयात द्रुत गतिं ब्वाकेगुलिइ वरिष्ठ 
समाजसेवी, साहित्यकार, तथा पथप्रदर्शक भाषानिभाः प्रेम वहादुर 
कसांकारजुया देन तथा जि नापया स्वापू व जिदुने ब्वलनावःम्ह 
बिस्कं कवियात वनेमाःगु लँ कयना: अग्रणी भूमिका म्हितेत घ्वानाः 
ब्यूगु तथ्ययात थन ब्वयेत स्वयाच्चना । 

नेपालभाषाया काव्य विधाया इतिहास छगू हे तालं, छगू है 
रुपं, छगू हे निरन्तर तवर न्ह्याःवनाच्चंगु मदु । शुरु स्तुति, भजन, 
म्ये, नैतिकतानापं सम्वन्धित उपदेश आदिइ केन्द्रित जुयाच्चंगु 
कविताया धाः, लिपा वना: पद्य कविता, थ्वया विषयक्षेत्र विशेष 
याना समाजया रितिस्थिति, प्रकृति, मनूया खं, द्रन्द्र, चिन्ता व 
राजनैतिक स्थितिनापं सम्वन्धित यथार्थनाप विकास जुया: त:दँ तक 
अधिपत्य यानाच्चन । थन्याःगु परम्पराय्‌ न्हू कवितयसं न्हूगु 
अनुभूतियात मेग हे स्वरुपं अभिव्यक्त यायेगु दकसिबे तःधंगु हाथ्या 
खः । छम्ह निम्हसिनं थ्व कृत: यायेगु साहस याःसां सुनानं च्यूताः 
मत । थ्व इलय्‌ विद्यमान श्रृंखला सिवे अलग्ग दृष्टिं जीवन, म्वानाच्चंगु 
प्रवृत्ति, संघर्ष, मनृदुने दनाः वयाच्वंगु विरोध, विद्रोहयात 
विश्लेषणात्मकरुपं स्वयेगु व थ्वया लिच्चःयात यथार्थ नक्सां अभिव्यक्त 
याना वनेगु दृढतानाप जि दुने छगु हिउपाः बुयावल । वास्तवय्‌ थ्व 
परिवर्तन अथें वःगु धाःसा मखु, उगु इलयया पासापिं नापया 
सहभागितां व बिचाःया मन्थनं दुनेदुने बांकयावंगु खः । ने.सं. १०८ रेदँय्‌ 
च्चये हे मसःसां न्हापां जिं नेपालभाषां गद्य कविता च्वया, मांया 
म्हगस व चिकिचा ब्याःगु लँ “जः” ल्या: १ (१०८३), व ल्याः २ ( 

१०८४) पत्रिकाय्‌ प्रकाशन जुल । मेगु कविता इलय्‌ ब्यलय्‌ च्वया 
सां पद्य कवितायात जक महत्वपूर्ण थाय्‌ बियाच्वंगु पत्रिकाय्‌ प्रकाशन 
यायेत जिं साहस याये मफुत । न्हिन्हिथें कलेज लिपा पासापिं ( 
राजा शाक्य, मंगलमान शाक्य, पुष्प चित्रकार, श्याम सुन्दर सँयजु) 
मुना: राजाया तुपुलि धुकू पसलय्‌ साहित्य सम्वन्धि खँ ल्हानाः न्हि 
फुका: च्चनेगुलि हे व्यस्त जि । छन्हु राजां थ्व पत्रिका स्वयेधुन ला 
धका: “सितु”या ल्या: १ व २ न्ह्यःने तयेहल । थःगु गद्य कवितायात 
थ्व न्हूगु पत्रिकां ला अवश्य नं थाय्‌ बिड धका: विशवास दनावल । 
“सितु” पत्रिकाया सम्पादक प्रेमबहादुर कसांकारजुयात जिं सम्मेलनय्‌ 
खना सां बांलाक म्हमस्यू । न्हि फुलिसे झन्‌ कविता प्रकाशन 
यायेगु इच्छा तीव्ररुपं ब्वलनावन जि दुने । जिं तहाकःगु गद्य कविता 
इतिहासया दुने धर्मादित्य प्रकाशनार्थ हुलाक छवया । प्रकाशन 
यायेत स्वीकृत जुइ या मजुइ धयागु दुविधाय्‌ जि दुनेनिसें छटपट 
जुया न्हि फुकाच्चना । तर छुं महिना लिपा “सितु”या ल्या: ३ ( 
१०८५)दय्‌ व कविता पिहां वल । थुकि जि दुने थथे हे यात्रा याना 
न्ह्याःवनेगु छगू साहस दनावल, मेमेगु कविता नं सितुइ पिहां वल । 
यद्यपि थ्व यात्रा बुलुहुं न्ह्यानाः च्वंसां, गद्य कवितायात नं थाय्‌ 
बिया: यंकूगुलिं जि तसंक सन्तुष्ट व इलय्‌ । 

ने.सं. १०८६द्‌ न्हू कवितायात अभियानया रुपय्‌ शुरु 
याना: बिस्कं इतिहास नीस्वनेगु खँ न्ह्यःने वल । थ्व हे अभियानयात 
मूर्तरुप बिइगु क्रमय्‌ गाजलं दाःगु चा (न्हू कविता मुना) प्रकाशन 
यायेगु जिमिसं कृत: याना । व इलय्‌ थ्व हे प्रयास दकसिबे सशक्त 
हतियार जुइगु विशवास जिमिसं भाःपिया । थ्व हे सिलसिलाय्‌ 

पुष्पदाइया क्वथाय्‌ जिपिं न्हू कवित मुना: सफू पिकायेगु योजनायात 
साकाररुप बिइत विचारविमर्श जुल । थ्व हे इलय्‌ जक जिगु स्वापू 
पूर्ण वैद्य, सुन्दर सर्वहारा, योगेन्द्र प्रधान, इन्द्र मालीनाप दत । 
यक्वसिगु कृतलं आखिरय्‌ गाजलं दाःगु चा (१०८६) पिहां वल । थ्व 
सफूया प्रकाशनं व इलय्‌ हलचल जक हःगु मखु, थ्व ज्यां भ्वखाय्‌ 
हे ब्वल - कविता विधाय्‌ । परम्परागत थां लिगिलिगि सन । म्हिगः 
तक पद्य कविता हे छगू जक थःगु बिचा: अभिव्यक्त यायेगु लँ, मेगु 
विकल्प हे मदु धका: आश्वस्त जुयाच्चंपिं कवित, समालोचकत व 
बिचारकतयगु विशवास खलबलय्‌ जुल, धारणाय चलः वन । खः न 
परम्परागत मू, मान्यता, धारणा व अभिव्यक्त यायेगु लागाया संकीर्ण 
घेराय्‌ न्हूगु पिंढीया बिचाःया विस्तृततायात, बहुआयामिक 
दृष्टिकोणयात तथा न्हूगु दिशावोधयात कना: ग्वन्हु तयेफइ ? थ्व 


न्हूगु कविताया धाः नं न्हूगु लँ दयेका जिन्दगीयात, लकसयात, 
भोगय्‌ यानाच्वंगु म्वायेगु पद्धतियात अभिव्यक्त याना न्ह्याःवन । 
न्हूपिं कवितय्‌गु थ्व अभियानं नेपालभाषाया काव्यक्षेत्रय्‌ न्हूगु 


अवधारणा, न्हूगु बिचाःया फैलावट व न्हूगु स्वरुप प्रतिस्थापन 


जूवन । 

गाजलं दाःगु चां गुगु न्हगु दिशा बुइकल, व पाखे निरन्तररुपं 
न्स्याःवनेत दकव न्हूपि कवित सलग्न जुया: च्चंसां, थ्व सफूया 
प्रकाशनया छुं महिना लिपा न्हापा थें इलय्‌ ब्यलय्‌ नापलानाः 
अन्तरक्रिया यायेगु क्रम, न्हू कविताया विकासया लागि गोष्ठी 
संचालन व विभिन्न च्वसु प्रकाशन याना निरन्तरता बिइगु कुतः 


भचा तापानावन । थ्व हे इलय्‌ जिं पूर्णदाइयात नापलाना: न्हूगु 

कविताया विकासयात तीव्रता ब्युब्युं वनेमाःगु ख॑यात कया: सल्लाह 
यायेत पद्मोदय हाइस्कूल, पुतलिसतकय्‌ वना । पूर्णदाइनं जित: प्रेम 
बहादुर दाइयात म्हसिका: बिल । जि प्रेमबहादुर दाइया व्यक्तिव्य व 
वयूकःया बौद्धिकतां जाःगु खँपाखे तसक प्रभावित जुल । खँया 
सिलसिलाय्‌ वयकलं “ग्व न्हू कविता ला मवल नि ?” धका: जितः 
धयादिल । छुँ न्हि लिपा श्यामसुन्दर दाइया कविता “अक्टोपसया 
ल्हाःम्हु न्यंकः अस्तित्वया म्ये”, पूर्ण दाइया कविता “खालि मिखाया 
अर्थय्‌ जि” व जिगु कविता “जि - विद्रोह यायेत स्वस्वं हे 
सीमाःम्ह प्रेमेथियूस !” ज्वनाः प्रेमबहादुर दाइया थाय्‌ वना । जिपिं 
स्वम्हसिगु कविता स्वम्ह कवि : स्वपु कविता नामं सितु ल्या: १२ 
(१०८६)य्‌ प्रकाशन जुल । थ्व प्रकाशनं न्हूगु कविताया सुस्त यात्रायात 
हानं निरन्तरता बिया: न्ह्याकेत ग्वाहालि जूवन । अनं लिपा जिगु 
तथा न्हपिं कवितयगु कविता सितुइ पिहां वयेगु क्रम शुरु जुयावन, 
न्हूगु कविताया जग धिसिमिसि जुजुं वन, स्थापित जुइगु लँय्‌ 
न्ह्याःवन । 

गाजलं दा:गु चा प्रकाशन जुड न्ह्यः हे न्हूगु कवितायात 
सितु पत्रिकाय्‌ थाय्‌ बिया: प्रेमबहादुर दाइनं न्हू काव्य क्षेत्रयात 
जीवन्त यायेत गुगु उर्जा बियादिल, थ्वया फलस्वरुपं न्हूगु कविताया 
न्ह्यलुवाःया रुपय्‌ जिं थःत स्थापित यायेत तःधंगु लिधंसा जूवन । 
यदि जिगु काव्य साधनाया प्रारम्भिक इलय्‌ थन्याःगु प्रेरणा मदुगु 
जूसा व अग्रसर जुइगु वातावरण निर्माण मजूगु जूसा शायद छपु 
निपु कविता लिपा जिगु पला: मेगु हे क्षेत्रय्‌ न्ह्याःवनीगु जुइ । जितः 
जक मखु वयूकलं यक्व न्हू च्वमितय्‌त न्ह्याःवनेत लँ कयना: दीगु 

दु। थ्व हे सिलसिलाय्‌ पासा इन्द्र मालीया न्हापांगु न्हू कविता 
सम्वन्धि समालोचनात्मक च्वसु प्रकाशन याना प्रेमबहादुर दाइनं 
न्हू कविताया स्थिति न्ह्यःने तया: बिइगु ज्याय्‌ ग्वाहालि यानादिल 
सा डा. सुन्दरकृष्ण जोशीजुया न्हू कविपिनि न्हू लँपु (सितु, ल्या: 
३३, १०९०) समालोचना प्रकाशन याना: थ्व इलय्‌ न्हू कवितां न्हूगु 
मू, मान्यता नीस्वनेत जग तयेधुंकूगु दु धकाः घोषणा यानादिल । 
थ्व नापं वयूकलं नहूधा:यात सशक्तरुपं न्ह्याःवनेत दिशासंकेत नं 
यानादिल । 

थ्व इलय्‌ न्हू कविताया यात्रा नकतिनि शुरु जूगुलिं गुलिखे 
खं विशेष याना न्हू कविताया सैद्धान्तिक पक्ष, कन्हय्‌या लँ सम्वन्धि 
व थ्व धालं कयच्याना वनेमाःगु विषयगत फैलावट आदिइ अभ 
स्पष्ट यायेत जिमिसं न्हू कवित, समालोचकत व बुद्धिजीवितयूगु 
सहभागिताय्‌ छगू गोष्ठी यायेगु बिचा: याना । थ्व विषयलय्‌ प्रेम 
दाइयात अवगत यानाबले वयूकलं जिगु बैठकय्‌ हे याःसां ज्यू 
धयादिल । थ्व गोष्ठीइ वरिष्ठ समालोचक कृष्णचन्द्रसिंह प्रधानजुं 
न्हू कवितयूगु प्रयासं गुगु न्हू धाः वल, व धालं न्हूगु मू, मान्यता 
स्थापनानापं न्हूगु हे बिस्कं लँया विकास याना अलग हे थःगु 
पहिचान सिर्जना यायेत सफल जुयावंगु दु धकाः: न्हूगु कविताया 
पक्षय्‌ वकालत यानादिल । 

विश्वया विभिन्न देसय्‌ नं थ्व इलय्‌ न्हू कविताया विकास 
तीव्र नक्सां जुयाः वनाच्चंगुया प्रभाव नेपालय्‌ नं लाना: वनीगु 
स्वाभाविक हे ख: तर भीगु न्हू कविताया विकास गुगु तवरं 
न्ह्याःवनाच्चन, गुगु स्तरय्‌ दु व अन्तराष्ट्रिय तहनाप समानान्तररुपं 


I] 

वनेत गुगु लँ वनेमाली यकिन यायेत मेमेगु देसय्‌ वयाच्वंगु प्रवाहयात 
थुइकेगु आवश्यक दु । थ्व हे विषय सल्लाह यायेत छन्हु जि व इन्द्र, 
प्रेमबहादर दाइयात नाप लाःवना । नेपालभाषाया न्हू कविताया 
विकास सम्वन्धि व थ्वया कन्हयया लूँ बारे यक्व खँ जुल । गथेयाना 
थौं विश्वय्‌ कविताया धालय्‌ वयाच्चंगु परिवर्तनं व थ्व धालं कयुच्यानाः 
वंगु विविध विषय, स्वरुप व उदेश्यबारे झीथाय्‌ च्वपिं च्वमितय्‌त 
वोध याका यंकेगु बारे विचार विमर्श नं जुल । थ्व हे क्रमय्‌ जिमिसं 
विभिन्न देशय्‌ न्हूगु कविताया थौंया स्थिति व न्हूगु कवितायात 
सशक्तरुपं न्ह्याकेत स्थापित संघ संस्थाया ज्या, प्रयास व 
उपलव्धिनाप विद्यमान समस्या झीथायया न्हू कवितयूत व 
समालोचकतयूत जक मखु, पाठकतयूत न अवगत याका: यंकेफुसा 
झीगु न्हू कविताया विकास व विश्वय्‌ वयाच्चंगु पह तथा स्तर नाप 
न्ह्याःवनेत ग्वाहालि जूवनीगु बिचाः न्ह्यःने तया । प्रेमबहादुर दाइनं 
थ्व यायेगु बांला:, थ्व ज्यां न्हू कवितायात धिसिमिसि धायेकेत 
ग्वाहालि जूवनि व न्हपिं च्वमित व पाठकत आकर्षित यायेत नं 
अ:पुइ धयादिल । थ्व हे ज्याय्‌ जि व इन्द्र विश्वया न्हू कविता व थ्व 
नाप सम्वन्धित सघसंस्था बारेया सफू, रिर्पोट, लेख तथा समाचार 
संकलन याना विशलेषण यायेगुलि व्यस्त जुया । विश्वया विभिन्न 
पिढीत (वीट ग्रुप, हंगरि जेनेरेशन, युयुत्सा पिंढि, दिगम्वर पिंढी, 
श्मशान पिंढी आदि)या वक्तव्य, घोषणा, कवितायात क्रमिकरुपं 
सितुइ प्रकाशन याना: यंका । थ्व प्रयासया प्रभाव छु लात, गुकथं 
लात धयागु तथ्यया ल्याःचा: मया:ःसां जिं स्वये जिमिगु प्रयासं 
च्वमितयूत व पाठकतयूत विश्वया न्हू कविताया स्थिति सम्वन्धि 

वोध याकेत व चेतना थनेत यक्व ग्वाहालि जूवंगु दु । 

थथे नेपालभाषाय्‌ अभियानया रुपय्‌ न्ह्याकूगु न्हगु 
कवितायात स्थायित्व बिइगु ज्याय्‌ प्रत्यक्ष वा अप्रत्यक्ष रुपं सलग्न 
जुयाः न्हूगु इतिहास बुइकेगुलिइ प्रेमबहादुर दाइया यक्व महत्वपूर्ण 
भूमिका दु । मुख्यः वयूकःया देन खः - 

१) पद्यात्मक कविताया अधिपत्य जुयाच्चंगु इलय्‌ नं गद्य 

कवितायात थाय्‌ बिया: न्ह्यःने वनेत वयूकःया हःपाः, 

२) गाजलं दाःगु चां हःगु न्हूगु कविताया धाःयात निरन्तरता 

बिइत मा:गु आधार तयार याना: वनेगु ज्याय्‌ इलय्‌ व्यलय्‌ 

दिशा संकेत व 

३) ईअनुसार न्हूगु हिउपाः हयेत व हिउपाःया लिच्चः 

गथेकि न्हूगु कविताया विकासया लागि वकालत यानाः 

सर्गः जुया चकनेत अवसर प्रदान । 

थ्व नापनापं जि दुने ब्वलना: वनाच्चंगु विशालता व 
व्यापकरुपं चकना वंगु बिचाः व दृष्टिकोणयात जीवन्तरुपं अभिव्यक्त 
याना वनेत प्रेमबहादुर दाइनं दबू सिर्जना यानाः थःगु आज्जुइ 
थ्यंकेत बःबियाः दीगु दु । 

शौया कविताय अस्तित्वबोघ 


पृष्ठभूमि 

थौंया विश्वय्‌ विशेषरुपं ध्यान केन्द्रित जुयाच्वंगु विषय खः - मनूया 
अस्तित्व, मनू मनू हे जुया म्वाये खनीगु व्यवस्था, श्रोतयागु दिगो 
विकास व वातावरणीय सन्तुलन, म्वायेत मदयेक मगाःगु आधारभूत 
ज्वलंयागु आपूर्ति, तथा स्वतन्त्रता जीवनया अभिन्न अंगया रुपय्‌ 
एकिकृत याना: न्ह्याःवनेगु लँया विकास व विस्तार । थ्व पक्षयात 
महत्व बिया विभिन्न नीति, योजना तथा कार्यक्रम अन्तर्राष्ट्रिय 
स्तरय्‌ नापनापं क्षेत्रीय व राष्ट्रिय स्तरय्‌ कार्यान्वयन यानावःगु दु, 
याना: वनाच्वंगु दु । थन्याःगु प्रयासयागु बावजूद न्हिया न्हिथं मनूतयगु 

चाहना, आवश्यकता छगू धुंका: मेगु बृद्धि जुया: वनाच्वन, विज्ञानया 
प्रगतिं, विभिन्न पूर्वाधारयागु असन्तुलित विकासं, अव्यवस्थित व्यवस्थां 
व यन्त्रवत जीवन पद्धतिया विस्तारं जिन्दगीतयत संत्रासपूर्ण अवस्थाय 
घ्वाना: यंकाच्चन । मनूतयगु हे कुतलं म्हिग: तकया गां थौं शहर, 
म्हिगः तकया शहर थौं महानगरय्‌ विकास जुजुं वनाच्वंगु दु । 
म्हिगः तकया मनूतयूगु चाहना टेलिफोन सा थौं आई-फोन, आई- 
पाड, अथे हे थौं मोटरसाइकलया थासय्‌ कार, साधारण छया 
थासय्‌ बंगला जुयाः वनाच्वन । थथे मनूतय॒गु इच्छा तथा 
आवश्यकतायात पूर्ति यायेत विभिन्न प्रविधियागु विकास व सम्पादन 
जुयावंगु विकासया ज्यां मनूतयूत आरामदायी रुपं व सुस्वास्थमय 
जीवननाप म्वायेत लुखा चायका: ब्यूगु दुसां मेखे थ्व हे मनूतयसं 
न्ह्याकूगु ज्यां, विकासया पलाखं विभिन्न समस्या बुइका:, ब्वलंका 
मनू जुया म्वायेगु लँय्‌ नं अवरोध बुइका: वनाच्वंगु दु । फलस्वरुप 
थौं मनूत भयाक्रान्त स्थितिया व्यूहदुने काना वनाच्चन, बाझ: बँ 
झनभन चकना वनाच्चन, जलवायु प्रदूषणं व परिवर्तनं पारिस्थितिक 
सन्तुलनयात स्यंकाः यंकाच्चन, म्वायेत मदयेक मगा:गु तत्व लः, 
फय्‌, जः दकव दुषित जुया: जीवन इतिमिति कना वनाच्वन । 
थन्याःगु स्थितिं विश्वया विभिन्न श्रोतयागु हास तथा उपयुक्त 
लकसया व्यवस्थापन सम्वन्धय्‌ न्ह्यसः दना वयाच्वन । थ्व मध्ये 
मनूतयगु मू, अस्तित्व व व्यवस्थापन यायेगु भूमिका व जीवनयात 
म्वायेत माःगु आधारयागु बारे विश्वया वृद्धिजीवित, दार्शनिकत 
तथा साहित्यकारत तसक चिन्तित जुया: वनाच्वन । भिंगुगूगु व 
नीगूगु सदिं विभिन्न देयया दार्शनिकतयसं अस्तित्ववाद सम्बन्धय्‌ 
विभिन्न विचारधारा व अवधारणा न्ह्यःने हया: मनूया अस्तित्वया 
थौंया कविताया लँपुड जि, जिगु यात्रा/ ५३ 





लागि न्हूगु ल॑ मालेगु प्रयास नं यात । थ्व प्रबुद्धवर्गतय्‌गु मू उद्देश्य 
छगू हे विषयलय्‌ केन्द्रित जूसाँ इमिगु विचारधाराय्‌ विभिन्नता 
विद्यमान जूगु खनेद्‌ । 

अस्तित्ववादया सिद्धान्त विश्वया निगुगु विश्वयुद्ध लिपा 
विकसित जुया: विभिन्न विधाय्‌ गथेकि साहित्य, मनोविज्ञान, 
समाजशास्त्र, संस्कृति तथा मानवशास्त्र, विज्ञान आदिइ यक्व प्रभाव 
लानावंगु दु । निगूगु विश्वयुद्ध इलय्‌ व विश्वयुद्ध लिपा मनूतय्‌गु 
जीवनय व विभिन्न क्षेत्रय (आर्थिक क्षेत्र, सामाजिक क्षेत्र, व्यवस्थापन 
क्षेत्र, प्रविधि विकास क्षेत्र आदि) विभिन्न प्रकारया हिउपा: वल, अले 
थ्व हिउपालं अनगिन्ति समस्या नं थनाबिल । थन्याःगु संकटकालिन 
तथा म्वायेत तक थाकुगु इलय्‌ मनूतय्‌ दुने मनू जुयाः म्वायेगु 
शक्ति विद्यमान हे जुयाच्वंगु सावित जूवन । न्ह्याथेंन्या:ःगु कठिन 
परिस्थितिइ, न्ह्याथेंन्यागु कठोर जीवनय, न्ह्याथेंन्यागु यातनाय्‌ नं 
प्रतिरोध यायेगु शक्ति, थः जुयाः म्वायेगु आंत, ज्यू, मज्यू, यः, मयः, 
याये, यायेमखु धायेगु आन्तरिक दृढता विद्यमान हे जुयाच्चनि 
मनूतय॒के । मेगु अर्थ धायेगु खःसा मनू दुनेया जीवन्त मिं हे 
अस्तित्वया मू दर्शनया रुपय्‌ खने दःवल । “जिगु अस्तित्व दु”, “जि 
थः जुया स्वतन्त्ररुपं म्वाये”, “जिके प्रतिरोध यायेगु शक्ति दु, उकिं 
जिगु अस्तित्व दु” धयागु महत्वपूर्ण “स्वत्व” सम्वन्धित दार्शनिक 
पक्षत न्ह्यःने वल । अस्तित्ववादया विभिन्न पक्षयात विभिन्न कोणं 
विश्लेषण याना: विभिन्न सैद्धान्तिक पक्ष नं प्रतिपादन जुल । थन्याःगु 
अस्तित्ववाद सम्वन्धित विभिन्न दार्शनिक पक्ष, सैद्धान्तिक अवधारणा 
विकास यायेगुलिइ सोरेन किकेगार्ड, ग्रेविएल मार्केल, ज्याकल 
म्यारिटेन, पल टिलिच, निकोलस वर्देभ, फ्रिडरिक नित्से, ज्याँ-पाल 

सार्त्र, अल्वेयर कामु, साइमन द बुभा, हाइडेयर, पास्कल, काल 
जेस्पर्स, काफ्कापिनिगु तधंगु योगदान दु । अथे हे अस्तित्ववाद 
सम्वन्धि विचारधारा व प्रवृत्ति टल्सटाय, दोस्तोएब्स्की तथा मेपिं 
साहित्यकारतयूसं साहित्यय्‌ एकिकृत याना अभिव्यक्त याना यंकल । 
थ्व हे पृष्टभूमिइ नेपालभाषाया थौंया कविता क्षेत्रय्‌ अस्तित्ववोधया 
दर्शन गथे एकिकृत जुयावन, थ्वयात प्रभावित याइगु तत्वतयगु 
भूमिका व आः वनेमाःगु लँ समेत दिशा इंगित यायेगु प्रयास थ्व 
च्वसुइ यानाच्वना । 

नेपालभाषाया थौया कविताय्‌ अस्तित्ववोधया प्रादूर्भाव त 
विकास 

मनूया महत्व, मनूया “स्व”, मनूदुने म्वानाच्चंगु सम्झौता यायेगु 
गुण व प्रतिरोध यायेगु क्षमता, थः थम्हं हे लँ दयेका न्ह्याःवनेगु 
दृढता आदि पक्षयात एकिकृत याना नेपालभाषाया थौंया कविताया 
विकासयात्रा न्ह्याःवनाच्चंगु दु । गाजलं दाःगु चा (१०८६) प्रकाशनं 
अस्तित्ववोधनाप सम्वन्धित विभिन्न तत्वयात थौंया कविताय्‌ 
अभिव्यक्त यायेगु कुतःया शुरुवात जुल । थ्व दर्शनयात जीवनया 
विभिन्न स्वापू, जिन्दगी भोगय्‌ यानाच्वंगु न्हिन्हिया वाध्यता व 
विद्रोह, मनू दुनेया मनूया अस्तित्वया वकालत व मनू दुनेया पशुत्वया 
विध्वंशपूर्ण लँयात विरोध यायेगु शक्तियात दुग्यंक विश्लेषण याना 
पिज्वःगु अनुभूतियात डा. आनन्द जोशी विस्थापित जि 'जि' मखु ( 
११००)इ सशक्तरुपं अभिव्यक्त याःगु दु। थ्व सफूया नामं हे नं 
अस्तित्ववोधयात मुख्य महत्व बिया च्वंगु तप्यंक सिइदु । थथे हे 
अस्तित्ववोध सम्वन्धि विभिन्न तत्वयात व अन्तर सम्वन्धया मुद्दायात 

विश्व व थःगु देया परिप्रेक्ष्यय्‌ चिन्तन मनन याना पिहां वःगु 
अनुभूति ने.सं. १११३दय्‌ प्रकाशन जूगु कोशल्बहंया कविताय्‌ समावेश 
याना मनू मनू जुयाः हे म्वाइ धकाः आस्थाया सः थ्वयेकूगु दु । थथे 
हे पूर्ण वैद्यया सरासु (१०८७)या छुं कविता व लः लः खः (१११५) 
सफूया कविता, बुद्ध सायमिया जि : जिगु वर्तमान (१०९४) व 
जिन्दगी बँय्‌ वाःगु हि चेतनाया मि (१११७)या छुं कविता, सुन्दर 
मधिकर्मिया आल तनि मखु (१०९९)या छुं कविता व मेपि समकालिन 
कवितय्‌गु सफूया छुं कविता व इलय्‌ व्यलय्‌ प्रकाशन जूगु विभिन्न 
कविताय्‌ नं थ्व विषययात विभिन्न दृष्टि स्वयेगु व विभिन्न पहलं 
ब्वयेगु प्रयास जूगु खनेद्‌ । 

मनूया अस्तित्व : स्थितिवोध 


गुफानिसें हे मानवीय विकासया गतियात निरन्तररुपं न्ह्याकेगुलिइ 
चायेक वा मचायेक मनूया अस्तित्व व थ्वनापं सम्वन्धित विभिन्न 
तत्वयागु व ई नापनापं हिलावंगु व विकास जुयावंगु पक्षयागु त:धंगु 
हे लहा: दु । थौं तकया भौतिक विकास, आर्थिक तथा सामाजिक व 
सांस्कृतिक विकासनाप नापं विज्ञान तथा प्रविधिया विकास तथा 
विस्तारया प्रकूयागत विभिन्न ज्यायागु कार्यान्वयनं मनूतयगु 
अस्तित्वयात प्रभावित यानावंगु दु । थथे हे श्रोतयागु उचित संरक्षणं, 
व्यवस्थापनं व कन्हेया विश्व तथा मनूया भविष्य सुनिश्चित यायेत 
नं मनूतय्‌गु 'स्व' तःधंगु भूमिका म्हितूग॒ सावित जुइधुंकल । तर थः 
सु, थःके क्षमता छु दु, थःगु सीमितता छु खः, थःके दृढता गुलि दु, 
थःगु साहसया लागा आदिया मूल्याइन, सीमितता, संभावना, क्षमता 
आदि छु नं बिचा: मयासे, अनुसन्धान मयासे प्रयोग यायेगु लोभय्‌, 

सम्पन्न जुइगु मोहलय्‌, अहंया परिधि पहचान तक नं मयासे गुगु 
किसिमं हथाय्‌ चाया: श्रोतया प्रयोग व उपयोग याना वनाच्वन, थ्व 
ज्यां छखे विकासया क्रम न्ह्याःवंगु दुसा मेखे विभिन्न वातावरणीय 
समस्या जक मखु, मानवीय, सामाजिक तथा आर्थिक समस्या नं 
खने दया ब्वलनावन, उदाहरणया रुपय्‌ मनू व श्रोतयागु दथुया 
स्वापू संबायावंगु स्थिति, विश्‍वासया गुं चुंचुं दलावंगु अवस्था, 
राष्ट्रियताया नामय्‌ देय देय दथुइ, मनू मनू दथुइ ल्वापु, मनूया 
मूया विघटन, आर्थिक, सामाजिक व विकासया त्वधुलावंगु तायात 
कायेफु । थ्व समस्यायागु उत्पत्ति व लिच्वःया लेखाजोखा सिबे आः 
खने द:वःगु विचलन, समस्या, असमञ्जस्यताया स्थिति गय्‌ बुल, 
छु जुया वल, गथे याना व्यवस्थित यायेगु लंपाखे चिन्तन मनन 
तथा अनुसन्धान केन्द्रित याना मनू मनू जुया म्वायेफइगु विकल्पया 
ल॑ मालेगुलिइ प्राथमिकता बिया: न्ह्याःवनेमाःगु आवश्यक जूगु दु । 


थ्व नं शास्वत सत्य खः कि न्ह्याथेंन्याःगु परिस्थिति जूसां म्वायेगु, 
सह याना ल॑ मालेगु, न्ह्याःवनेगु, विरोध यायेगु शक्ति मनूतयके थः 
दुने हे विद्यमान जुयाच्चंगु दु । मनूया 'स्वत्व’ गुबले न॑ कयकूनि 
मखु, चकनेत स्वइ, पराजित जुइ मखु, स्थापित जुया: जीवन्त जुइत 
स्वइ । थ्व यथार्थता पूर्ण वैद्यं १११५) स्वतन्त्रता, लःया छगू आदिम 
प्यास कविताय्‌ थुकथं ब्वया ब्यूगु दु - 


व न्ह्याबले मुक्तिया लागि आतुर 

गन वया माक्को चकनेगु थाय्‌ 
कयूककाच्चंगु ख्वाँयू अंगः दु 

गन वया गति लाकाच्चंगु कां पःखाः दु 

न्ह्याक्व हे तच्वःगु क्वत्यलाय्‌ नं 
वया स्वत्वया गुगु विस्तार खः 
उकि व गबलें कयकनीमखु 
न्ह्याक्व हे ता:हाकःगु वन्धनय्‌ नं 
वया न्ह्याःवनेगु गुगु प्रवृत्ति खः 
व वयाकें गुबले तना वनिमखु । 
- पूर्ण वैद्य (१११५) 
स्वतन्त्रता, लःया छगू आदिम प्यास 
थन्याःगु विश्वासं हे थःगु अस्तित्व, थःगु म्‌ तथा थःगु 
पनया पहिचान वोध याना, चेतनाया लबु दनी जिन्दगीतयूके । अले 
जिन्दगी दिशाहीन ल्हाःतं संकेत या:गु लँय्‌ मखु, थम्हं हे दिशा 
बुझकाः, लँ दयेकाः स्वतन्त्ररुपं न्ह्याःवनी । थ्व हे तथ्य डा. आनन्द 


जोशीं थःगु वयया कविताय्‌ थः थः हे जुया म्वाये धइगु: दृढता 
व्यक्त याःगु दु - 


खः आः ला 
जिं छगू बिस्क युद्ध ल्वायेमाःगु दु - 
कयकुना वनाच्वंगु स्वतन्त्रताया विरोधय्‌ 
दिशाहीनतयगु दिशा संकेतया विरोधय 
थम्हं हे बुझकागु विम्वतयूगुया विरोधय्‌ ! 
जि म्वाये आ: - 
कयक्‌ना: मखु, सर्गः जुयाः म्वाये 
पुखू जुयाः मखु, खुसि जुयाः म्वाये 
थम्हं बुझइकागु दिशाय्‌ न्ह्याःवनाः 

थः थः हे जुयाः म्वाये 
'जि' म्वाये फइगु स्वतन्त्रता नाप म्वाये 
जि आनन्द जोशी ! 
- डा. आनन्द जोशी (११३०) 
आनन्द जोशीया स्वतन्त्रता 


अस्िंत्वयात प्रभावित याइगु तत्व 


म्वायेगु क्रमय्‌ भीगु अस्तित्वयात भीपिं म्वानाच्चनागु 
लकस, अनया व्यवस्था तथा स्थिति, जीवन पद्धतिया विभिन्न पक्षयागु 
चेतनागत दवाव वा अचेतनागत सुषुप्त प्रतिक्रियाया लिच्वलं 
प्रत्यक्षरुपय्‌ वा अप्रत्यक्षरुपय्‌ प्रभावित याना हे च्वनि, याना हे 
च्वंगु दु । थ्व हे प्रभावं गुबलें न्ह्याःवनेत प्रेरित याःगु दुसां गुबलें 
लिखतं यात्रा यायेत नं वाध्य यानाच्चंगु दु - कीत, भीगु बिचा:यात, 
भीगु संकल्पयात, भीगु दृष्टियात, भीगु धारणायात व भीगु 
ज्यायात। समष्टिगत रुपय्‌ थथे अस्तित्वयात प्रभावित याइगु 
मुख्यः तत्व खः - 

१. निर्णय व थ्वया कार्यान्वयण 

२. मूल्यांकन पद्धति 

३. अन्तर स्वापूया अवस्था 

४. चिन्ता, भयाक्रान्त स्थिति व आशंका 

५. शून्य, नैराश्यता व व्यर्थताया आभाष 

६. विद्रोह, स्वतन्त्रता व दुढ संकल्प 


१. निर्णय व श्वया कार्यान्वयन 

न्ह्याथेंन्या:गु अवस्थाय्‌ नं चा हे जीवन क्रियाशील रुपं 
म्वायेत, म्वानाबिइत अनुकूल जुसां वा चाहे विकट समस्यायागु 
आक्रमणं म्वायेत थाक॒या च्वसां, विकल्पया ल॑ सयन्त्रया रुपय्‌ 
माला निर्णय यायेगु शक्ति मनूतय्‌ दुने म्वानाच्वंगु हे दु। उकिं 
विकट इलय्‌ नं थम्हं हे लँ लुइका:, थः हे उत्तरदायी जुया: मनुखं 
निर्णय बिइ वा याइ। थन्याःगु शक्ति हे अस्तित्वयात जीवन्तरुपं 
ब्वया: न्ह्याःवनेत घ्वानाच्वनि । 

थौं जिन्दगी यक्व समस्या, वाधा दथुइ कातुकाना: विवश 
जुया: सासः ल्हाना च्वनेमाःगुलिं स्वतन्त्ररुपं थःत अभिव्यक्त याना 
म्वाये मफयाच्वंगु स्थिति हे तःधंगु अभिशापया रुपय्‌ विद्यमान 
जुयाच्वंगु दु । छखे परम्परागत संस्कारं, मूल्यं, मान्यतां न्हूगु इच्छायात 
न्यव: न्ह्याका च्चंगु दुसा मेखे थौंया परिप्रेक्ष्यय्‌ ब्वलंगु बिचाः, 
दुष्टिकोणया बिस्कं तरिकां थःत अभिव्यक्त यायेत स्वयाच्चंगु दु । 
थ्व हे पृष्ठभूमिया आधारय्‌ थःगु वर्तमान थम्हं हे निर्माण याना 
वनेमा: धका: कविं दिशा संकेत याःगु दु - 

ल्हाःम्हु दुने थौंया ई, कन्हेया ई 

प्वचिनेत स्वया: च्वपिं जिन्दगीतयूसं मखु 

भीगु वर्तमानया बुँइ ला 

भीसं हे पुसा पिइमाःगु खः 

झीगु वर्तमानया बुँइ भीसं हे पुसा पिइ खनेमाःगु खः 

नत्र कन्हे न्हूगु मू जवना वइपिं जिन्दगीत : मस्त 

गय्‌ म्वाये फइ 

वर्तमानया बँइ फुसुलुगु पुसा पिना: 


SS > 

शून्य लःल्हानाः बिइगु परम्पराय्‌ 
परम्परां बिइगु सी न्ह्योया मृत्युइ ! 


- डा. आनन्द जोशी (११००) 
भीगु वर्तमानया बँइ भीसं हे पुसा पिड्माःग॒ खः 


थथे सशक्तरुपं व बान्छित पहलं दृढता ब्वलनां परम्परागत 
पद्धति, मू, मान्यतायात हाथ्या बिया अस्तित्ववोध बुयाबिइ जिन्दगीइ । 
उदाहरणया रुपय्‌ श्यामसुन्दर सँयूजुया कविताया छुं पक्ति क्वय्‌ 
न्ह्ब्वये - 


उसिहिं सनाहइ हानं अक्टोपसया ल्हाः फुक्क 
कयपुया जि दुनेया फुक्क आशंका 
अले दनि एकलव्य यक्कासिं क्वछुनाच्वंम्ह 
यांकया दाइ द्रोणयात न्यतालय्‌ 
अले वं धाइ - 'साधना जिगु खः 
जीवन जिगु खः 
वंगु ई, थ्व ई जिगु हे खः 
वैगु ई न जिगु हे 
मन्त्र जिगु, बाण जिगु हे ।' 
- श्यामसुन्दर सँयूजु (१०८६) 
अक्टोपसया लहा: न्यंक अस्तित्व म्ये 
थ्व नं छगू विडम्वना खः कि अस्तित्वनाप सम्वन्धित 
निर्णय वा ज्याया कार्यान्वयन यायेत स्वःसां विभिन्न कारणं भ्वँतय्‌ 
जक कैद जुया: लिकुना: च्वनेत वाध्य जुगु तथा ईनाप नापं कार्यान्वयन 

यानावने मफया जीवन्तता हे तनावंगु नं यक्व दसु दु। इलय हे 
थपिसं हे उत्तरदायित्व कया: निर्णय यात वा क्वःछिधुंकूगु ज्यायात 


कार्यान्वयन यानावनेगु प्रयासं जक महत्वपूर्ण उपलब्धि हासिल 
जुया: थःगु 'स्वत्व'या सहि उपयोग जूगु वोध जूवनि । 


२. मूल्यांकन पद्धति 


विश्वय्‌ अझ नं यक्व रहस्य अदृष्य तथा अस्पष्टरुपं विद्यमान 
हे दनि, अथे हे मनूतय्‌ दुने सुपिलाच्चंगु क्षमता, विद्वता, सहनशीलता, 
विद्रोह, पशुत्वया विभिन्न रुप व थुमिगु अन्तर सम्वन्ध आदि बारे 
यकिनसाथ सुनानं धाये मफु । उकि जिन्दगीं थ्व हे ज्या याइ, थ्व 
हे निर्णय याइ, थ्व हे लँ ज्वनी, कन्हे थ्व हे जुड धका: अनुमानया 
आधारय्‌ व्यक्तिया अस्तित्वया मूल्याइन यायेगु युक्तिसंगत जुइ 
मखु । जीवनया क्रियाकलाप व जीवनं सम्पादन याःगु ज्यायात, 
इमिगु प्रवृत्ति, इमिगु हद, इमिगु प्रभाव आदियात खण्ड खण्ड यानाः 
मखु, समग्ररुपं मूल्याङ्कन यायेगु कृतलं जक यथार्थस्थिति न्ह्यःने 
ब्वयेफइ । थ्व हे तथ्ययात दुग्यंक स्वलधा:सा मनूया वाह्य व्यक्तित्व, 
आचरण तथा खनेदुगु ज्याख॑या आधारय्‌ जक मखु, सम्वन्धित 
पक्षयात एकिकृत तबरं मूल्याङ्गन याना: वनधाःसा जक ठोस निर्णयलय्‌ 
थ्यंके अःपुइ । यदि छगू हे पक्षयात बःकया मूल्यान याना पिहां 
वःगु निष्कषया आधारय्‌ ज्यायात कार्यान्वयन याना वनधाःसा हानं 
हानं व हे समस्या, व हे स्थिति झन ग्यानापुगु रुपय्‌ परिवर्तित जुया 
भयावह स्थिति वयेफु । थ्वया लिच्वलं झीगु निर्णयलय्‌ जक मखु, 
भीगु अस्तित्वय्‌ नं प्रतिकूल प्रभाव लाःवनि । 

३. अन्तर स्वापूया अवस्था 


भी म्वानाच्वनागु लकसया श्रोत व स्थिति, भीसं 
कार्यान्वयन यानाच्वनागु ज्या तथा भीगु जीवन दथुया स्वापू सन्तुलित 
तथा मजबुतरुपं निला: स्थापित जुया: च्वनेमाःगु खः । जीवनया 
सम्वन्ध हरेक सम्वन्धित श्रोतयागु तत्वनापं जक मखु, सम्वन्धित 
विभिन्न पक्ष (आर्थिक, सामाजिक, राजनैतिक, सांस्कृतिक व वैज्ञानिक) 
नापं नं क्वातुइमा: । तर थौंकन्हय्‌ प्रविधिया जिन्दगीइ अधिपत्यं 
असन्तुलित विकासं व स्वार्थगत मनोवृत्तिं यक्व हिउपा:या जन्म 
नापं अन्तर स्वापूया व अन्तर विश्वासया सुका: चबुनाः वनाच्वन । 
थौं द्यः व मनू, प्रकृत्ति व मनू, मनू व मनू, थः नाप थः तातापानाः 
वनाच्वन । नित्सें व बेख्तं द्यः सीइ धुंकल धका: घोषणा तक यात । 
थन्याःगु स्वापू चबुना वनाच्चंगु अवस्थाय्‌ मनूया क्षमताय्‌ तःधंगु 
प्रभाव लाना: वयागु 'स्वत्व'या शक्तियात कमजोर जक मखु, 
अस्तित्वयात नं हाथ्या बियाःवयाच्चंगु दु । थ्व स्थितिइ मनू सम्पूर्ण 
रुपं मनू जुया म्वाये मफुगु तथ्यया लिच्च: थः थःनापं विस्थापित 
जुयाः च्वनेमाःगु स्थिति भीगु न्ह्यःने दंवःगु दु - 


जिके दकव दया: नं छुं मदु 
छुं दयाः नं छुं मदु थ्व इलय्‌ ! 
खः, ल्हाः ब्याग: जि नाप 
तुति ब्याग: जि नाप 

म्हुतु ब्याग: जि नाप 

न्ह्यपु ब्याग: जि नाप 


थौंया कविताया लँपुइ जि, जिगु यात्रा ६३ 





दक्व ब्याग: जि नाप 


- डा. आनन्द जोशी (११००) 
थः दुनेया मनूया संकेतय्‌ 
न्ह्याःवने मफुगु ल्हा:-तुति - जि...जि मखु 


8. चिन्ता, भयाक्रान्त स्थिति व आशंका 

जिन्दगी थौं न्ह्यागु हे देशय्‌, देशया न्ह्यागु लागादुने, 
लागाया न्ह्यागु बस्तीइ म्वानाच्चसां छगू मखुसां मेगु विभिन्न 
तत्वपाखें गथेकि व्यक्तिं, यन्त्रं, वैज्ञानिक प्रविधि, विकासया लिच्वलं 
वा कूटनैतिक सम्वन्धं वा आर्थिक समस्यां, सामाजिक हिउपालं, 
राजनीति क्षेत्रया द्रन्द्रं दुनेनिसें भयाक्रान्त अनुभव यानाः जिन्दगी 
म्वाना: च्वनेमाःगु वाध्यताया चक्रव्यूहय्‌ लाना: वनाच्वंगु दु । थ्व 
विडम्वना खः कि प्रगति, स्वतन्त्रता व विकासनाप सन्तुलितरुपं 
जिन्दगी म्वाये खनेमाःगु इलय्‌ विभिन्न न्हून्ह्ग समस्या बुयाः, 
ब्वलना: जिन्दगी व लकसयात नकारात्मक रुपं प्रभावित नं याना 
वनाच्चन । थौंकन्हे खनेदया: व्वलनाच्चंगु राजनीतिक प्रभाव, आर्थिक 
असमानता, मनू दुने ब्वलनाच्चंम्ह मेम्ह मनूया अस्तित्व आदि पाखें 
नं यक्व प्रभाव लाना अस्तित्वयात हाथ्या व हाँक बियाच्चंगु वा 
अस्तित्वयात प्रहार यानाच्वंगु दु । मेगु महत्वपूर्ण पक्ष खः - देशय्‌ 
वगु हिउपाःनाप जिन्दगीया 'स्वत्व' स्वतन्त्ररुपं म्वाना न्ह्याःवनेमाःगु 
खः, तर थ्व हिउपाः वरदान मजुसे अभिशापया रुपय्‌ ब्वलनावंगु 
आभाष जुयाच्वन । गथेकि - 


वं - 

हिउपाःयात थःगु सर्वय्‌ दयेक बिल । 
सायद - 

जितः ब्याग: तयेगु छगू प्रपंच कथं 
हिउपाःया प्वाथं हे 

भाइरस बुइकेत स्वयाच्चन 


हिउपाःया भाइरस 
आतंक बुइकाच्चन 
सहरय्‌ नं 
गामय्‌ नं 
शान्तिया नामय्‌ नं आतंक बुझइकाच्चन 
क्रान्तिया नामय्‌ नं आतंक बुइकाच्चन । 
- त्रिरत्न शाक्य (११३१) 
थःहे हिउपाःया घोषणा जुया 
थन्याःगु ग्यानापुगु स्थितिं मनूया अस्तित्व धाये शक्तिया 
धाः व भूमिका हे कमजोर याना वंगु स्थिति थौंया यथार्थ किपा: 
जुया दंवयाच्चन । खला थन्याःगु स्थितिगत प्रभावयात व्यवस्थित 
याना जिन्दगी भी भी जुया म्वायेत न्हून्हगु आविस्कार, न्हन्हगु 
सयन्त्रया विकास व परिवर्तन हयाः 'स्व'यात पूर्णरुपं अभिव्यक्त 
यायेत मस्व:गु मखु । तर थन्याःगु प्रयासं वा ज्यां हे नं म्वायेगु लँय्‌, 
विकासया लँय्‌ पंगःया रुपय्‌ दनाः कीगु अस्तित्वयात कयूकुकेत 
स्वःगु दु । थन्याःगु वास्तविक स्थिति जब सूर्चः युथ मजूनिवं लुयावइ 

कविताय्‌ स्पष्टं ब्वया: ब्यूगु दु - 
खः मि गुगु जिं च्याका 
ES उकिं क. 
थों जित उकि हे पूगु दु, 
छगू विजय - गुगु जिं त्याका 
जि विजयपाखें हे बूगु दु । 


जिं च्याकागु अगिंमथः 

सुयाँ लागि मकः जुयाबी - जिं छु स्यू ? 

स्वयम्‌ थःत हे दुयाः छवयेकागु मि 

सुयां लागि भृत्‌ जुयाबी - जिं छु स्यू ? 

मि जिं च्याका तर जि थः हे 

सुयां लागि लञ्च व डिनर जुयाबी - जिं छु स्यू ? 


- सुरेश किरण (११३१) 

जब सूर्य सुथ मजूनिवं लुयावइ 

न्ह्यसः व अनिश्चित थौंया भुमरीइ थः, थःगु अस्तित्व 

लानां चेतनागत जः, दिशा, पला:यात अपांग याना यंकाच्चंगु स्थितिया 
सिर्जनां, वर्तमान इलय्‌ बुया, ब्वलनाव:गु विभिन्न दृन्द्रं, राजनीति 
अस्थिरतां, सवल नेतृत्वया कमीं, मंका: प्रयासया अभावं, छम्ह 
मेम्हसित विश्वास याना न्ह्याःवनेगु प्रयासया वातावरण सिर्जना 
जुइ मफुगु अवस्थां, आर्थिक असमानतां व थौंकन्हेया प्रति आस्थाया 
अभावं थोंप्रति जक मखु कन्हेप्रति नं यक्व आशंका न्ह्यःने थनाब्यूगु 
दु। थ्व हे खयात डा. आनन्द जोशीं शहर : छगू अभिशप्त 
उपलब्धि मनूया कविताय्‌ व्यक्त याना चेतना थनेत कुतः याःगु दु 

गुलि बाध्य मनू 
थम्हं खंगु गालय्‌ थःत थुंका च्वनेत 
गुलि बाध्य मनू 
थम्हं दयेकूगु छें थःत त्ययेका च्वनेत ! 
थथे हे बाध्यता दुने अलमले जुया: फुइकि जिन्दगी 
थथेहे संकीर्णता दुने कैद जुया: फुइकि भी दुनेया विशालता 
(अहो, अस्तित्वया न्ह्यसलं गपायसक पूगु थ्व !) 
- डा. आनन्द जोशी (११००) 
शहर : छगू अभिशप्त उपलब्धि मनूया 


४. शून्य, नैराश्यता व व्यर्थताया आभाष 


थौं तकया भीगु यात्राया विकास, प्रगति, समस्या व 


उपलव्धिया धल: तहाक: । उपलव्धियात जक नं मूल्याडइून याना 
स्वयेबलय्‌ बांलाःगु यक्व दसु दुसां बांमलाःगु, अफाप सिद्ध जूगु 
कृतः नं कम मजू । छखें जीवनया आवश्यकताया लागि विकासया 
लहर हथासं न्ह्या:वनाच्वंगु दुसा, मेखें थ्व हे विकासं, युद्धं, अव्यवस्थित 
संस्थागत प्रयासं तथा स्वार्थगत धारणां तथा योजनाहीन कार्यक्रम 
तथा ज्यापाखें मनूतय्‌गु “स्व” तक नं बलात्कार जुया: वनाच्वंगु दु, 
'स्व'नाप सम्वन्धित गुण नं संकटकालिन अवस्थाय्‌ लाना वनाच्वंगु 
दु। थन्याःगु भयावह स्थितिइ म्वाना च्वनेमाःगु वाध्यताय्‌ सासः 
ल्हानाच्चंपिं जिन्दगीं, लँ दकव बन्द जुइका: क॒सां, कंका: च्वनेगु बाहेक 
मेगु विकल्प छुँ नं खंके मफया जीवनय सिर्फ शून्य जक खनिगु 
आश्चर्यया खँ मखु । खला थन्याःगु स्थितियात चिन्तन मनन याना 

गुलिखे विश्वया विचारकतयसं, साहित्यकारतय्‌सं व शिल्पकारतय्‌सं 
थ्व संकट स्थिति मुक्त जुइत प्रयास नं याःगु दु, गुलिसिनं ला वर्तमान 
स्थितियात त्रासदीपूर्ण व वर्तमान जीवनय्‌ थौंकन्हय्‌ शून्य बाहेक छुं नं 
मदु धकाः थःथःगु कृतिइ व्यक्त नं याःगु दु । थन्याःगु शून्यवोधं भीगु 
विश्वास व आस्थाया थां किलं नया: भ्वाभ: याना वनाच्वंसां जिन्दगी 
न्ह्याथेसां विद्रोह याना वा सम्झौता याना म्वायेत हे स्वइ । दिशा 
निर्देशन याइगु ल्हाःया इशाराय्‌ वा आश्वासनय जिन्दगी दनी, न्ह्याःवनि । 
थन्याःगु अभियानय्‌ हि जक बाःवंकाः मखु, थःत च्याका: नं म्वायेत 
लिचिलि मखु जिन्दगी । तर हिउपा:या प्रतिफल उपयोग यायेगु सम्वन्धय्‌ 
हिउपाः हयेगु अभियानय्‌ ब्वति काःपिं जिन्दगी हे द्यांलानाच्चंगु अवस्थाया 
बारे कविया न्ह्यसः व अभिव्यक्त जूगु व्यंग तसक तिक्खर जू - 


देयूया लागि 
हि बिइम्ह छ खः 
मि जुया: च्याइम्ह छ खः 
म्हसीकि 
द्या क्वय्‌ च्वनाः न्या बच्छि काइम्ह सु खः ? 
- डा. पुष्पराज राजकर्णिकार 
जनता ८ 


थन्याःगु स्थिति, गुगु ब्वलनावन, थुकिं मनूया अस्तित्व, 
क्षमता, संकल्प तथा विश्वासयात हे बांमलाक प्रभावित यानाच्वन, 
म्वायेगु लँय्‌ अलमले जुयाच्चनेत वाध्य जुयाच्चंगु दु जिन्दगी । 
अर्थात्‌ संकीर्णतां पिहां वयाः थःगु अस्तित्वनाप चकनां म्वायेत 

स्वःगु जिन्दगी हानं हानं ग्यानापुगु संकीर्णताया लागा दुने कैद 
जुया: वनाच्वंगु अवस्था निश्चय नं थ्व ईया तःधंगु विडम्वना खः 
धयागु तथ्य कविं क्वयूया कविताया अंशय व्यक्त याःगु दु - 
आः ला 
गन नं दिशा ज्ञान बिइगु 'लाइट हाउस” खने मदु 
प्रत्येक आस्थां शंकाया कीत बुइकाच्चन 
प्रत्येक विश्वासं ग्या:पह: बुइकाच्वन 
चकनेत स्व:गु बिचा: व शहरय्‌ कयकुनाः सिनाच्वन 
अहो, थ्व निरुद्देश्य स्वतन्त्रहीन स्वतन्त्रता दुने कैद मनू ! 
संकीर्णता विरोधय्‌ हानं संकीर्णता दुने कैद मनू ! ! 
- डा. आनन्द जोशी (११००) 
शहर : छगू अभिशप्त उपलब्धि मनूया 
६ विद्रोह. स्वतन्त्रता व दृढ संकल्प 
छचाखेरंया परिवेशया स्थितिं तथा म्वायेगु नामय्‌ 
वाध्यतावश रोबोट जुया: म्वायेमाःगु पद्धतिं थःगु महत्व न्यून जुजुं 
नैराश्यता बुया, ब्वलना बिइगु व थःगु अस्तित्वप्रति हे शंका दनीगु 
स्वभाविक हे ख: । तर सुनानं थः दुनेया मि (विद्रोह)यात सिइधुंकल 
धकाः घोषणा यायेवं तुं छम्ह चेतनशील मनुखं गथे स्वीकार यायेफइ 
? खला छुं ई तक, छुं न्हिया लागि वातावरण अनुसार म्वायेत 
जिन्दगी सम्झौता यायेफु, तर जवरजस्तिं सीगा फायेका सीत 
धकाः घोषाणा यायेवं तुं मिया अन्त्य गथे जुइफइ ? थन्याःगु 
घोषणायात थौंया मनूया दुने ब्वलना वनाच्चंगु विशालतां, मनूतयूके 
दना वयाच्चंगु चेतना व दुढतायात गुबले नं स्वीकार्य जुइ मखु । थः 

थः जुया म्वायेगु लागि जिन्दगी स्थितियात विश्लेषण तथा आलोचना 
याइ, लँ दयेका न्ह्या:वनेत कुतः याइ । उदाहरणया लागि क्वयूया 
कविताया अंशय्‌ न्ह्यवःसा जुया, यान्त्रिक जीवननाप गुलि म्वायेगु 
धयागु न्ह्यसःनापं विद्रोहया मि च्याःगु किपाः स्पष्ट व्यक्त जूगु दु - 


मनू - 
आलुयाम्ह कतांमरि जुल मखा 
स्वचालित ज्वीत स्वयूगु गबले ? 
ककिया दमं न्ह्यायेमाःगु ई नाप- 
गुलि जुइगु अंगः घरि थें ? 
गबले तक च्वने मालिइगु खः 
कथुइ स्वःतिपाचं चिका: ? 
थ्व म्हूछि जक ल्हाय्‌ दुगु सासःत 
छाय्‌ मल्हायेगु भीसं ? 
- प्रतिसरा सायमि (११२१) 
भुखाय्‌ ला अनं ब्वइ - गन सरासु मदु 
न्ह्याम्हेंसिया ल: थें, फय्‌ थें, जः थें स्वतन्त्ररुपं म्वायेमास्तेव:, 
दक्वसिया स्वतन्त्ररुपं म्वायेगु नं अधिकार दु । थ्व हे भावनायात 
उपयुक्तरुपं प्रयोग व व्यवस्थित याना वनेफुसा जक थःगु अस्तित्वयात 
महत्वपूर्ण तवरं व्यक्त याना वनेफइ । तर स्वतन्त्र धायेवं उच्छडखल 
जुयाः यःयःथें, न्ह्याथें प्रयोग याना जुल धा:सा थ्वया लिच्वलं कन 
ग्यानापुगु समस्या प्रादूर्भाव जुया: कीगु विकास तथा प्रगतिया लँय्‌ 
लिस: मदुगु न्ह्यसः दनाः विचलित याना बिइफु । उकि गन, गथे 
यानाः, गुलि हदतक स्वतन्त्रतायात छयला: वनेगु धयागु सम्वन्धय्‌ 
यक्व बिचा: यायेगु आवश्यक दु । स्वतन्त्रतायात प्रयोग तथा विस्तार 

यायेगु लागा, हद, उपयोगया अवधारणा तथा थुकिं जुइगु लिच्व:यात 
नं अनुमान यानाः सन्तुलितरुपं प्रयोग याना वनेमाः, अले थ्वया 
प्रभावं जक जीवन गतिमय जुइ । स्वतन्त्रता सिफ प्यंगः आखःग्वः 
जक मखु, वया नं थःगु हे सीमा दु, थःगु हे व्याप्ति दु, थःगु हे 
अस्तित्व दु । थन्याःगु सीमा स्वतन्त्रतायात जीवन्त यायेत, वया 
अस्तित्व कायम याना यंकेत आवश्यक तत्व खः । थ्व सीमा पंग: 
मखु, तर गुबले बार ग्वइ, अले व हे सीमा नं खोर जुइ, गन 
स्वतन्त्रता पूर्णरुपं म्वाये फइमखु । थ्व तथ्ययात क्वयूया कवितां 
मूर्तरुप ब्यूगु दु - 


स्वतन्त्रता ! स्वतन्त्रता धयागु मात्र व ख्यः मखु 
गन छ ब्वा वने दइ 

ख्यः न्ह्याक्वः हे चक्कने व्यु 

व मात्र खोर जुइ गुकिया सिमाना 

बार बार जक जुइ ! 

बार सिमाना मखु, सिमाना बार मखु 

सिमाना ला म्हिगः नं दु तिख्यःया 

गुबले अन बार मदु! 

अरे ! गुकें स्वैत लुफि हा:गु मदु ! 

अरे ! गुके स्वैत कूगु मदु । 


- नर्मदेश्वर प्रधान (११२०) 

ख्य: न्ह्याक्व हे चक्कनेब्यु व ला मात्र खोर 
जुइ...गुकिया सिमाना बार बार जक जुइ 
थौं भीगु न्ह्यःने न्ह्यस: दःवगु दु - छु सम्पूर्णरुपं स्वतन्त्र 
भाःपिना, स्वतन्त्रताया अनुभव याना जिन्दगी स्वतन्त्रतायात छयला 
वने फयाच्वंगु दु ला ? खन स्वतन्त्रताया वास्तविकरुपं उपयोग 
यायेत मदयेकः मगाःगु आधार, लिधंसा, तुतायागु व्यवस्थापनया 
अभावं व सहि तथा मंकाःरुपं छ्यलाः वनेत अनावश्यक सहभागिताया 
कमीइ थः थः दथुइ अविश्वासया स्थिति खने दयाः वयाच्चन । मेगु 
अर्थय्‌ धायेगु खःसा स्वतन्त्रता जिन्दगीया अभिन्न अंगया रुपय्‌ 
छूयले मखंक हे हनन जुइगु वा अपांग जुइगु वा चुंचुंदला वनीगु 
अवस्था वयेफु धयागु आशंका बुया ब्वलनावगु दु - 
तरजि ला ग्या: 
थ्व स्वतन्त्रता - 
फगत नारा, जुलुस व छम्हं मेम्हसित कुखिनेगुलिइ जक 
अलमले जुयाच्वनी धका: ! 
जि ला ग्या: 
थःथः ल्वाना: थ्व स्वतन्त्रता छयले हे मखनी धकाः 
मरि छपाया निम्ति निम्ह भौचिया ल्वापु थें ! 
खः थ्व स्वतन्त्रता ला 
दकव मनूनाप ब्वलनेमा: / दक्व मनूनाप म्वायेमाः 
(जिन्दगीया अभिन्न अंग जुया वनेमा:) 
- डा. आनन्द जोशी (१११३) 

जि : स्वनिग: आः स्वतन्त्रतानाप म्वाय्‌ जि - 
आस्थाया स्वरुप जया: 
थन्याःगु प्रतिक्रियां, थन्याःगु आभाषं थः दुनेया मनू, अस्तित्व 
'स्व'यात थनीगु स्वभाविक ख: । थःत मेपिनि यःथें, मेपिंत छिंक, 
न्ह्याबले इमिगु लागि लँ जुया: बिइमाःगु वाध्यतायात स्वीकार 
याना मखु, थःगु हे तालं, थःगु 'स्व' अभिव्यक्त जुइगु विकल्प मालाः 
न्ह्याःवनेगु विश्वास क्वयूया कविताय्‌ व्यक्त जूगु दु । थ्व सः थौंया 
मनूया आत्म विश्वासया दुढसंकल्पया किपा: खः, चेतनां थनाब्यूगु 
अस्तित्वया तिख्खर सः खः - 
सुयागुं निहित स्वार्थय्‌ 
छग: गोली याका: छाय्‌ थःत फुके जिं ? 
खः, थी थी दु लपु 
ककित नहूया: नं थः माःथाय्‌ वनेफु 
थःत न्हुइका: नं थः आज्जुइ थ्यनेफु 
तर थ्वयां पिने स्वपुगु लँ गथे ध्वमदुइ ? 
मनू बँ जुइम्वाःगु ल॑ छाय्‌ मलुइ ? 
जुइफु थौ जि तनाच्वन 
तर गथे मलुइ - भाषाय न्हूगु भाय 
मनू - फगत मनू जुयाः म्वायेछिंगु छगू थाय्‌-बाय्‌ ! 
- बुद्ध सायूमि (१११७) 
मनू बँ जुइम्वाःगु लँ छाय्‌ मलुइ ? 
न्ह्या:वनेमा:गु लँ 
अस्तित्वनाप सम्वन्धित यक्व पक्षयात विशेष महत्व बिया 

थ्वया प्रकृति, थ्वया लागा, थ्वया परिवर्तित सन्दर्भ नापया स्वापू 
आदियात नेपालभाषाया थौंया कविताय्‌ अभिव्यक्त जुया: वनाच्वंगु 
दु। थ्व न्ह्या:वंगु कृतलं न्हून्हगु क्षेत्रयात नं उद्घाटन याना व 
एकिकृत याना वर्तमान स्थिति जक ब्वया मखु आ: यायेमाःगु ज्या 
व वनेमाःगु ल॑ नं व्यक्त याना वनाच्वंगु दु। थन्याःग॒ प्रयासयागु 
वावजूद क्वय्‌ उल्लेखित छुं पक्षपात अझ नं भीसं ध्यान बिइमाःगु 
आवश्यकता खनेदु । 


(१) थौंया कविताया विकास-क्रमनापं मनूया अस्तित्व 
सम्वन्धित विभिन्न आयामयात न्हूगु स्वरुपं अभिव्यक्त याना बिस्कं 
उपलव्धि बुइका वनाच्वंगु दु, गुगुयात झीगु कविता क्षेत्रया बांलाःगु 
प्रयास मानय्‌ मयासे मगा: । तर थौंया सन्दर्भय्‌ वर्तमानया विकासयात 
स्वल धाःसा अस्तित्ववोध सम्वन्धि चिन्तन मनन म्ह्व जूगु व थ्व 
विषययात महत्व बिया: कीगु कविताय्‌ कम हे प्रकाशन जूगु 
खनेदु । उकि भीगु प्रयास 'स्वत्व' यात विषय क्षेत्रया छगू मू पक्षया 
रुपय्‌ प्राथमिकता बिया: वनेमाःगु आवश्यक खने दःवःगु दु । मनूया 
अस्तित्वयात यथार्थ रुपं ब्वयेत 'स्व'या प्रकृति, प्रकार, वया लागा, 
वया गुण तथा वयात प्रभावित याइगु तत्वयात थःगु अनुभवं व 
अनुभूतिगत विश्लेषण याना: भीगु कविताय्‌ नग्न यथार्थ रुपं ब्वया: 
वनेगु पाखे भीगु पला: न्ह्याःवनेमाःगु खनेदु । थ्व नाप नापं विभिन्न 
क्षेत्र (आर्थिक, सामाजिक, राजनैतिक, वातावरणीय, मानवीय व्यवहार 
तथा मनोविज्ञान क्षेत्र आदि) नाप सम्वन्धित समस्यायात व थ्व 
समस्यापाखें जिन्दगी व अस्तित्वय्‌ लाइगु व लाना: वनाच्वंगु 
प्रभावयात नं मनन याना अभिव्यक्त याना वनेमाःगु दु । 

(२) अस्तित्वबोध सम्वन्धित विभिन्न गुणयात जीवन्त याना 
थुमिगु प्रभावया धाःयात उपयुक्त दिशाय्‌ प्रवाह याना यंकेगुलि 
स्वतन्त्रताया महत्वपूर्ण भूमिका दु । स्वतन्त्रताया उपयोग याये 
न्ह्यः स्वतन्त्रताया प्रकृति व विविधता अनुरुप थ्वयात छु ज्याया 
लागि, छु उपलव्धिया लागि व गथे याना: कार्यान्वयन यायेगु स्पष्ट 
जुइमा: । स्वतन्त्रताया नामय्‌ व प्रयोग यायेगु नामय्‌ सिफ सतहय्‌ 
जक केन्द्रित याना उच्छडखल पहलं उपयोग यायेगु पन थौकन्हय्‌ 
विकसित जुया: वयाच्वंगु दु । थ्व श्रृंखलां स्वतन्त्रताया सहि उपयोग 
जुइमफइगु जक मखु कि जीवनया विभिन्न तहलय्‌ स्वापू व अन्तर 
संवन्ध कायम यायेत नं सफल जुइ थाकूइ । उकि भीगु अस्तित्वया 
संरक्षण याना वनेत व वहपक्षयू विकास याना जीवनया गतियात 
सन्तुलित याना न्ह्याःवनेत स्वतन्त्रताया उपयुक्त प्रयोग सम्वन्धित 


अनुभूतियात कविता विधाय्‌ अभिव्यक्त यानावनेगु पाखे प्रयास 
जुइमाःगु खनेद्‌ । 


(३) आः छुं नं जुइ मखुत, शून्य / निर्थकता हे नियति खः 
धकाः पलायन जुया शून्यवादया पक्षय्‌ थःगु अनुभूतियात अभिव्यक्त 
याना वनाच्वंगु कविता नं पिहां वयाच्चंगु दु । केवल समस्यायात 
समस्या रुपं जक साहित्या न्ह्यागु नं विधाय्‌ ब्वयाः बिइवं तुं 
साहित्यकारया दायित्व पूरा जुल धका: च्वनेगु विवेकपूर्ण मज्‌ । 
जीवनया लँय्‌ न्ह्यागु समस्या खने दया: वःसां वयात दुग्यंक छानवीन 
यानाः वयागु जा, हाकः, व्याः व तहयात विश्लेषण याना समाधान 
यायेगु प्रयासपाखे झीगु कुत: जुझमा: । विकट समस्याया नं विकल्प 

दु, दइ, विकल्पया हद दु, दइ, विकल्पया विस्तार शक्ति दु, दइ, 
विकल्पया प्रभावित यायेगु उर्जा दु, दइ, थ्व थुइका विकल्पयात 
खोज याना जायज खने दुगुयात चिन्तन मनन याना थःगु कृतिइ 
अभिव्यक्त यानावनेगु पाखे न्ह्याःवनेमाःगु आवश्यक जूवःगु दु । थ्व 
नापं थौकन्हय्‌ प्रति आस्था, ईनाप न्ह्याःवनेगु प्रयास, ईयात थःपिनिगु 
विचारधाराय्‌ हिलायंकेगु पाखे सक्षम जुइगुपाखे भीगु साहित्यया 
धाः मोडय्‌ याना यंकेगु नं कुतः जुइमा:गु दु । थ्व हे प्रयासं हे फीगु 
अस्तित्वयात विस्तृतरुपं व्यक्त यायां वनेफइ व भीगु कविताया 
स्तर थकायत बःबिइ । 


(४) थोंकन्हय्‌ भीगु कविताय्‌ विद्रोहया सः यक्व थ्वयाच्वंगु 
दु । विद्रोह थः दुनेया शक्ति, थः दुने च्वंम्ह मनूया चाहना व थःगु 
आज्जुपाखे वनेगु दिशाय्‌ प्रस्थानया चिं ख: । छुं नं विद्रोह जग विना 
दनातःगु छँ थें जुइमज्यू । विद्रोहयात सशक्तरुपं अभिव्यक्त यायेत 
न्हापा ला थः सु खः, थःपिनिगु आज्जु छु खः, गन वनेत्यनागु खः, 
छु यायेत्यनागु खः, कन्हयूया स्वरुप छु जुइ, छु लिच्च: पिहां वइ 
आदियात अनुसन्धात्मकरुपं विवेचना याना जक थःगु कृतिइ 
अभिव्यक्त याये फःसा जक सहि दिशाय पला: न्ह्याकेत प्रेरित 
जुइ । थ्वया अर्थ विद्रोह सिफ क्यनेगु आवरण वा ख्वाःपाः जक 
जुयाबिइ मज्यू । विद्रोहयात सशक्तरुपं ब्वयेत आधार व पूर्वाधारयागु 
दुग्यंक चिन्तन मनन याना जक अभिव्यक्त याना वनेमा: । 


(५) मनू छम्ह व्यक्ति जक मखु, व ला समूहया दुज:या 
रुपय्‌ चायेक वा मचायेक क्रियाशील जुयाच्चनि। उकि वया 

अस्तित्वयात नं विभिन्न तत्वं प्रभावित यानाच्वनि । नेपालभाषाय्‌ 
विभिन्न संघ, संस्था विभिन्न ज्याय्‌ क्रियाशील जूसां सशक्तरुपं थ्व 
क्षेत्रयात संस्थागत तवरं न्ह्याःवने मफयाच्वन । थ्व परिप्रेक्ष्यय्‌ 
थःनापंनापं जनतातयत नं साहित्यया विकासय्‌ ब्वति कायेकाः 
न्ह्याःवंकेगु प्रयासयात प्राथमिकता बिया: वनेमाःगु आवश्यक दु । 
इलय्‌ ब्यलय्‌ विभिन्न संचार माध्यमं सक्रिय भूमिका म्हिता: वनेमाःगु 
व सचेत व वोध याकेगु लागि सयन्त्रयात नं कार्यान्वयन याना 
वनेगु पाखे नं कृतः जुइमाःगु खनेदु । 


सन्दर्भ सफू व पत्रिका 


डा. आनन्द जोशी, ११००, विस्थापित जि 'जि' मखु , पासा 
मुना, यें । 

डा. आनन्द जोशी, ११००, शहर : छगू अभिशप्त उपलब्धि 
मनूया, विस्थापित जि 'जि' मखु , पासा 
मुना, यँ । 

डा. आनन्द जोशी, ११००, भीगु वर्तमानया बुँइ भीसं हे पुसा 
पिइ माःग॒ खः, विस्थापित जि 'जि' मखु , 
पासा मुना, यें । 

डा. आनन्द जोशी, ११००, थः दुनेया मनूया संकेतय्‌ न्ह्या:वने 
मफुगु ल्हाः तात - जि...जि मखु, 
विस्थापित जि 'जि' मखु , पासा मुना, येँ । 

डा. आनन्द जोशी, 


डा. आनन्द जोशी, 


डा. आनन्द जोशी, 


नर्मदेश्वर प्रधान, 


प्रतिसरा सायूमि, 


१११३, कोशल्वहं, त्रिवेणी साहित्य प्रकाशन, 
यँ। 

१११३, जि : स्वनिग: आः स्वतन्त्रतानाप 
म्वाय्‌ जि - आस्थाया स्वरुप जुया:, कोशल्वहं, 
त्रिवेणी साहित्य प्रकाशन, यें । 

११३०, आनन्द जोशीया स्वतन्त्रता, नःलि, 
दँ ५, ल्या: ५, पौ ३-५ । 

११२०, ख्यः न्ह्याक्व हे चक्कनेब्यु व ला 
मात्र खोर जुइ..... गुकिया सिमाना बार 
बार जक जुइ, जिगु गद्य कविता, सान्त्वना 
प्रकाशन, यें । 

११२१, भुखाय्‌ ला अन नं ब्वइ - गन सरासु 
मदु, तिकिनंगु मि, नेपालभाषा मिसा खलः, 
नेपाल । 


डा. पुष्पराज राजकर्णिकार, ११३३, जनता ८, धौबजि, पलिस्था, 


पूर्ण वैद्य, 
पूर्ण वैद्य, 
पूर्ण वैद्य, 


बुद्ध सायूमि, 


बुद्ध सायूमि, 


येँ। 

१०८७, सरासु, पासा मुना, यें । 

१११५, लः लः खः, संयोजन गुथि, ख्वप । 
१११५, स्वतन्त्रता, ल:या छगू आदिम प्यास, 
लः लः खः, संयोजन गुथि, ख्वप । 

१०९४, जि जिगु वर्तमान, श्रेष्ठ प्रकाशन, 
यल । 

१११७, जिन्दगी बँयू वाःगु हि चेतनाया 

बुद्ध सायूमि, 


श्यामसुन्दर सँयजु, 
सकलें दँ प्रकाशन, 
सुन्दर मधिकःमि, 


सुरेश किरण, 


त्रिरत्न शाक्य, 


मि, नेपालभाषा मिसा खलः, नेपाल । 
१११७ मनू बँ जुइम्वाःगु लँ छाय्‌ मलुइ ? 
जिन्दगी बँय्‌ वाःगु हि चेतनाया मि, 
नेपालभाषा मिसा खलः, नेपाल । 

१०८६, अक्तोपसया ल्हान्यंक अस्तित्व म्ये, 
सितु १२, पौ ७-८ । 

१०८६, गाजलं दाःगु चा, सकलें द॑ प्रकाशन, 
ख्वप । 

१०९९, आल तनी मखु, मतकलांकि 
प्रकाशन, ख्वप । 

११३१, जब सूर्य सुथ मजूनिवं लुयावइ, थौं 
घन्टाघरं जिके ई न्यनाच्वन, च्वसापासा, 
यूँ । 

११३१, थःहे हिउपा:या घोषणा जुया, जंग 
बहादुरया सल, विराट नेपालभाषा साहित्य 
सम्मेलन गुथि, ख्वप । 


ई 

प्रतिसरा सायमिया काव्य प्रवृति 


- शौया कविताया हूलय्‌ बिस्कं पहिचान 


१ पृष्ठभूमि 

थौं विश्वया हिउपालं पारिस्थितिक अवस्थाय्‌ जक मखु, 
भीगु म्वायेगु पद्धतिइ, जिन्दगीलिसे सम्वन्धित विभिन्न पक्षय्‌, 
विद्यमान मू, मान्यता, आस्थाय व विकासया प्रवाहयात नं प्रभावित 
याना वनाच्चंगु दु । थन्याःगु प्रभाव साहित्यया विधा मध्यय्‌ कविता 
क्षेत्रय्‌ दकसिबे संवेदितरुपं लानावंगु खनेदु । न्हापांगु व निगूगु 
विश्वयुद्ध इलय्‌ व विश्वयुद्ध लिपा मनूतयगु जीवनय्‌ व विभिन्न 

क्षेत्रय (आर्थिक क्षेत्र, सामाजिक क्षेत्र, व्यवस्थापन क्षेत्र, विज्ञान तथा 
प्रविधि विकास क्षेत्र आदि), म्वायेगु तरिकाय, मनूतयूगु सोचय्‌ व 
धारणाय्‌ यक्व हिउपा: वःगु नापनापं यक्व समस्या नं खने दःवया 
जिन्दगी भयाक्रान्त अवस्थाय्‌ लानावन । थ्व हे इलय्‌ बौद्धिक वर्गतयसं, 
दार्शनिकतय्‌सं व साहित्यकारतयूसं विश्वया लकस, जिन्दगी भोगय्‌ 
यायेत वाध्यगु स्थिति व विवशतापूर्ण यथार्थ तथा नग्न पक्षयात 
विश्लेषण याना भयावह वर्तमान व भविष्ययात ब्वयेगु ज्या जक 
मखु, कन्हय्‌ न्ह्याःवनेगु लँ तक नं अस्पष्ट जूगु तथ्य न्ह्यःने 
ब्वयेहल । थ्व संकटकालिन स्थिति, चक्रव्यूहदुने लानावंगु जीवन 
तथा वनेगु ल॑ लुइके मफया छटपट जुयाच्वंगु जिन्दगीया चित्र टि. 
एस. इलियटं, इज्रा पाउन्डं, गिन्सवर्ग, ओलिभे सेनिय्रं, वेन्जामिन्‌ 
जेफानिहं, सुन्तारो तानिकावां, मारियो लुजीं, नेली रिसों, मुक्तिबोधं, 
धूमिलं, लीलाधर जूगडिं, वैरागी काँइलां व डा. आनन्द जोशीं 
थःथःगु कविताय्‌ अभिव्यक्त यात । थुमिगु कवितां जिन्दगी म्वायेत, 
लकसयात व्यवस्थित यायेमाःगु लागि, व्यवस्था तथा पद्धतिया 
परिवर्तनया लागि सक्रिय जुया: न्ह्याःवनेमाःगु खँ वोध याकल । गव 
नापनापं मानवीय मू सम्वन्धय्‌ यक्व न्ह्यसः नं विकासया इतिहासय्‌ 
धस्वाकेहल । परम्परागत बिचा:यात, जिन्दगीयात स्वयेगु पुलांगु 
दुष्टिकोणयात व परम्परागत रुटिन जीवन पद्धतियात बहिस्कार 
याना न्हूगु मू, मान्यता, सिद्धान्त तथा लँ मालेगु अभियान थ्व हे 
इलय्‌ शुरुवात जुल । विश्वया काव्य क्षेत्रय्‌ वगु हिउपाःनाप साहित्यय्‌ 
विभिन्न वाद, सिद्धान्त, स्कूल तथा आन्दोलन नीस्वनेगु प्रयास नं 
जुल । थ्व क्रमय्‌ भचा लिपा सां नेपालभाषाया कविता धा: नं 


थौंया कविताया लँपुइ जि, जिगु यात्रा/ ८१ 





वर्तमान जिन्दगी, व्यवस्था तथा परम्परागत पद्धति, मू, मान्यता 
आदिया सम्वन्धयात विश्लेषण याना न्हू-कविता अभियानया रुपय्‌ 
न्स्याकल । थ्व अभियानं मनू मनू जुया म्वाये फइगु लँ मालेग 
प्रयासया थालनी न्हू आयामया लुखा चायेकेत बः बिल । 


२. नेपालभाषाय्‌ शौंया कविताया विकासक्रम व प्रतिसराया 
काव्ययात्रा 


थौंया कविताया विकासया यात्रा कठिन व तहाकः । ने.सं. 
१०८६दँय्‌ थौंया कवितां छगू महत्वपूर्ण मोड हया: न्हूगु स्वरुप, 
न्हूगु पन, न्हूगु विचार, न्हूगु मू, मान्यता नीस्वनेत बः बिल । 
समष्टिरुपं धायेगु खःसा “सीमित लागा दुने कय॒क्‌नाः म्वायेमाःगु 
वाध्यता, न्हूगु ल॑ दयेकाः न्ह्याःवनेत स्वःगु कुतःया न्ह्यःने पःखाः 
जुयाः दंवइगु परम्परागत मू, मान्यता व सर्गः थें म्वायेत स्वःगु 
कूतःयात चुंचुंथला: बिइगु षड़यन्त्रया विरोधय्‌ ब्वलंगु अभियान खः 
- थौंया कविता” (आनन्द जोशी, ११३३) । थ्व धाः नं हिउपाः हःगु 
जक मखु, जीवनयात न्हूगु दृष्टिं स्वयेगुपन, म्वानाच्चनागु व्यवस्थाया 
मूल्यांकन, थौंया ईयात थःगु हे तालं स्वतन्त्ररुपं म्वायेगु दृढता, 
कन्हययात नं थःपिसं हे दिशाय घ्वाना: न्ह्याःवनेगु साहसयात 
बुइकाः, ब्वलंकाः बिस्कं इतिहास किइत सफल जूगु दु । थौंया 
कवितां कयूच्याना वनाच्वंगु विषयगत क्षेत्रय्‌ यक्व हे विविधता व 
व्यापकता वयेधुंकगु दु (तालिका १) । 


तालिका १. थौया कवितां कयूच्याना वनाच्वंगु विषयगत क्षेत्र 

१. प्राकृतिक श्रोतया स्थिति व विम्वया रुपय्‌ छयला: सत्यया 
उद्घाटन 

२. जीवनया विभिन्‍न पक्ष, अस्तित्वया संकट, विसंगति, 
विरोधाभाष व विद्रोहया सः 

३. सामाजिक क्षेत्र सामाजिक स्थिति, जीवन पद्धति आदि 
४. धार्मिक व सांस्कृतिक पक्ष धर्म, पर्व, नख:चख: आदि 
५. विकास गां, शहर, पूर्वाधार व आर्थिक विकास, श्रोतया 
उपयोग, वातावरण संरक्षण, वैज्ञानिक व प्रविधि विकास 
आदि 

६. समस्या : प्रकोप, युद्ध, वातावरणीय समस्या आदि 

७. मनू मनूया स्वापू, स्थानीय तथा अन्तर्राष्ट्रिय सम्वन्ध 
८. मनू मनू जुयाः म्वायेफइगु लँया खोज व विकास 


श्रोतः आनन्द जोशी (११३३) 


थौंया कविताया विकास यात्राय स्थापित कवित 
न्स्याःवनाच्चंगु लँय्‌ न्हूपिं कवित नं सहयात्रीया रुपय्‌ न्ह्याःवना थ्व 
धाःयात निरन्तरता बिया: वनाच्चंगु दु । थौं वयाः न्हूपिं कवित 
मध्यय्‌ कवयित्री प्रतिसरा सायमी छम्ह सशक्त हस्ताक्षरया रुपय्‌ 
खने दःवल । 


थौंतक दुने प्रतिसराया निगू कविता मुना पिहां वयेधुंकूगु 
दु व मेमेगु कविता नं पत्र-पत्रिकाय्‌ प्रकाशन जुयाच्वंगु दु । निरन्तर 
सृजनां व वयूकःया कविताय्‌ विद्यमान सशक्त सलं नेपालभाषाया 
काव्य इतिहासय्‌ थःगु हे थाय्‌ स्थापित यायेत वयूकः सफल जूगु 

दु । साहित्यय्‌ न्ह्यागु विधायात नं स्थानीय लकस, जीवन पद्धतिं, 
व्यवस्थां, स्थितिं (सामाजिक, आर्थिक, सांस्कृतिक तथा राजनैतिक 
क्षेत्र आदि) व मानवीय क्रियाकलाप तथा मनस्थितिं, दृष्टिकोण 
तथा विकासया ज्यां खनेदयेक वा मदयेक प्रभावित याना हे च्वनि । 
थ्व पृष्ठभूमिइ स्वलधाःसा वय्‌क:या न्हापांगु कविता मुनां (जि छकू 
नालिस भों, ने.सं. ११०६)या कविता सृजना जूगु इलयया देय्‌या 
व्यवस्था, मनूतय्‌सं हनाच्वंगु जीवन व वाध्यगु पद्धति, मनूतयगु 
सोचाइ आदियात ईया प्रतिविम्वकथं ब्वया: जनतायात वोध याकेत 
भूमिका म्हितूगु दु । ख नं थः दुने बुयावःगु विद्रोह व्यक्त यायेगु 
स्वतन्त्र अवसरया कमि व थःगु बिचाःयात यथार्थरुपं अभिव्यक्त 
याये नं मदुगु इलं याना कवयित्री थःगु दैनिक जीवन विशेषरुपं 
मिसाजातिया जीवन, न्हिन्हिया अफिसया ज्या, त्वाः, छँया ज्यायात 
हे व्यक्त याना थःगु अनुभूतियात मूर्तरुप बियावंगु खनेदु। अन 
लिपा निगूगु कविता सफू (तिकिनंगु मि, ने.सं. ११२१)दँय्‌ नं च्वय्‌ 
उल्लेखित विषयवस्तुइ हे अप्व: सीमित जूसां देशय्‌ ब्वलनावःगु 
हिउपा:, मनूदुने बुया, चकना वनाच्वंगु विशालतायात, व विरोधया 
सः प्रस्फुटन यानाच्वंगु दु । निगू सफू लिपाः पिहां वःगु बहुसंख्यक 
कविताय्‌ जीवन, विकास व देयूया स्थिति, देय व स्थानीय समस्या, 
मनूया स्वापू, मनूया वाध्य जीवन, मनू दुनेया अन्तरसंघर्षयात 
विश्लेषण याना व्यक्त यानावःगु दु । थ्व नापनापं थःगु धारणा स्पष्टं 
ब्वयेत जक कृत: याःगु मखु, न्ह्याःवनेगु लँ नं पहिचान यायेत स्वःगु 
खनेदु । समष्टिरुपय्‌ मूल्याकंन यायेबलय्‌ थौं तकया काव्ययात्राया 
क्रमय्‌ कवयित्री प्रतिसरां जीवनया वाध्यता, विडम्वनायात वास्तविक 

किसिमं ब्वया: परम्परागत सोचाइयात विरोधया सः थ्वयेकूगु दु, 
मनू व “जि”या अस्तित्ववोधयात नं व्यक्त याना कन्हयूया लागि 
म्वायेत लँ मालेत कृत: याःगु दु । 


३. प्रतिसराया कविताया मू विषयक्षेत्र तथा विस्तार 


थौं तक प्रकाशित कवितां अगिकार या:गु मू विषयक्षेत्र थथे खनेद्‌ - 


(क) मू समस्यायागु पहिचान, विश्लेषण व स्थितिवोध 

(ख) परम्परागत जीवन पद्धति व आधुनिक जीवनया 

विशालता वोध दथुइ संघर्ष व समन्वय 

(ग) स्वतन्त्रता, अस्तित्ववोध व विरोध 

(घ) म्वायेत लँया खोज व विश्वास 
(क) मू समस्यायागु पहिचान, विश्लेषण व स्थितिवोध 

कविं वर्तमान, थः म्वानाच्चनागु थायया अवस्था, जिन्दगीं 
भोगय्‌ यानाच्चंगु स्थितिनाप खनेदुगु समस्यायात व्यवस्थापन याना 
म्वायेत स्वःगु प्रयासयात थःगु अनुभव व चिन्तन मननया लिधसां 
मूर्तरुप बिइत कुतः याइ । समस्याया हाकः, व्याः, जाः तथा थ्वयात 
प्रभाव लाइगु तत्वयात बांलाक पहिचान याये मफत धाःसा कविता 
जीवन्त मजुसे सिर्फ टिपणी व बयान जक जूवनि । थ्व पृष्ठभूमिइ 
प्रतिसराया कवितायात स्वयेबले वयूकःया कवितां ल्यःगु मू विषय 
व समस्या विशेषरुपं शास्वत सत्य, छचाखेरंया लकस, परम्परागत 
पद्धति, परिवार, अन्याय, अत्याचार, आधुनिक मनूया मनस्थिति, 
वाध्यता व “जि”लय्‌ अप्वः केन्द्रित जूगु खनेदु । छु उदाहरण : 

शास्वत सत्य 


जीवनय्‌ गुलिं खँ, विषय शास्वतरुपं न्ह्याबलेँ दयाच्वनि । गथेकि 
जन्म मरण, संघर्ष, स्वां ह्वइगु दृश्य, फयया पला:, लःया गति, 
मनूतयगु आत्म विश्वास, दृढता आदि । थन्याःगु शास्वततायात 
जीवनवादी कविं थःगु काव्यय्‌ वा यात्राय व्यक्त याना हे च्वनी । थ्व 
तथ्ययात मेगु हे रुपं अभिव्यक्त याःसां आखिरय्‌ व हे निष्कर्ष हे 
वइ । थौंया कवि न्ह्याक्व हे थन्या:गु तथ्यं बिस्युंवने त्यंसां बिस्युंवने 
फड मखु । शास्वततायात कविताय व्यक्त यायेगु कविया कमजोरी 
मखु न मजबुरी हे खः, थ्व ला प्राकृतिक खः । न्ह्याथेयागु परिवर्तन 
वःसां मनू व जीवननाप सम्वन्धित सत्य, शास्वत सत्य अटल हे 
जुइ धका: क्वयूया कविताया अंशय्‌ थथे व्यक्त याःगु दु : 


आखिर, धुलं हे मखा त्वपुइगु भीत नं 
- धू यानाः ! 

थथे, छन्ह॒ धू मजुसें मगाःगु जिन्दगीया 
अन्तिम सत्य ! 
धुल कँकं वइ जितः 
न्ह्याक्व हे पूसां हानं ब्वया: ब्वया: ...... 

- धुलं जितः जिन्दगीया अन्तिम सत्य कं वइ, 

तिकिनंगु मि, ११२१, पेज ५३ 


मनू. विशेष याना मिसातय॒गु जीवन 


इया परिवर्तन अनुरुप थःत छिंक: व थः अभिव्यक्त जुइक 

म्वायेत स्वइगु मनूया विशेषता खः । तर थम्हं हे क्यूगु नियम, 
पद्धति, तौरतरिकाया लागा दुने थःगु हे पलाः ततःमतः क्यंकाः, 
परिस्थिति अनुरुप विवश जुया म्वायेत मनूत वाध्य जुयाच्वनि । थ्व 
वाध्यतां पिहां वयेत स्वःसां हानं हानं निना वनिगु हे झीगु नियति 
खः कि ? धयागु न्ह्यसः दनाबिइ । थथे असमञ्जस्यताय्‌ लाना 
छटपटि, पीडा, ख्युंनापं म्वाना च्वनेत जिन्दगी वाध्य जुयाच्वनि । 
थन्या:गु संत्रासपूर्ण घडि, छटपटि, पीडा प्रतिसराया प्रत्येक कविताय्‌ 
धया थें व्यक्त जूगु दु । उदाहरणया लागि मिसाया बाल अवस्थानिसें 
वृद्धावस्था तकया जीवन क्रम वामायात विम्वया रुपय्‌ वासाया 
किचलय यथार्थ नक्सां प्रस्तुत याःगु दु । अथे हे क्वय्‌या कविताय्‌ नं 
छम्ह मिसाया म्वायेगु विवशता भीगु न्ह्यःने न्ह्यसः याना थनेहःगु 
दु। 


> 


इया सरा: जि - छम्ह मिसा 

बूगु जीवन म्हितुक्वपतिं 

त्याकबाः शून्य ल्हाः जि 

म्हुतुया भाययात प्वकतिने वाध्यम्ह जि 


थ्व माखापिखाय्‌ जि थुकथं तक्यन कि - 
पालि मदुगु तुति जुइधुन जि 

म्हतु मदुगु ख्वा: जुइधुन जि 

पतिं मदुगु ल्हाः जुइधुन जि 

आ:ला जिगु छूयं चनंक चाना: 

भकंग्वारा म्हितेजक ल्यंदनि 

अले ल्हाःतुति पानदस म्हितेत । 
- पेन्डुलमय्‌ थानाच्वंगु जीवन, 
जि छक्‌ नालिस भों, ११०६, पेज ३९ 
मनू व स्थितिवोध 


देयया स्थिति, छँया स्थिति, म्वानाया नामय म्वानाच्वंगु 
जिन्दगी, विद्यमान अन्याय, अत्याचार व मनूतय्‌सं हे बुइकिगु विनाश, 
संहार, विध्वंसयात पर्दाफास याना ब्यूगु चित्रणं भीगु मनस्थितिइ 
भ्वखाय्‌ ब्वयेका बिइत कवयित्री सफल जूगु दु । निश्चय नं थन्याःगु 
प्रस्तुति चेतना थना आत्म-विश्लेषण यायेत वाध्य याइ । 


जि अन्याःगु छँय्‌ 
गन जित: फ्यतुइगु थाय्‌ तक्कं मदु 


जि वाचा वाचा ई तक्क भारा सिलेमा: - 
थुवाःतय्‌ ला दयेका नःगु । 

पला:पतिं पृथं सुइगृ लँपुइ 

थौं जि दनाच्वना । 


मनुखं थन वरदान बी - 
हिंसाया, युद्धया, संहारया 
थन अन्याय, अविवेकया गुरुयोजना दयूकी 
ल्वहंया किसितयूसं - लः त्वंवइगु पुखू दु थन 
विश्वासया । 

- व पोक्तांगु इतिहास - लापाँय्‌ मदु ग्वाखंया, 
जि छकू नालिस भों, ११०६, पौ ७ 


आघुनिक समस्या 


थौंकन्हयूया वयूकःया कविताया विषयवस्तुइ जक विविधता 
वःगु मखु, विषयया विश्लेषणं नं चकना वनाच्वंगु खनेदु । गथेकि 
देय्‌ तथा विश्वया थौंकन्हय्‌ खने दयाव:गु समस्या - लोडसेडिंग, 
रन्द्र, यान्त्रिकता, मनू मनूया स्वापू आदियात कविताय्‌ प्राथमिकता 
बिया: वयूकलं अभिव्यक्त यानावंगु दु । 


अलय जि, जिके हे न्हयसः तय्‌ - 
दे हे मदुम्ह नागरिक ला कि छु जि ? 
गुगु इलय्‌ जित: जलं खयके मंदइ 
अबलय्‌ हे 
ख्युं पंपंचिना: न्ह्यच्याके हइ । 
जः स्वयूइयाः नयाच्चपिं 
क्वपूंगु ख्युँ इनाच्चापिं 
ख्युंया गा न्यया: हे सां माले जिं - 
जःया न्हिला । 
सताया कासाय्‌ न्हिकांझंग: न्ह्यलुवाःतयके 
ख्युं इना: नागरिक अधिकार - 
सत्ताया भुइ भत्ता थुना: नयाच्वंपिंके । 
- लोडशेडिंग 

एसियाया थ्व घालं भवयभ्वय्‌ प्यूगु छातिइ 
घाःखू हे मलंनि 
हानं देय देय्‌ ल्वानाच्वन थः थः छूयं ततज्याका: । 
मसां जुयाच्वन लाश लाशया 
फ्याक॒ध्वंतयगु भ्वयूया लागि । 
गर्न युद्धया विष त्वना: म्वानाच्वन मनू - 

ज्वरं सितुपातुवंक 
गनं नसाया प्यासं क्वँय्‌ तिल्लप्यंका: सिनाच्वन - 
अन्नया पलेसा - गोलि वारुद नया । 


- एसिया हि ख्वःगु बुँइ, 
जि छकू नालिस भों, ११०६, पौ ३३ 


थथे विषयवस्तुया मू समस्यायात पहिचान याना: थःगु 
भाव अभिव्यक्त यायेगु वयूकःया थःगु हे पन दु । खला समस्यायात 
विभिन्न कोणं विश्लेषण याना एकिकृतरुपं व्यक्त यायेगु प्रयासय्‌ 
धाःसा छु कमि खनेदु । थथे जूगुया मू कारण वयूकःया अनुभव तथा 
चिन्तन मनन क्षेत्र विशेषरुपं मिसाजातिया जीवन, वाध्यता, 
परम्परागत पद्धति व अफिसया ज्या तथा न्हिन्हिया ज्यालिसे सम्वन्धित 
जुया जुइफु । न्ह्यागुसां विषयया छनौट, समस्याया छानबिन व 
विश्लेषण याना थःगु अनभूतियात अनुभवया आधारय्‌ ब्वइगु पन 
सहानीय हे जु । ख न स्थितिया विभिन्न पक्षयात सान्दर्भिक किपायात 
बःकयाः व्यक्त याइगु विधि सम्प्रेषणीय जूगु दु । 


(ख) परम्परागत जीवन पद्ठति व आधुनिक जीवनया 

विशालता वोध दथुड़ संघर्ष व समन्वय 

न्ह्यागु देय हे छाय्‌ मजुइमा, व देयया थःगु हे भौगोलिक 
वातावरण, सामाजिक ढांचा, आर्थिक विकासया तरिका, सांस्कृतिक 
स्वरुप तथा व्यवस्थागत नियम दु, थ्वया हे परिधिइ मनूत म्वायेत 
वाध्य ! परम्परागत मू, मान्यता तथा पद्धतिदुने च्वना म्वाना हे 
च्वनि जिन्दगी । थन्याःगु म्वायेगु तरिकायात थौंकन्हय्‌ न्ह्याःवनाच्वंगु 
विभिन्न न्हून्ह्गु विकासया प्रवाह व थ्वया लिच्वलं आक्रमण याना 
वयाच्चंगु दु । छखे परम्परागत सामाजिक पद्धति, संस्कार, मान्यतायात 
त्वःताः न्हूगु मू, मान्यता, पद्धति स्वीकार याये मफया च्वंसा मेखे 
आधुनिक जीवन शैली, बिचा:, तौरतरिकायात पूर्णरुपं अगिंकार 
याना बिस्कं हे जीवन न्ह्याके मफयाच्चंगु मनस्थिति हाथ्याःया 
रुपय्‌ विद्यमान हे दनि। थथे दुपातय्‌ अलमले जुयाः दनाच्चंगु 
जिन्दगीयात व्यक्त याःगु दु क्वयूया कविताया छुं अंशं - 


परम्परागत पद्धतिदुने जिन्दगी 


हा ! विवशता जिग ! 

संस्कार, मान्यताया पंज: दुने कयकुनेमाःगु छुकथं 
जित: व हे बान्किइ कियाच्चन - हि भव:भव: वयूक 
व हे थासाय्‌ थायूत स्वयाच्चन लःलःथ्याना 

सनी, उकी पिहां वइ, हालिइ धका: 

छपु खिपः दु - स्वताक चीगु 

गुकियात समाजया पवित्र स्वापू धइच्चन 

गन्याःगु थ्व उपहास पवित्रया ? 

- थःगु स्वार्थया विषं तीजक सःपिन्त, 
तिकिनंगु मि, ११२१, पेज १४ 
आधुनिक जिन्दगी 
छुँ, अफिस 
अफिसं-छेँया घरिया लंगूर थें 
व हे छहाक:चा ओहर दोहरया - 
यान्त्रिक जीवनया पंजलं 
मुक्तम्ह भंग: थें 
चितवन ! छंथाय ब्वया वया 
छगु हे मतिनाया मन्तुनां साला: 
आज्जु काय्‌ थें प्रकृति छंके । 
- चितवन नापया छगू सुलकासा ! 
तिकिनंगु मि, ११२१, पेज ४३ 
आत्म विश्लेषण तथा विद्रोह 


परम्परागत व आधुनिक व्यूहं एकिकृत जुया: निर्मित जूगु 
चक्रव्यूहयात त्वाथला पिहां वयेत स्वइ मनूत । प्याहां वयेत लँ 
लुइके मफया व गुगु दिशाय्‌ न्ह्याःवनेगु तक नं निर्णय याये मफया 
हिमिचायाच्वनि जिन्दगी । थ्व छटपटियात, थ्व निणर्यहीन क्षणयात 
गुलिसिनं थःगु व्यवहारय्‌ ब्वइ, गुलिसिनं तमं यःयःथें सनाजुइ, 
गुलिसिनं खय्‌ खंय्‌ आक्रोश प्वंकि, गुलिसिनं साहित्यय्‌ वा च्चसुइ 
व्यक्त याइ । थथे हे थः दुनेया छटपटि प्रतिसरां थःगु कविताय्‌ 
प्वकूगु दु । थः दुनेया चिन्तन मनन, विश्लेसणया लिच्व: व थः दुने 


थौंया कविताया लँपुइ जि, जिगु यात्रा/ ९२ 





दनावःगु असन्तुष्टतायात ब्वयेत खँग्व: बःकयाः भीगु न्ह्यःने थःत 
हे नालिशया रुपय्‌ ब्वयेह:गु दु - परम्परागत जीवन दर्शनयात 
कयच्याना वनेमा: धाइपिनिगु विरोधय्‌, आधुनिकतायात छुं क्षण 
जक वःगु ग्वःफय्‌ धका धुक्क जुया: च्वनीपिनिगु विरोधय्‌, लँ दयेका 
न्ह्याःवनेत स्वःपिंत पनाच्चंगु ल्हा:यागु विरोधय्‌ । समष्टिरुपं धायेगु 
खःसा प्रतिसराया कविता पीडा व छटपटिया यथार्थ किपा खः । 
कन्हय्‌ म्वायेगु व न्ह्या:वनेगु लँया लागि अपील खः । 
थौंया थ्व इलय्‌ 
गुंखिचाया न्ह्यःने फैया मचां, 
सिंहया न्ह्यःने खराचां, 
सतांचिया न्ह्यःने बखुंचा, 
छयं ल्हनाः न्ह्यसः हे तयेमज्यूगु ई 
छुयं क्वछुना: सुयागु स्वार्थय्‌ बलिदान जुयाच्चंगु 


द्रलंद्रः मनुखं न्हुइगु सतक 

न्हुल, जितः स्यात धकाः नालिश तयेमज्यूगु - 
थौंया गौमनतसें पियाच्चंगु अदालतय्‌ 

जि छक्‌ नालिश थः हे 

जि छकू विरोध थः हे 


- जि छकू नालिस भ्वं थौंया अड्डाय, 
जि छक्‌ नालिस भों, ११०६, पेज १२ 


(ग) स्वतन्त्रता, अस्तित्ववोघ व विरोध 

रिमोट-कन्ट्रोलं संचालित जुया- मखु, थः हे स्वतन्त्ररुपं 
म्वाये यः न्ह्याम्हेसिया । स्वतन्त्रताया नामय्‌ हानं हानं पंजःदुने 
कुंकाच्वनेत वाध्य याइगु व्यवस्थां, रितिस्थितिं, थः दुनेया विशालतायात 
नहुया: अशक्त याना यंकीगु परम्परागत श्रंखलावद्ध पद्धति व न्ह्याःवनेत 
लँ कयना: गालय्‌ घ्वानाच्चनिगु उपदेशं ग्वःगू व्यूहदुने संत्रस्त जुयाच्चन 
थौं जिन्दगी । मृक्तिया लँ व लुखा तक नं मदुगु बन्द क्वथाया 
परिधिइ म्वायेमाःगु वाध्य जीवनया वास्तविकता क्वयूया कविताय्‌ 
थथे व्यक्त जूगु दु - 

प्यखरं छत्थु हमला फयाः 

इतिमिति कम्ह 

अभिमन्यू जि ! 

गनं नं पिहां वनेगु लुखा हे मदुगु 

थ्व चक्रव्यूह जिगु 

थ्व ला जीवन ज्वःछि नं 

गबले क्वमचाइगु महाभारत - जिगु 

गनं नं शान्ति पर्व च्या मतःगु । 

- गनं शान्ति पर्व च्वया मतःगु महाभारत - जि ! 


तिकिनंगु मि, ११२१, पौ ५७ 


थथे व्यूहदुने म्वायेत वाध्य जूगु वर्तमान व कन्हयूया 
लागि म्वायेत जीवन्तता मा:जूम्ह भविष्यप्रति व वर्तमान स्थितिप्रति 
कवयित्री चिन्तित जुयाः थःगु अनुभूतियात क्वय्‌ शव्दचित्रया रुपय्‌ 

कवयित्री ब्वःगु दु - 


वर्तमानया साःगाः 
सतक पेटीया कन्टेनरय्‌ 
जीवन मा:जूम्ह 

भविष्य खना जिं थौं । 


- वर्तमानया सा:गालय्‌ जीवन मालाच्चंम्ह भविष्य, 
तिकिनंगु मि, ११२१, पेज ६१ 


थन्याःगु स्थितिइ “जि” नाप म्वाये मदुगु अवस्था, खँ व 
ज्या दथुइ दनाच्चंगु पःखा: खना हीमीचाइ जिन्दगी । अले न्ह्यसः 
थनि जिन्दगीं थः सु ? थःगु महत्व छु दु? थः थः जुयाः म्वाये मदुगु 
छाय्‌ ? मेगु अर्थ धायेगु खःसा मनू दुनेया जीवन्त मिं हे अस्तित्वया 


मू दर्शनया रुपय्‌ खने दःवइ । छम्ह चेतनां थूम्ह मनुखं थथे विरोधया 
सः प्वंकी - 


जि दतलय्‌ 
दना थाय्‌ - 
जिगु पलाः 
हुई फड सुनां ? 
न्हुइ फड सुनां ? 
मखं छु याये फइ सुनां ? 
- छंगु लुखा दुवा: हाचां गाय्‌ धुंका 
(घ) म्वायेगु लँया खोज व विश्‍वास 

थःदुने दना वयाच्वंगु विद्रोह व विशालतां क्षण क्षणय्‌ 
थोंकन्हय्‌ विभिन्न आशंका बुइकाच्वन । थ्व अवस्थाय्‌ कन्हय्‌ नं 
स्वतन्त्रहीन स्वतन्त्रनाप म्वायेमालिगु आशंका मनूतय्‌ दुने बुयाः 
बिल धाःसाः आश्चर्यया खँ मखु । तर सजग व सचेत जूगु जिन्दगीं 
थौंया अभिशप्त जिन्दगी हानं कन्हय्‌ पुनरावृत्त मजुइमा धका: ल॑ 
मालाच्वनि क्वयूया कविताया अंशय्‌ कवयित्री थौंया संत्रासपूर्ण 
जीवन हानं ब्वलना जिन्दगीयात अपांग याना बिइ धका: चिन्ता 
व्यक्त याःगु दु । 
थुमिगु जीवन खिति - 
दकले ग्या: जि 
थाना च्वनी धकाः 
छाय्‌ कि 
थपि 
कन्हय्‌या खिति 
च्वतुक्क हिइ मानिपिं । 
- हिजा ह्युह्यू 
तिकिनंगु मि, ११२१, पेज ४९ 


थ्व नं सत्य खः कि चिन्तापूर्ण मानसिकता ग्रस्त जुयाः 
च्वनेत वाध्य जूसां मनूया दुने विश्वासया पुसा बुया:, ब्वलना: हे 
च्वनि । थन्याःगु विश्वासं थःगु अस्तित्वया वोध नापं छगू दृढता 
ब्वलनी थःदुने - कन्हेया सुथया । 

भू 
व धात्थें ल्वहं मखु 
वं न्ववायेफु 
म्ह॒तुप्वा: चायेकाः 
चिल्लाय्‌ दनेफु 
छन्हु पंम्ह्या थ्वयेफु व 
ख्वाच्व:या प:खा: हे ततःज्याक 
मैन फय्‌ हे चिल्लाय्‌ दंक । 
- व पोक्तागु इतिहास - लापाँय्‌ मदु ग्वाखँया, 
जि छक्‌ नालिस भों, ११०६, पौ ९ 
8. उपलब्धि व योगदान 


प्रतिसराया कविता सम्वन्धि विद्वान्‌ साहित्यकारतयसं व्यक्त 
याःगु धारणा - 


(क) प्रतिसराया कविता थौंया विसंगति समाजया उपज खः, 
हीमीचाःगु सःया सम विसम खः। प्रतिसराया कविताय्‌ खनेदुगु 
आवेश आक्रोश मछिं मछि कात्तुकानाच्चंगु युग तछ्याना न्हूगु 
जःया स्वना खः । 


- पुष्प चित्रकार (११०६) 


0०७) 


जि छक्‌ नालिस भोंया द्यबःया ल्यूने, दिपक मानन्धर, यें । 


(ख) थ्वयक: (प्रतिसरा सायूमी)या अभिव्यक्तिइ थःगु हे अनुभूति 

थःगु हे स्याःया सः दु । न्हूगु अभिव्यक्तिया आयृबुया दु । ... वया 
नुगलय्‌ गुगु कथंया अन्याय प्रति सह याये मफुगु विदोहया गुगु मि 
दु, जिं स्वये व हे वयागु कविताया आधारभूत उर्जा-श्रोत खः । 
[a 
- पूर्णवहादुर वैद्य (११०६) 
प्रतिसराया कविता ब्वना:, जि छक्‌ नालिस भों, दिपक मानन्धर, 
येँ। 


(ग) नेपालभाषाया कविपिनिं विभिन्न पुचः मध्ये पूर्ण वैद्य - योगेन्द्र 
प्रधान समूह दुने कवयित्री प्रतिसरा सायमि ला: । ... प्रतीकया 
माध्यमं अभिव्यक्ति प्वंकेगु, कविताय्‌ छयलेगु उपमा व किपाया 
मौलिकता विषयवस्तुया जनजीवन लिसे स्वापू बहुसंख्यक जनताया 
आकाक्षाया प्रतिविम्ब यायेगु राष्ट्रिय व अन्तर्राष्ट्रिय जन संघर्षयात 
समर्थन यायेगु ... प्रवाह दुने ... मयजु प्रतिसरां ... थौंया शोषणयुक्त 


समाजया विषमता व अन्यायया स्थिति ब्वयेत चित्रणया माध्यमं 
“जि”यात घानात:गुलिइ गाक्क मौलिकता खनेद्‌ । 


- माणिकलाल श्रेष्ठ (११०६) 

प्रतिसराया चिनाखँ मुना “जि छक्‌ नालिस भौ” ब्वनाः, 

जि छकू नालिस भो, दिपक मानन्धर, येँ । 

(घ) प्रतिसरा समकालिन न्हपिं कवितयगु पुचलय्‌ कवयित्री धायेका 
मखु, थौंया पुस्ताया प्रतिनिधि कविजुया कविताया ख्यलय्‌ थःगु थाय्‌ 
संरक्षित याना दीगु दु। ... थः हे नं स्यानाच्चंगु अनुभूतिया घाः दु 
प्रतिसरायाके । ... स्याःचाःयात नारी पीडाया अर्थय्‌ न्ह्यथना विम्वित 
जुयादिल । ... मानवीय दृष्टि हनेबने यायेगु समानान्तरया प्याःचाः दु 

वयूकःयाके । 
- कृष्णचन्द्रसिंह प्रधान (११२१) 
अनुभूतिया कवि प्रतिसरा व घालं तिकिनंगु कविता, तिकिनंगु 
मि, नेपालभाषा मिसा खलः, यें । 


(ङ) प्रतिसराया कविताय्‌ स्याःया सः हे दकले तीब्र जूगु दु । वेदनाया 
झंकार हे दकले अप्व: प्रतिध्वनित जूगु दु । ... कवयित्री प्रतिसराया 
कविताया विषयभूमि नं मूल रुपं थःके प्रतिभा दयाः नं कुण्ठित 
याना तयेमाःपिं मनूतय्‌गु अझ थौंया आधुनिक मिसातयूगु स्याःया 
सः विद्रोहया मि जूगु दु । 

- प्रेमशान्ति तुलाधर (११२१) 
जिं म्हसीकाम्ह प्रतिसरा, तिकिनंगु मि, नेपालभाषा मिसा खलः, यँ। 


साहित्यकारतयगु धापूकथं प्रतिसराया कवितां कयूच्यानाच्चंगु 
मुख्य मुद्दा खः - समाजय्‌ खने दयाच्वंगु विसंगति, मनूतय॒गु हीमीचाःगु 
सः, नारी जीवनया वाध्यता व मनूदुने ब्वलना वनाच्चंगु मि । थौं 
तकया कवयित्री प्रतिसराया काव्य यात्राया विश्लेषण व मूल्यांकन 
याना स्वयेबलय्‌ च्वय्‌ उल्लेखित समस्या वाहेक कीगु कविताया 
बिस्कं पक्षयात गति बिया: न्ह्यःने न्ह्याकेगु नाप प्रस्तुतिकरणय्‌ व 
चेतना थनाबिइगु ज्या महत्वपूर्ण योगदान जूवंगु दु - 


(१) प्रारम्भिक चरणय्‌ वयूकःया कवितां थः छचाखेंरया विषयवस्तु 
व मनूतयगु विशेषरुपं मिसा समूहया न्हिन्हि भोगय्‌ यानाच्वंगु 
पद्धतियात प्राथमिकरुपं अभिव्यक्त याना व्वयावंगु दु । खला कवयित्री 

नारायणदेवीं नारी जातीया दुर्दशा, नारी जातिप्रति जुयाच्वंगु अन्याय, 
अत्याचारयात थःगु कविताय्‌ प्वंका सः थना: जागरण हयेत स्वःगु 
खः, थथे हे कवयित्री सत्यभामां थःगु न्हू कविताय्‌ समाजय्‌ ब्वलनाच्वंगु 
परम्परागत मान्यतायात हिले मफया हीमीचाःगु सः व थौंया जीवनया 
विडम्बनायात यथार्थरुपं न्ह्यःने ब्वल । थौंकन्हे ईश्वरीमैंयों व रजनी 
मिलां वर्तमान जीवनया विसंगतिनापं जीवनया अभिन्न स्वापूयात 
अभिव्यक्त याना न्हूगु पन हयेत पला: न्ह्याकाच्वंगु दु । थ्व कवयित्रीत 
स्वया: बिस्कं पहलं प्रतिसरा सायूमिं जीवन विशेष याना नारी 
समाजया जीवन पद्धति, अन्तदद्वन्द्र, अन्तर विद्रोहयात न्हूगु दृष्टि 
स्वया: अभिव्यक्त यानावंगु दु । थःगु कविताय्‌ परम्परागत मू, 
मान्यताया जाल व आधुनिक पद्धतिं बुइकूगु विशालता दथुइया 
अन्तर-संघर्षय्‌ म्वानाच्वनेत वाध्य थौंया नारी जीवनयात वय्‌कलं 


यथार्थ मूर्तरुप बिया: ब्वयाबिल । मनूतय्‌सं भोगय्‌ यानाच्वंगु छटपटि, 
उकुसमुकुस, विशेषतवरं नारी जातिया पीडा, वाध्यता, उद्वेगयात 
विम्व माफत व्यक्त याना विषयगत जीवन्ता प्रदान यात । वयूकःया 
थ्व कृतः भीगु भाषाया लागि जक मखु, दक्षिण एसियाया लागि हे 
छगू उपलव्धि जूवंगु दु । 


(२) थम्हं खंगु यथार्थ, थम्हं भोगय्‌ यानागु वास्तविकता, अनुभवया 
आधारय्‌ पिज्वःगु विश्लेषण, छटपटि आदि कविं ख्वाःपाः तया मखु, 
नरन यथार्थरुपय्‌ अभिव्यक्त यायेमा: कविताय्‌ । थन्याःगु इमानदारिता 
दये हे मा: कवितयूके । थ्व परिप्रेक्ष्यय्‌ स्वल धाःसा प्रतिसरायाके 
थःगु अनुभूतियात थःगु अनुभव साथ व्यक्त यायेगु इमान्दारीपन दु । 

(३) खंग्वःया चयन कवितायात ल्वयेक जक मखु, मा:मा:थाय्‌ खँग्व:या 
प्रयोग मुग:या रुपय्‌, गन ला गंया रुपय्‌ प्रयोग जूवना खँग्व: स्वयं 
सजीव जूवना ब्यूगु दु । अथे हे विम्वया छनौट व प्रयोग सान्दर्भिक 
नक्सां जुया: गनं गनं ला शव्द चित्रं थारान्हुइक मनूतय्‌त न्ह्यलं 
चायेका बिइत सक्षम जूगु दु । थथे हे नेवा: सस्कति, संस्कार, पद्धति 
नाप सम्बन्धित नेवाःपहया प्रतीक, उपमा व किपाया प्रयोग तसकं 
सान्दर्भिकरुपं व सशक्त पहलं प्रयोग यायेगु कुतः याःगु खनेदु, 
उदाहरण - जिन्दगी छक्‌ इचा, भाज थें ह्वगना:, हिजा ह्युह्यं, 
ताल्लाया पितिपिति वा, झुलिनलि जनिइ, पाहाचहे, गुन्हिपृन्हि, 
थःछेँ न्हनावंम्ह म्ह्यायूमचा, भयालिचा, नखःत्या आदि । थथे कवयित्री 
थथे जीवन व स्थानीय सामाजिक क्षेत्रनाप सम्वन्धित प्रतीक, विम्वया 
प्रयोग याना कवितायात जीवन्तता बिइत स्वःगु प्रयत्न च्वछाये 
बह जू । 

(४) कविताय्‌ ध्वनिया तःधंगु महत्व दु । थ्व सन्दर्भ डा. आनन्द 
जोशी (११२७) थःगु वक्तव्य प्रस्तुत यायेधुंकूगु दु “थौंया कविताया 
आलोचना यायेबलय्‌ शैली, शब्द व ध्वनिया आधारं अर्थ मालेगु 
प्रयास यायेमा: ।” ध्वनि विशेष याना कविता ब्वनेबलय्‌ गुगु 
लाइनयात, गुगु खंग्वःयात जोड़ बिइगु धयागु इंगित याइ । थन्याःगु 
ध्वनिया माध्यमं मनूतयगु न्ह्यपुइ तरंगं थना: चेतना थनेत बःबिइ । 
प्रतिसराया थ्व क्षेत्रय्‌ प्रयास भतिचा कम हे जूसां कविताय्‌ गनं गनं 
ध्वनि सम्वन्धित पक्ष जुयाः प्रयोग जूगु दु अन सजीवता प्रदान 
जूवंगु खनेदु । 

(५) कविताय्‌ थःगु भाव अनुभूतियात व्यक्त याना स्वरुप बिइगुलि 

जक प्रयास सीमित जुइ मज्यू । प्रस्तुति माःथाय्‌ थःगु प्रतिक्रिया 
बिया: न्ह्यसः नं थना बिइमा:, वनेमाःगु लँ नं क्यना: बिइमाः । थ्व 
क्षेत्रय प्रतिसराया प्रयास कम हे जूगु खने दःसां छुँ छु कविताय्‌ थःगु 
धापूनापं दिशा संकेत यायेत स्वःगु दु व थन्याःगु व्यक्त जूगु कवितां 
चेतना थना बिइत सक्षम जूगु दु । 


५. कन्हय्‌ वनेमा:गु लँ व प्राथमिकता बिड्मा गु क्षेत्र 


थौंया कविताया यात्रा तथा प्रगतियात सिंहावलोकन याना स्वल 
धाःसा थ्व धा नं यक्व महत्वपूर्ण उपलब्धि बुइकावंगु दु । दकसिबे 
तःधंगु उपलव्धि ला थौंया कविताया शुरुवात व विकास, न्हून्ह्गु 
कविताया निरन्तर सृजना व विस्तार । थ्व हे क्रमय्‌ प्रतिसरा नं 
थौंया काव्य यात्राय्‌ सहयात्रीया रुपय्‌ न्ह्याःवनाच्चंगु दु । कवितायात 


जीवनया अभिन्न अंग याना यंकेगु ज्याय्‌ व विभिन्न पक्षयात थौंया 


कविताय्‌ एकिकृत याना वनेत स्वयाच्वंगु प्रयासया बावजूद यक्व 
क्षेत्र अक नं उला: बिइमानिगु, खोज याना ब्वया: बिइमानिगु ला 
ल्यं हे दनि । अथे हे गुलिखे विषय तथा समस्यायात विश्लेषण याना 
जीवन, लकस, विकास नापया स्वापू यात अनुसन्धात्मकरुपं स्वया: 
अभिव्यक्त यायेमानिगु ला द हे दनि। थ्व हे सन्दर्भय्‌ क्वय्‌ छु 
क्षेत्रगत विषय तथा नीतिगत खँयात प्राथमिकता बिया: कार्यान्वयन 
याना वनेत ब्वयाच्वना । 


(क) विविध विषयवस्तुया चयन, विश्लेषण व विस्तार 


इअनुसार विषय, समस्या, प्रभाव तथा निराकरणया लूँ 
पानावनि । विगत छुं दशकनिसे विश्‍वय्‌ जक मखु, भीगु देसय्‌, 

भीगु जीवनय्‌, म्हिग:या धारणाय्‌, पद्धतिइ, व्यवहारय्‌, बिचालय्‌ व 
जीवन दर्शनय्‌ नं यक्व हिउपा: वयेधुंकूगु दु । थन्याःगु हिउपाः इया 
उपज खः, थ्वया प्रभाव सिर्फ प्राकृतिक श्रोतय्‌ जक मखु, बुलुहुं 
भीगु अर्थतन्त्रय्‌, विकासय्‌, सामाजिक तत्वय्‌, झीगु व्यवहारय्‌, 
भीगु व्यवस्थाय्‌ नाप सुशासनय्‌, विज्ञान तथा प्रविधिइ व सांस्कृतिक 
पक्षय्‌ नं लाना वनिगु स्वभाविक खः । लिच्च: न्ह्याबले बांलाइ 
धयागु नं मदु, थुकि विकृति, विध्वंश, तथा विश्रृंखलता तक नं 
वयेफु । उकिं थौं खने दःवःगु, कन्हय्‌ खने दःवइ थें च्वंगु विषय वा 
समस्यायात नं विश्लेषण तथा मूल्यांकन याना वनेगु आवश्यकता 
दु । तर थौंतक न्हू कविताया विकासयात स्वल धाःसा विषयवस्तुइ 
विविधता वःगु दुसां थःदुने ब्वलनावःगु भावयात व्वयेगु कृतः यायां 
नं स्वत्तुस्वयाः वनाच्चंगु खनेदु । छगू हे खँयात, छगू हे विम्वयात 
हिला: हानं हानं प्रस्तुत यायेगु व लिधंसा कयाः व्यक्त यायेगु ज्याय्‌ 
तक्यंगु दु - भीगु प्रयास । 


थ्व पृष्ठभूमिइ प्रतिसराया थौं तकया कवितायात मूल्यांकन यायेबले 
वयूकःया कविताया विषयवस्तुइ थौं वया छुँ परिवर्तन वःगु खनेदु 
गथेकि लोडसेडिग, द्वन्द्व आदि । तर थौं जिन्दगी भोगय्‌ यानाच्वंगु 
समस्या व खने दयावःगु न्हूगु विषयवस्तुयात थाय्‌ बिया वनेगु 
प्रयास तसंक कम हे खनेद्‌ । 


थन्याःगु स्थिति कीगु थौंया कविताया विकासय्‌ खनेदुगु छगू 

29 खः । खः नं विभिन्न विषयया विविधतायात विशलेषण याना 

च्वयेगु पाखे भीगु प्रयास कम हे जुयाच्चंगु दु । थन्याःगु स्थिति 

थौंकन्हय्‌ विकासोन्मुख देसय्‌ जक मखु, विकसित देसय्‌ नं न्हूगु 

विषयक्षेत्रयात थोंया कविताय्‌ समावेश याना यंकगु क्रम तसकं 
कम जुयाच्वंगु दु । न्स्यागुसां थौंया कविता थोंया जीवनया दस्तावेज 
खः, थौंया कविताय्‌ थोंया जिन्दगीं भोगय्‌ यानाच्वंगु विडम्वना, 
संघर्ष, आत्मचिन्तन, स्थितियात विश्लेषण याना नग्न यथार्थरुपं 
ब्वयेत स्वयेमा: । थ्व दुने जीवन, थः वा मनू व विकासया स्वापूयात 
विश्लेषण याना ब्वयेगु कृतःपाखे झीगु पला: न्ह्या:वनेमा: । मेगु 
अर्थय्‌ धायेगु ख:सा थम्हं ल्ययागु विषय वा समस्यानाप सम्वन्धित 
पक्षयात एकिकृत तबरं स्वया:, चिन्तन मनन याना थःगु अनुभवया 
आधारय्‌ मूर्तरुप बिइगु प्रयास जुइमा: । 


(ख) अध्ययन, चिन्तन मनन व अनुसन्धान 


कविता विधाया छु नं धा:यात मूर्तरुप बिइ न्ह्य: दकसिबे 
महत्वपूर्ण ज्या खः - समस्याया चयन । समस्या न्ह्यागु क्षेत्रनाप नं 
सम्वन्धित जुइफु, तर मू स्वापू व समस्यानाप जीवन (मानवीय 
तथा प्राकृतिक जीवन)लिसें गन्या:गु स्वापू दु ? छु प्रभावं जीवन 
आक्रान्त जुइफु वा जुइगु सम्भावना दु ? अथवा मनूतयगु विभिन्न 
प्रयासं गन्याःगु सकारात्मक प्रगति जूगु दु वा जुइगु सम्भावना दु ? 
विषय नं बिचाः यायेमाः । समस्याया चयन लिपा विभिन्न चरण 
गथेकि विश्लेषण, चिन्तन मनन, मन्थन । थ्व चरण थ्यंका नं आज्जु 
थ्यंकेत छुं कमी, कमजोरी वा समस्या खनेदःवःसा व ल्यं दनि सा 
अनुसन्धान पद्धतियात छयला न्ह्याःवनेत स्वयेमा: । खोज, अवलोकन, 
विचार विमर्श तथा प्रयोग आदि अनुसन्धात्मक विधि न्ह्यागु न 
छुयलेफु । थ्व दक्वया लिच्वःयात प्रस्तुत यायेगु खाका वा स्वरुप 

दयेका जक भावयात अन्तिमय्‌ कविताया रुपय्‌ प्रस्तुत यायेमा: । 
थ्व पृष्ठभूमी भीसं स्वयेबले भाव वयेवं हे भ्वंतय्‌ प्वंकेगु हे थोंया 
कविता जुइ, व न सशक्तपूर्ण जुइ धका: तायेकेगु छगू भ्रम तथा 
मृगतृष्णा जक प्रमाणित जूवनी । 


प्रतिसरा सायूमिया कविता स्वल धा:सा गुलि कविता यक्व 
चिन्तन मनन याना थःदुने तन्हु तक आत्म विश्लेषण याना च्वयातःगु 
खनेदु । गथे कि झेल्ला कासां भवयप्यूगु दुघाः, वर्तमानया सा:गालय्‌ 
जीवन मालाच्वंम्ह भविष्य, हिजा ह्युह्यु, जितः छक: ल्याःखाये मन 
दु, जि छकू नालिस भ्वं थोंया अड्डाय, एशिया हि ख्वःगु बुँइ, वांखाया 
सिनाच्वंगु पर्स कविता उदाहरणया रुपय्‌ कायेफु । तर छुँ कविता 
गुलि विश्लेषण यायेमाःगु खः उलि मयासे व चिन्तन विना व्यक्त 


यानातःगु नं मदुगु मखु । 


आः बांलाक चिन्तन मनन, मन्थन तथा माःथाय्‌ अनुसन्धान 
तक याना थौंया कविता सृजना याना वनेमाःगु खनेदु । छायूकि थो 
भीसं च्वयेगु कविताया लागा व व्यक्त याइगु पीडा, क्यनिगु ल॑, 
दिशा संकेतय्‌ भीगु देय जक मखु, विश्वया देय्‌ देय, जनतायात 
नं सहभागी याना वनेमा:गु दु । थथे बिचाः याना न्ह्याःवने फुसा 
जक कन्हय्‌ कीगु कवितां विश्‍वय्‌ थःगु बिस्कं स्थान स्थापित यायेत 
सक्षम जुयाबिइ । 


(ग) प्रस्तुतिकरण व आवश्यक तत्व 


कविया थःगु बिचाःयात, भावयात प्रस्तुत यायेगु तरिका 

अलग अलग जुइफु । गुलिसिनं छगू समस्यायात सम्वन्धित तत्व 
दकव एकिकृत याना ब्िस्कं पहलं प्रस्तुत याइ, गुलिसिनं विम्वया 
लिधंसा कया: सरलरुपं ब्वइ, गुम्हसिनं प्रतीक, उपमानाप नापं 
थायथासय्‌ अनुप्रासयात नं दुथ्याका: बांलाकेत व वोधगम्य यायेत 
स्वइ । न्ह्यागुसा प्रस्तुतीकरण छगू विधि खः, थ्व शिल्पमय जुइमाः 
व छगू ध्वलं मेगु ध्वःनापं स्वापू दयेमा, खँग्वःया चयनं व प्रयोगं 
कविया बिचाःयात स्पष्टं प्रतिनिधित्व यायेमा:, अले जक सम्प्रेषणीय 
जुइ । थ्व सन्दर्भय्‌ प्रतिसराया कवितायात स्वल धाःसा वयकःया 
कवितायागु प्रस्तुतिकरण व शिल्पगत दृष्टि जक मखु, खंग्वःया 
चयन, विम्व, प्रतीक, उपमाया प्रयोग थःगु भावयात मूर्तरुप बिइत 
सहायक सिद्ध जूगु खनेद्‌ । 


भीसं थ्व नं ल्वःमंके मज्यू थोंया कविताया विभिन्न महत्वपूर्ण 
विशेषता मध्यय्‌ मू ध्वः (९५ ५९१९८९७) या महत्व तःधंगु दु, 
थ्व ध्वलं न्ह्यपुइ तरंग थना: बिइ, चेतनाया लहर न्ह्याकाबिइ, 
मतलव कविताया प्रत्येक ध्वलं मखु, छुं ध्वलं जीवन्तता बिया: 
मनूतय्‌त जागृत याइ । मेगु महत्वपूर्ण पक्ष खः - विम्वया चयन, 
उपयोग व समावेश । विम्वं झीगु बिचाःयात, भीगु दृष्टिकोणयात 
मूर्तरुप बिइ, अले किपां भीगु नुगलय, न्ह्यपुइ स्पन्दन हयाबिइ । 
वया मतलब विम्व सिर्फ सजीव व न्ह्यःने दंव: थें जक मखु, छुँ 
संकेत नं याना च्वं थें आभाष जुइमा: । 


(घ) जनसहभागिता व प्रचार प्रसार 


थौंया कविताया दायरा सिर्फ म्हिगःया कवितां थें सिर्फ थवं थवय्‌ 

जक, थःगु छचाखेरंया लकसया परिधि जक, परिवारय्‌ जक सीमित 
जुइ फइमखु । थौंया कविया भाव, बिचाः, दृष्टिकोण, धारणा तथा 
दिशा वर्तमान तथा कन्हय्‌या पारिस्थितिक अवस्था, विकास, मानवीय 
चाहना तथा चकना वनाच्वंगु प्रविधि तथा म्वायेगु पन आदिनाप 
सम्वन्धित जुइ । जनताया जिन्दगी, सोच, चाहना व आवश्यकतायात 
वास्ता हे मयासे याकःचाय्‌ जक सीमित जुया: च्वइगु कविता 
वास्तवय्‌ थौंया कविता हे मखु । थौंया कवितां थौंया प्रत्येक क्षेत्र, 
जीव वा निर्जीवत दक्वया प्रतिनिधि यायेमा:, थ्वयात व्यक्त याये हे 
माः कविताय्‌ । थौंया कवि सिर्फ कवि जक मखु, व दार्शनिक खः, 
व बुद्धिजीवी खः, व नीतिज्ञ खः, दिशा संकेतक नं खः: । उकि वं 
च्वइगु कविताय्‌ आ: वया स्थितिया प्रतिवेदनया रुपय्‌ जक मजुसें, 
वैकल्पिक लँ व दिशा नं इंगित यानातःगु दयेमा:, जनताया भावना 


प्रतिविम्वित जुइमा:, जनताया आवश्यकता पूर्ति यायेत नं ग्वाहालि 
जूवनेमा: । अले जक जनतां थौंया कविताय्‌ थःगु जीवन खनि, थःगु 
समस्या खनि, थःगु आत्मसंघर्ष खनि, थःगु वनेमाःगु लँ खनि । 
गुबले तक थौंया कवितां जनताया भावनायात एकिकृत याना च्वय्‌ 
फइमखु, थौंया कविता सिर्फ भ्वँतय्‌ जक म्वानाच्वनी । 


थ्व सन्दर्भय्‌ प्रतिसराया कविता स्वल धाःसा वयकःयागु कविताय्‌ 
जनभावना दु, छटपटि दु, वाध्यतां पिहां वये आयबुगु खं दु । तर 
छगू कमजोरी छु दु धाःसा मुक्तिया लं स्पष्टरुपं खनेमदु । जनतायात 
न थःनापं यंकेगु दृढताया कमी दु। खला थन्याःगु कमी तथा 
कमजोरी स्थापित कवितयके नं दु, आः पिहां वयाच्चंपिं कवितयूके 
नं दु । उकि आ: भीसं थौंया कविताय्‌ जनताया भावना, आकांक्षायात 

एकिकृत याना जनताया चाहना, आवश्यकतायात नं पूर्ति यायेगु 
भीगु दायित्व खः धयागु दृढतानापं न्ह्याःवनेमाःगु दु । 


(ड) दिशासंकेत अथवा वनेमा:गु लायँ छनौट 


विश्वया कविताया विकास क्रमयात स्वल धाःसा विश्व युद्धया 
इलय्‌ व युद्ध लिपाया विश्‍वया पारिस्थितिक अवस्थाय्‌ जक मखु, 
जनजीवनय्‌, म्वायेगु पद्धतिइ, जीवन दर्शनय्‌ यक्को हिउपा: वया 
अस्तित्वहीन, भयाक्रान्तं म्वायेगु पन, वाध्य जीवन, अनास्था, 
निराशापूर्ण अवस्था न्ह्यःने दःवल । थ्वया मतलव विश्वय्‌ थन्यागु 
आस्थाहीन दर्दनीयपूर्ण स्थिति जक वःगु मखु, मनूतयगु आवश्यकता 
पूर्ति यायेगु साधन तथा तत्व, भौतिक संरचना, प्रविधिगत विकास 
तथा न्हन्हूगु क्षेत्रया खोजं पिहां वःगु उपलव्धियागु विकास तथा 
विस्तार नं जूगु दु । अयसां न्हिया न्हिथं अतिउपयोग, योजनाहीन 
ज्याया कार्यान्वयन, संरक्षणया कमी तथा अति मानवीय महत्वाकांक्षा 
छगू धुंका: मेगु समस्या खनेदःवल, गुगुया प्रभाव प्राकृतिक, सामाजिक, 
आर्थिक, सांस्कृतिक क्षेत्रयू व व्यवस्था तथा विकासय्‌ नं लानावन । 
थन्याःगु भयावह स्थितियात विश्वया बौद्धिकवर्गतय॒सं, दार्शनिकतयूसं, 
साहित्यकारतयूसं विभिन्न सिद्धान्त तथा नीति तक नं प्रतिपादन 
याना ब्वयेहल । खः नं थ्व हे इलय्‌ कवितयूसं थःथःगु कविताय्‌ थ्व 
भयावह स्थिति ब्वया: ग्यानापुगु चित्र भीगु न्ह्यःने थनेहल । थौं नं 
अप्व: धया थें कविता स्थितियात हे ब्वया: स्थितियात वोध याकेगु 
ज्या हे सीमित जुयाच्चंगु दु । न्ह्यसः दनि थौंया कवि व म्हिगःया 
कविया धारणाय्‌ छु पा: । थ्वया मतलब परिवर्तन हे मदु धयागु 

मखु, परिवर्तन दु शैलीइ, विम्व चयनय्‌, विषयवस्तुइ, प्रस्तुतिइ, 
दृष्टिकोणय्‌ । निश्चय नं खः म्हिग: स्वया: यक्व प्रगति जुयाः 
न्ह्याःवनाच्चंगु दु । तर थौंया परिप्रेक्ष्यय्‌ स्वल धा:सा कविया दायित्व 
थ्व क्षेत्र स्वया: अप्व: जुइमा: । स्थिति ब्वयेगु ला म्हिगःया कवि नं 
याःगु दु, थौंया कवि नं याना वनाच्वंगु दु । जिं स्वये थौंया कविया 
ज्या सिर्फ स्थिति ब्वयेगुलिड जक सीमित जुइमज्यू, थन्याःग॒ स्थिति 
छु कारणया उपज खः ? थ्वया प्रभाव छु ? गन्याःगु प्रभाव लाना 
वनाच्वन, लाना वनीगु संभव दु ? दक्व विश्लेषण याना विकल्पया 
लँ लुइका वनेत स्वयेमा:, लँ क्यना बिइ फयेकेमा: । थ्व लँय्‌ वने 
अःपू मजू । थ्व यायेत समस्याया विश्लेषण, मूल्यांकन, चिन्तन 
मनन तथा अनुसन्धान याना वनेगु वानी तथा विकल्पया मूल्यांकन 
साथ अन्तय्‌ निष्कर्षय्‌ तक थ्यंकेगु क्षमता विकास जुइमा:, थ्वपाखें 
वनेगु प्रयास दयेमा: । 

थ्व पृष्ठभूमिया आधारय्‌ थौंया नेपालभाषाया कविता मध्ये छुँ कविता 
त्वःताः अप्व: धया थें कविता स्थितिवोधय्‌ हे तक्यनाच्वंगु दु । 
प्रतिसराया कविता नं थःगु पीडा, थः, देय, परिवारया स्थिति दुने 
सीमित जुयाच्वंगु दु । उकि आः न्हूगु दिशाय्‌ कीस पला: न्ह्याकेगु 
आवश्यक खनेदु । इलं नं संकेत यानाच्वंगु दु - यदि भीगु प्रयास 
थ्व दिशाय्‌ न्ह्याःवने फःसा जक नेपालभाषाया थौंया कविता विश्वया 
साहित्यया विकासय्‌ थःगु थाय्‌ स्थापित यायेत सक्षम जुइ । 


सन्दर्भ सफू व पत्रिका 

डा. आनन्द जोशी, 


डा. आनन्द जोशी, 


कृष्णचन्द्रसिंह प्रधान, 


प्रतिसरा सायमि, 
प्रतिसरा सायमि, 
प्रेमशान्ति तुलाधर, 


पुष्प चित्रकार, 


पूर्णवहादुर वैद्य, 


माणिकलाल श्रेष्ठ, 


११२७, थौंया कविता, आनन्द जोशीया 
कविता .....कविता ताल्जुइ, पौ ८-१०, 
रुबरिक, येँ । 

११३३, थौंया कविताय्‌ वातावरण व 
दिशासंकेत, थौंया कविता विधा : जीवन्त 
पलाः, पौ ७४-८३, कुतः पिकाक, ख्वप । 
११२१,अनुभूतिया कवि प्रतिसरा व घालं 
तिकिनंगु कविता, तिकिनंगु मि, नेपालभाषा 
मिसा खलः, येँ । 

११०६, जि छकू नालिस भों, दिपक मानन्धर, 
यूँ । 

११२१, तिकिनंगु मि, नेपालभाषा मिसा खलः, 
नेपाल । 

११२१, जिं म्हसीकाम्ह प्रतिसरा, तिकिनंगु 
मि, नेपालभाषा मिसा खलः, येँ। 

११०६, कवियित्री सायमीजु, जि छकू नालिस 
भोंया द्यबःया ल्यूने, दिपक मानन्धर, येँ । 
११०६, प्रतिसराया कविता ब्वनाः, जि छकू 
नालिस भों, दिपक मानन्धर, येँ। 

११०६, प्रतिसराया चिनाखँ मुना “जि छक्‌ 
नालिस भो” व्वनाः, जि छकू नालिस भो. 
दिपक मानन्धर, ये । 


> 
द्र 

अन्तर्वार्ता 


डा. आनन्द जोशीनापं खँल्हाबल्हा 


न्ह्यब्व:म्ह - विमल ताम्राकार 


१. थुगुसि छिगु नेपालभाषा काव्य-यात्रा न्यय्‌दँ क्यंगु दु । दकले 
न्हापाँ छिगु काव्य यात्रा न्ययूद क्यंगु लसताय्‌ छितः भिन्तुना । 
न्ययूदँया काव्य-यात्रा छितः गथे तायाच्वन ? 


छन्हु निन्ह यायां ई फुनावन । व्यस्ततां याना: जिं न्ह्याकागु 
काव्य-यात्रा न्यय्‌दँ क्यंगु नं जिं वाःचायेके मफुत । अहो ! जि ला 
थपाय्‌ हाकःगु यात्राया लँजुवा: ! जिगु काव्य-यात्रा धात्थें धायेगु 
खःसा बाल्यकालय्‌ हे शुरु जूगु खः । न्हापां नेपालभाषा च्वयागु 
मांया म्हगस कलेजय्‌ आई. एस्सी. ब्वनाबले च्वयागु कविता खः । 
अन छगू लिपा मेगु कविता नं च्वयावना । थ्व क्रमय्‌ जि दुने 
विभिन्न बिचाः ईअनुसार बुया, ब्वलना: परिपक्व जुयावन, थ्व हे 
हिउपा: थःगु कविताय्‌ प्वंकावना । थौं तकया यात्राया उपलब्धि 
खना गर्व दु जितः - भीगु देय, विश्वया यथार्थ स्थिति, जिन्दगी 
भोगय्‌ यानाच्वंगु वास्तविकता, इमिगु चाहना, विद्रोह, सघर्ष अभिव्यक्त 
याना जिं कविताय, हाइकुइ । ख: थौं जिं लःयात लः धायेगु साहस 
यानाः, मियात मिं धका: धायेगु साहस यानाः, थ्व हे थौं तकया जिगु 
उपलव्धि व सन्तोष नं खः । 

२. आखिर थौंया आधुनिक कविता छु खः ? 


विश्वया विभिन्‍न देसय्‌ आधुनिक कविताया विकास छगू 
हिउपा:या फय्‌ जुया: चकना वंगु खः । नेपालभाषाय्‌ नं थ्व क्रम 
बुलुहं सां तसक सशक्त रुपं ब्वलनावंगु इतिहासं क्यनाच्वंगु दु । 
परम्परागत मू, मान्यता व श्रृंखलावद्ध रुटिन म्वायेगु पह व व्यवस्थाया 
विरोधय्‌ थौंया बिचाःयात, थौंया आवश्यकता अनुरुप म्वायेगु 
स्वतन्त्रता, थौंया मनू दुने ब्वलनाव:गु विशालतायात मूर्त रुप बिइत 
न्ह्यावंगु अभियान खः - थौंया कविता । थौंया कविताय्‌ म्हिगःया 
संकीर्णता, परम्परागत लँय्‌ लिरुथिरु जुइमाःगु व्यवस्था तथा सीमादुने 
कैद जुया म्वायेमाःगु स्वतन्त्रता, वाध्य जीवन पद्धति आदियात 
अस्वीकार याना मनू मनू जुयाः म्वाइगु लकस, अधिकार व न्हूगु मू, 
मान्यता स्थापना याना जीवन्तरुपं जिन्दगी म्वायेगु चाहना तथा 
यथार्थ रुपं कार्यान्वयन याना वनेगु कुतःयात, थौंया लागि लं, 
कन्हेया लँ नं माला अभिव्यक्त याइ कविं । समष्टिरुपं धायेगु खःसा 
कविता जीवनयात प्रत्येक दृष्टिकोणं वाला: अभिव्यक्त यायेगु प्रयत्न 
खः । थौंया कविताय्‌ नक्कलीपन व ख्वा:पाः तया: म्वायेगु अभिनय 
मखु, यथार्थ व जीवन्त अभिव्यक्ति दइ । 


३. गाजलं दाःगु चाया प्रकाशनं नेपालभाषाया आधुनिक कविताया 
कूलां चककेगु ज्या जुल । गाजलं दाःगु चाया प्रकाशनं गुलित 
महत्वपूर्ण जू ? 

निश्चय नं गाजलं दाःगु चाया प्रकाशन नेपालभाषाया काव्य विधाया 
विकासया इतिहासय्‌ कोशल्वंह ख: । थ्व कृतलं नेपालभाषाया काव्यय्‌ 

तःधंगु हिउपा: हल । थ्व ई तक्क पद्य साहित्यं ग्वयाच्वंगु चक्रव्यूह 
थुलि सशक्त कि छुं नं न्हूगु हिउपा: हयेगु प्रायः असम्भव । थ्व हे 
स्थिर स्थितियात खलबलय्‌ यानाः न्हूगु स्वरुप, न्हूगु पन, न्हूगु 
बिचाः, न्हूगु मू, मान्यता नीस्वनेत दंगु प्रयास खः - गाजलं दाःगु चा 
प्रकाशन यायेगु ज्या । गाजलं दाःगु चा प्रकाशन यायेत जिपिं छथ्वः 
साहित्यकारत मुख्य यानाः: पूर्ण वैद्य, जि, पुष्प चित्रकार, सुन्दर 
आदि न्ह्याबलें पुष्प चित्रकारया क्वथाय्‌ मुनां विचार विमर्श यायेगुलि 
व्यस्त । थ्व हे कुतलं कविताया परम्परागत लागा तछयाना न्हगु 
पनयात चकंका: । गाजलं दा:गु चाया प्रकाशन जूगु इलय्‌ यक्व 
विरोध, चुनौति न्ह्यःने वल । विशेष याना व सफूतिइ जिगु कविता 
हे दकसिबें न्ह्यःने प्रकाशन जूगु व जिगु शैली, कथ्य, जिं दुथ्याकागु 
विम्व, प्रतीक बारे यक्व आलोचना व टिकाटिप्पणी जुल । न्ह्यागुसां 


गाजलं दाःगु चां न्हू कवितायात सशक्त रुपं शुरु याना: इतिहास 
दयेकेत त:धंगु बःबिल । 


४. छिगु कविता व मेमेपिं नेपालभाषाया कविपिनिगु कविता दुने 
छु पाः ? छिं मेमेपिं कविपिं स्वयाः छु गथे पाक्क छ्यला (प्रयोग) 
दीगु दु ? 


खला जिगु समकालिन कवित व जि छगू हे आज्जु ज्वना: न्हू 

कवितायात स्थापना यायेगु अभियानय्‌ सरिक जुयाःपिं खः । थ्वया 

मतलब दक्वसिया बिचाः, कविताया शैली, अभिव्यक्त यायेगु पन, 

विषयया चयन छगू हे जुइमा: धयागु मदु । जिमिगु कविताया 

स्वरुप, कथ्य व प्रस्तुति नं यक्व पा: । विषय छगू हे जूसां अभिव्यक्त 
थौंया कविताया लँपुड जि, जिगु यात्रा/ ११२३ 





याइगु पहः, खँ, शैली पायेफु खुसि सम्बन्धय्‌ जिं नं यक्व कविता 
च्चया, मेपिन्स नं च्वल । तर स्वयेगु दृष्टिकोण, थम्हं आत्मसात 
याना कायेगु क्षण, अन्तर सम्बन्धया विश्लेषण आदि छम्हं मेम्हलिसे 
पाइगु हे कवितयगु 'स्व' खः । जिगु कविताया क्षेत्र, शैली, प्रस्तुति, 
ब्वमितयूत बोध याकेत स्वयेगु लँ मेपिं स्वया: पा: । उकि छम्ह 
निम्ह समालोचकतयसं बिस्क शैली, थःगु पन, थःगु तालया अभिव्यक्ति 
जिगु कविताय्‌ दु धकाः नं च्वसुइ व्यक्त याःगु दु । मेपिं समकालिन 
तथा थौंया कविपिं नाप जिगु कविताया धा: पाःगु मुख्य मुख्य 
विशेषता व जिं थःगु कविताय्‌ अप्वः प्रयोग यानागु तत्व क्वय्‌ 
प्रस्तुत यानाच्वना - 


(१) जिं ल्ययेगु विषय थौंया विश्व, देय, मनूतयूसं भोगय्‌ 
यानाच्चंगु जिन्दगी, स्थिति, समस्या, छटपटि आदिइ 
केन्द्रित । 


(२) थ्व विषययात छगू दृष्टिकोणं जक मूल्यांकन मयासें, 
बहु दृष्टिं विश्लेषण यायेगु जिगु प्रयास । 


(३) प्रस्तुति यायेबलय्‌ जिन्दगीयात, स्थितिनाप यक्व 
सम्वन्धित विम्व, प्रतीक, उपमायागु प्रयोग । 


(४) न्ह्यागु समस्यायात नं छानबिन याना: वर्तमान अवस्था 
व कन्हे वनेमाःगु दिशा चिन्तन मनन याना जक कविताय्‌ 
प्रस्तुत यायेगु कुतः । 

(५) ई अनुरुप न्हून्हूगु विषयया चयन व आस्थाया सः 


~ ८००० 


समावेश यायेगु प्रयास व 
(६) मनू मनू जुया म्वायेगु ल॑या वकालत । 


(५) खँय्‌ भायूया कवि मोहन कोइरालाया कविता थें छिगु कविता 
ताताहाक: जुइगु हुनि छु खः ? 


खँय्‌ भासय्‌ कविता तःहाक: मोहन कोइरालां जक मखु, मेपिसं नं 
च्वयावःगु दु - वैरागी काईला, ईश्वर वल्लभ, मदन रेग्मीया कविता 
नं ततःहाकः । अथे हे टि. एस. इलियटया ए/३४०९|७॥०, धूमिलया 
पटकथा आदि कविता नं ततःहाक: । जिं स्वये थ्व कविपिसं व जिं 
नं कवितायात रबर थें सात्तुसाला: तःहाकः यानाः थःगु पुरुषार्थ 
क्यनेत स्वयागु ला अवश्य नं मखु । कविया दुने दासि वयाच्वंगु खं, 
बिचा:, अन्तरद्रन्द्र, अन्तरसंघर्ष व्यक्त यायां वनेबलय्‌ व सशक्तरुपं 
अभिव्यक्त यायेत विम्व, प्रतीक, उपमा ल्यया: थप यायां वनेबलय्‌ 
तःहाक: जूवनिगु स्वभाविक खः । न्ह्याथेंयाम्ह कविं थम्हं सृष्टि 
याइगु कविता अपूर्ण रुपं च्वह मखु । आ: जिगु कविता तःहाक: जूगु 
मूख्य कारण खः - 


(क) जिं न्ह्यागु समस्या, न्हूगु विषय, न्हूगु बिचाःयात नं 
एकिकूतरुपं विश्लेषण याना अभिव्यक्त यायेगु, 


(ख) प्रत्येक पक्षयात सशक्तरुपं ब्वयेत ल्वःगु, जिन्दगी 
भोगय्‌ यानाच्वंगु, जिन्दगीनापं सम्वन्धित विम्व, प्रतीक 
ल्यया: कविताय्‌ एकिकरण याना वनेगु व 


थौंया कविताया लँपुइ जि, जिगु यात्रा/ ११५ 





(ग) कविताया माध्यमं विभिन्न खँ ब्वमितय्‌त यथार्थरुपं 
बोध याका: चेतना थना बिइगु जिगु प्रयास । 


समष्टिरुपं धायेगु खःसा थन्याःगु अभिव्यक्त यायेगु पनं हे 
जिगु पंज: दुनेया हिमिचा:गु सः थन्याःगु कविता सृष्टि जुल । छगू 
खँ स्पष्ट यायेमा:गु दु - जिगु दकव कविता तःहाकःगु मखु, चिहाकःगु 
कविता नं दु, चिहाकःगु कविता नं सम्प्रेषणीयता रुपं व्यक्त याना: 
चेतना थने फुसा व नं सफलता हे खः । 


६. छिं कविता जक मखु हाइकु नं च्वयादिल । छितः सीमित 
खँग्व:दुने न्ह्यंकेत थाकु मजू ला ? 


जिगु मुख्य क्षेत्र ला कविता हे खः । कविताय्‌ थःगु अनुभूतियात 
स्वरुप बिया: थने हयेबलय्‌ थःगु बिचाःयात अभिव्यक्त यायेत माःगु 
विम्व, अन्तर-सम्वन्धयात ब्वयेबलय्‌ मदयेक मगाःगु उपविषय आदिया 
आवश्यकता अनुरुप कविता ताहाकः जुइगु स्वभाविक हे खः । 
ताःहाकःगु कविता च्वयाच्वंम्हसिनं चिहाक:गु कविता च्वये हे फइमखु 
धकाः किटान याये फइमखु । थ्व ला विषयवस्तुयात सशक्त रुपं 
अभिव्यक्त यायेबलयूया आवश्यकता अनुरुप ताहाक: नं जुइफु, 
चिहाक: नं जुइफु । थःगु चिन्तन मननं पिहां वःगु ख॑यात सशक्तरुपं 
अभिव्यक्त यायेत मा:गु क्यानभासया चयन याना: वयाच्वनागु दु । 
खः शुरुइ सीमित खंग्वःदुने थःगु अनुभूति न्ह्यंकेत तसकं थाकुल, 
तर आः अनुभूतियात ब्वयेत उपयुक्त क्यानभास अनुरुप सीमित 
खँग्व: बःकयाः सशक्तरुपं व्वयेत नं जि अभ्यस्त जुइधुंकल । 


७. हाइक छु खः ? हाइक्‌ च्वयेत गज्याःगु लकस माः थें च्वं ? 
थौंया कविताया लँपुइ जि, जिगु यात्रा/ ११६ 





जीवनया प्रत्येक क्षणय्‌ जुइगु विभिन्न प्रभाव, लकस व थ्वया श्रोत 
नापंया सम्वन्ध व विकासया लँय्‌ न्ह्याःवनेबलय्‌ पिज्वइगु उपलब्धि 
वा प्रतिकूल लिच्च: आदि अभिव्यक्त जुयाच्वनि थौंया हाइकुइ । 
समष्टिरुपं धायेगु खःसाः “... अनुभूतिया चरम क्षणया कविता खः 
- हाइक्‌” । थ्व धापूयात जिं न्हापा नं थःगु वक्तव्यय्‌, व अन्तर्वार्ताय्‌ 
स्पष्ट यायेधुनागु खः । थौंकन्हय्‌ हाइक्‌ च्वयेत थन्याःगु हे लकस 
मा: धकाः किटान यायेगु पक्षय्‌ जि मदु । जि स्वये थौंया परिप्रेक्ष्यय्‌ 
हाइक्‌ न्ह्याथाय्‌ नं दु, प्रकृति, भौतिक, सामाजिक, आर्थिक, सांस्कृतिक 
क्षेत्रय, विकासय्‌ तथा मनूतयगु चाहना, उपज, आत्मसंघर्षय्‌ आदि 
तक नं समावेश दु । थ्व व्यापकतायात थुइका:, ग्रहण यानाः, 
चिन्तन मनन याना: अभिव्यक्त याये फुसा जीवन्त हाइक्‌ च्वयेफइ । 


८. नेपालभाषाया हाइकुयात हलिमय्‌ ब्वये ल्वयेकेत छु गथे 


यायेमालि थें छित: ता: ? 


नेपालभाषाय्‌ हाइकूया विकास सन्तोषप्रद रुपं न्ह्याःवनाच्चंगु दु । 
विशेष याना नेवा: हाइकू पत्रिका प्रकाशन जूसां निसें हाइकूया 
प्रकाशनय्‌ जक तीव्रता वःगु मखु कि हाइक्‌ च्वइपिं न्हपिं च्वमित 
पिहां वयाच्वन । थ्व उत्साहप्रद प्रगतिया चिं खः । तर संख्यात्मक 
सिबे भीगु प्रयास गुणात्मकरुपं सशक्त हाइकूयागु विकास यायां 
वनेत प्राथमिकता बिया: वनेमाःगु दु । विश्वया हाइकु दथुइ कीगु 
हाइकु थना: बिस्क प्रभाव यायेत न्हापां भीगु भाषाया दकसिबे ई 
अनुसार ल्वःगु, जिन्दगीया विभिन्न पक्षयात आत्मसात याना च्वयातःगु 
हाइकु, बिस्कं पन, बिस्कं बिचा: व दृष्टि नं दुगु हाइकुयागु चयन 
यायेमाः । अले थन्याःगु हाइकृयात विभिन्न भाषां अनुवाद याना 

प्रचार प्रसार यायेगु पाखे भीपिं न्ह्या:वनेमा: । थ्व नापं विभिन्न 
विश्वया हाइजिन व हाइकूनाप सम्वन्धित संस्थानापं स्वापू तया: 
भीगु हाइक्‌ तथा हाइक्‌ सम्वन्धि मेमेगु च्वसु, खँ आदान प्रदान 
यायेत ॥७9/०7पा।ह याना वनेत प्रयास यायेगु जरुरि दु । 


९. नेपालभाषाया आधुनिक कविताया थाय्‌ हाइकु कया हयाच्वन । 
नेपालभाषाया काव्य ख्यलय्‌ थुकिं गुलि योगदान बियाच्वंगु दु थें 
तायेका दिया ? 


छिंगु न्हापाया धापू दुने भ्रम सुपिलाच्चं थें च्वं । न्ह-कविताया थाय्‌ 
हाइकू नं कयाः वनाच्चन धयागु भनाइ यथार्थय्‌ आधारित मखु । 
थन स्पष्ट जुइमा:गु छु दु धाःसा कविता व हाइकु कविता विधाया 
थःगु हे बिस्कं धाः खः, थ्व निग धाःया विकास, थुकियागु स्वरुप, 
थुकियागु लागा, थुकियागु लक्ष्य दकव हे विभिन्न रुपं पाः । गुबले नं 
न हाइकं आधुनिक कविताया थाय्‌ कायेफइ, न आधुनिक कवितां 
हाइकृया थाय्‌ कयाः हाइकूयात न्हंकेफइ । इतिहास साक्षी दु - 
थृलिमछि द॑ दयेधुंकल हाइकूया विकास जूगु, गन नं हाइकं कविताया 
थाय्‌ कयाः थःत स्थापित याःगु दसि मदु। कविताया लागा व 
लिच्च: तसक विस्तृत । न्हापाया मेमेगु अन्तर्वार्ताय्‌ नं जिं स्पष्ट 
यायेधुनागु खः - कविताया छगू जक पक्तिं मखु कि विभिन्न पक्तिं 
ब्वमिया न्ह्यपुइ तरंग थना: बिइ, चेतनाया लहर थना: जीवनयात 
स्वयेगु, म्वायेगु पनय्‌ नं तःधंगु हिउपाः हयाबी । हाइकुया निश्चित 
स्वरुपय्‌ व हाइकया हे सिद्धान्त दुने च्वना: अभिव्यक्त जुइगु भावं 
छकलं ब्वमितयत स्पर्श याना: चेतनाया लहर थनाबिइ । उकि थ्व 
निगू धाःया dimension, impact तथा implicati0n य्‌ भिन्नता 

दु। आः थ्व धाःयागु योगदान काव्य-क्षेत्रय्‌ गथे लानाः वनाच्वन 
धयागु खँय्‌ निगू धाःया प्रभाव बांलाःगु वा बांमलाःगु न्ह्यागुं लायेफु । 
थ्व ला कविया वा हाइजिनया प्रस्तुतिइ व ब्वमितय्‌सं ग्रहण याना 
काइगु क्षमताय्‌ भर परय्‌ जुइ । कविताया क्यानभास तपा: जुड्गु व 
विम्वया चयन, कथ्य प्रस्तुतिया आधारय्‌ जुइगु जूगुलिं थ्वयागु 
प्रभाव बहुप्रकारं जूर्वान, जुयावंगु नं दु, थौंया कविताया शुरुया 
अभियानयात छक: मूल्यांकन याना: स्व:सा थ्व धाःया बहुआयामेली 
लिच्व: भीगु न्ह्यःने दंवइ । हाइकुया क्यानभास चिधं, अथेसां थ्व 
क्यानभासय्‌ प्रत्येक भवलं थः हे पूर्ण जुइक थःगु खं व्यक्त याइगुलिं 
समष्टिरुपं छकलं प्रभाव लाना: इनिमिनि धायेकेफु । थ्वया मतलब 
निगू धाःया थःथःगु किसिमया क्षेत्रगत चकना दु । तर छगू खं छु 
धाःसा हाइकृया विकास तीव्ररुपं जुयाच्चंसां थ्व विकासया लँ अभ 
नं स्पष्ट मजूनी, थ्व जूगुया कमजोरी खः - €87-%07 याना 
न्ह्याःवनेगु प्रयासया अभाव, हाइकु च्वमितयसं दकव मुना 
न्ह्याःवनेगुलि प्राथमिकता मव्युसे, जि हे जक स्यूम्ह, सःम्ह धकाः 
याक: याक: न्ह्याःवनेत स्वयाच्चंगु गुगु स्थिति खने दयाः वयाच्वन, 
थ्व निश्चय नं हाइकूया विकासया कन्हयया लँय्‌ पंग: सावित 
जुइफु । जिं इनाप यानाच्वना - दकव हाइकू च्वमित Team- 
0०7K यानाः न्ह्याःवनेत प्रेरित जुइमाःगु दु, थन्याःगु ज्या हाइकु 
प्रतिष्ठानया कूतलं संभव जुड धयागु जितः ता: । 

१०. थौंकन्हय्‌ नेपालभाषां छु च्वया च्वना दिया ? छु यानाच्वना 
दिया ? 


थौंकन्हय्‌ अप्व: याना विश्व व देयया स्थितिप्रति चिन्तन मनन 

यानाच्वना । थ्व नापनापं थःगु न्हिन्हिया ज्याय्‌ नं व्यस्त । जिगु 
न्हूगु कविता मुना आनन्द जोशीया स्वतन्त्रता प्रकाशन याना: थःगु 
बिचाःयात मूर्त रुपं ब्वमितयूत थ्यंकेत संलग्न जुयाच्चना । मेगु 
जिगु प्रयास - जिगु काव्य धारणा व जिगु अन्तर अनुभूतियात 
एकिकृत याना: 800b0872॥9 च्वयेगुलिइ नं छुं ई फुकाच्वना । 


११. ब्वमिपिन्त छुं कनेमाःगु हसना दुसा कनादियेत इनाप याना 
? 


थौंया कविता, थौंया हाइकु ला थौंया जिन्दगी, थौंया स्थिति, 
थौंया सघर्ष व कन्हे प्रतिया आस्थाया चित्रण ख: । थुकियात विकास 
यानाः विश्वय्‌ भीगु बिस्कं थाय्‌ कायेत दक्वसिगु सहयोग आवश्यक 

दु । थ्व अभियानय्‌ ब्वति कयाः न्ह्याःवनेत इनाप यानाच्चना । 
डेप 


=] 


ग्र 
प्रचेष्टा वाःपौ (फाल्गुण २०, २०६९), 
नेपालभाषा परिशिष्टाडू, 

नेपालभाषा साहित्य दबू, 

दँ १, ल्या: १३, ११३३ 

डा. आनन्द जोशी छम्ह फल कावि, छम्ह 
नं खः । ... कविता व हाइक छ्यलय्‌ म्पैषित 
अनुभूतियात अफ बालाक धुदका गुगु 
विशलेखण याना बयाच्चन ब च्वछाये बहःगु 
कतः छः । 

- इन्द्र 
मान्न 
घौँया कविता विधा : जीवन्त पल्नाःया 
अबःया ल्यूने । 
आनन्द जोशी _.. आधुनिक वा न्हू कविता 


व्यक्तित्व खः । ... करवित्तायात 


जक कविताय न्हघाः वइ, विविधता वदद । 
कवित्ताया ज्ञा: व ब्याः तख्याना व ताना 
वनी । कवि ज्जानन्द जोशी ... हाइक व 
कवितायात उकब॑ स्वयेंगु छगू दृष्टिकोण 


धव 

मधिकर्मी 
चौँया कविता विघा : जीवन्त पन्नाव्‌ 

छुनु 

नः भि, दं , लयाः , पौ , ११३३ 
हस्ताक्षर खः कावि डा. आनन्द जोशी । 
..' थौं कन्हे वयक: कित्ता च्वया जक मखू 
आः: आधुनिक काविततायात खःन्ञा जूकेत म्ह 
हे कविता म्बन्धि न्हून्हूगु ख पित्त हयाः 
विभिन्न च्यु च्वयाः न्ह्यज्यानाः वयाच्चंगु बु 
। ... घाँया स्याः, स्याःचाःया किपा जक 


चैौया कविताया लंपुह़ जि, जिग यात्रा 


बिविध 

त्ाल्जुइ 

Environmental Wlamagement amd 
Sustainable Development at ihe 
LrOsariaind IE Ez च्चज्या । 
Ethnobotany and Indigenecns 
Knowledge in पयांचा (मका: 
च्वज़्या। 


Safeguarding the Future, Securing 





